
ปณิธาน ณ ผาดำ
ทวยเทพผู้สถิต ณ ผาดำเอย
ข้าผู้ครองผ้ากาสาวพัสตร์ อันเป็นธงชัยแห่งพระอรหันต์
จะขอปักธงรบ อหิงสา ปรโม ธัมโม ขึ้น ณ ที่นี้
ในดวงใจแห่งข้า เหนือขุนเขาอันเป็นสิริ
ซึ่งเป็นที่สถิตแห่งจอมไท
ข้าขอประกาศว่า
“ข้าจะขอพลีชีพนี้เพื่อพระพุทธศาสนา จะบ่มบารมีให้แก่รอบ
จะยกตนและสรรพสัตว์ทั้งหลายให้พ้นจากกองทุกข์
ตราบใดที่สรรพสัตว์ทั้งหลายยังเข้าพระนิพพานไม่หมด
ข้า...จะอยู่เยี่ยงนี้ เพื่อย่ำธรรมเภรี โปรดสัตว์โลกต่อไป
และจะขอเข้านิพพานเป็นคนสุดท้าย”
ขอสันติสุขจงมีแก่สรรพสัตว์เทอญฯ
ธมฺมชโย ภิกฺขุ พ.ศ. ๒๕๒๐

คำนำ
โรงเรียนอนุบาลฝันในฝันวิทยา มีวัตถุประสงค์ที่สำคัญ คือ มุ่งหวังให้เป็นรายการศึกษาธรรมะทางไกลผ่านสื่อดาวเทียม เพื่อเป็นธรรมทาน และมุ่งปลูกฝังประชาชนทุกเพศ ทุกวัย และทุกระดับการศึกษาให้มีสัมมาทิฏฐิ มีความตระหนักและเชื่อในผลของบุญและบาป ตลอดจนมีความเข้าใจในเรื่องกฎแห่งกรรม 
เรื่องราวต่างๆ ที่นำมาเสนอเป็นตอนสั้นๆ นี้ เป็นเรื่องจริงที่คัดย่อมาจากกรณีศึกษา (Case Study) ในโรงเรียนอนุบาลฝันในฝันวิทยา เพื่อเป็นอุทาหรณ์เกี่ยวกับเหตุและผลของการกระทำ ซึ่งการกระทำแต่ละกรณีหรือบางกรณี แรกๆ อาจจะมองเผินๆ ตามความคิดแบบทางโลกว่า การกระทำดังกล่าวก็พบเห็นกันทั่วไปในสังคม ไม่น่าจะเป็นเรื่องผิด เพราะกฎหมายบ้านเมืองก็ไม่ได้ระบุโทษแต่อย่างใด แต่ทว่าในทางธรรมนั้นสอนไว้ว่า ผู้กระทำสิ่งใดจะต้องได้รับผลของการกระทำนั้น ทั้งนี้เพราะผู้กระทำจะต้องเป็นผู้รับผิดชอบต่อผลของการกระทำของตนเสมอ
ดังนั้น เรื่องราวต่อไปนี้ จะเป็นอุทาหรณ์ให้รู้จักวิบากกรรม คือ ผลอันเกิดจากการประพฤติปฏิบัติของแต่ละบุคคลทั้งในอดีตและปัจจุบัน โดยเป็นการแสดงให้เห็น “เหตุและผล” ของการกระทำนั้นๆ  
ทั้งนี้ อาจจะกระทบกับความรู้สึกว่า “เอาสวรรค์มาล่อ เอานรกมาขู่” ก็ตาม แต่ด้วยวิสัยของบัณฑิต หวังว่าผู้อ่านย่อมจะถือว่า เป็นการให้สติแก่กันและกัน และย้ำเตือนให้มนุษย์รู้จักรับผิดชอบต่อการกระทำของตน มิควรทำอะไรตามอำเภอใจ โดยไม่คิดเอาแต่ได้อย่างเดียว

คณะผู้จัดทำ
กองวิชาการ ๐๑  สำนักองค์ประธาน
๒๗ สิงหาคม พ.ศ. ๒๕๕๑

สารบัญ

โรงเรียนของฉัน...ฝันในฝันวิทยา

ทำไมถึงชื่อ “ครูไม่ใหญ่

ปัญหาครอบครัว
๑	กลุ้มใจมีลูกติดยา
๒	คุณแม่ไอคิวสูง
๓	ทาสของโทสจริต
๔	ทำไมพนักงานลาออกบ่อย
๕	พ่อแม่ที่แท้จริง
๖	แม่ผัวลูกสะใภ้
๗	รักแท้นอกตัว...ไม่มี
๘	เลี้ยงน้องสาวเหมือนลูก
๙	การอยู่ร่วมกัน
๑๐	อิ๊กซี่ (ICSI)

อาชีพ
๑๑	กรรมของนางฟ้า
๑๒	ขายโฆษณาเหล้า
๑๓	คนค้าโค
๑๔	คนเลี้ยงกุ้ง
๑๕	ค้าน้ำเมา
๑๖	ค้าหวย ค้าอาวุธ
๑๗	เซียนพระ
๑๘	แต่งงบบัญชี
๑๙	ทหารรับใช้ชาติ
๒๐	พิมพ์ธนบัตรปลอม
๒๑	Copy ลิขสิทธิ์
๒๒	นักเขียน	
๒๓	นักมายากล
๒๔	นักร้องกลางคืน	
๒๕	บ้านนกนางแอ่น
๒๖	ผลิตยาทำแท้ง (ตอน ๑)
๒๗ 	ผลิตยาทำแท้ง (ตอน ๒)
๒๘	ผู้จัดการบ้าน
๒๙	พนักงานขายบัตรสนามม้า
๓๐	พระเอก	๑๑๘
๓๑	เล่นหุ้น   
๓๒	สะสมวัตถุมงคล
๓๓	หน้าที่ของตำรวจ
๓๔	หวยรัฐบาล
๓๕	เอาชีวิตเขา มาเลี้ยงชีวิตเรา

โทษของสุรา
๓๖	ดื่มเบียร์วันละขวด
๓๗	ทำไมจึงเป็นคนคิดมาก
๓๘	ผมแพ้แอลกอฮอล์
๓๙	แพ้ท้องอยากดื่มเหล้า
๔๐	มีพ่อติดสุราและยากจน
๔๑	เลี้ยงเหล้าเพื่อน
๔๒	วิบากกรรมผู้สนับสนุนน้ำเมา
๔๓	เหล้า เบียร์ ไวน์

โรคเกิดแต่กรรม
๔๔	กลิ่นเต่า
๔๕	คลอดง่าย คลอดยาก
๔๖	คลอดโดยการผ่าท้อง
๔๗	คีลอยด์ (Keloid)	๑๖๒
๔๘	เป็นตากุ้งยิงทุกปี	๑๖๔
๔๙	ติดเชื้อในกระแสเลือด
๕๐	นิ่วในไต (ตอน ๑)
๕๑	นิ่วในไต (ตอน ๒)
๕๒	บังอรเอาแต่นอน / ตรวจเจอก้อนเนื้อ
๕๓	ปวดประจำเดือน
๕๔	ปานดำที่ดวงตา
๕๕	เป็นบ้าหน้าหนาว
๕๖	ผ่าท้องคลอดบุตร
๕๗	ผิวแพ้ง่าย
๕๘	ผิวแพ้ง่ายและหยาบกร้าน
๕๙	ฝีในท้อง
๖๐	ไฟธาตุแตก
๖๑	มะเร็งกับหลักปฏิบัติผู้ป่วยเตรียมผ่าตัด
๖๒	มะเร็งขั้นที่สาม
๖๓	มะเร็งเฮงนั้ง
๖๔	มะเร็งในทัศนะของโรงเรียนฯ
๖๕	มีลูกปัญญาอ่อน
๖๖	ริดสีดวงทวาร
๖๗	สิวที่หลัง
๖๘	หลับตื้น ตื่นง่าย
๖๙	เอดส์
๗๐	โอเว่อร์แอ๊กทีฟ / เป็นสิว

หัวใจกัลยาณมิตร หัวใจไร้ขีดจำกัด
๗๑	ครอบครัวมิจฉาทิฏฐิ
๗๒	ค้าสุรา แต่กลับรวย
๗๓	ชวนน้องทำบุญ
๗๔	ชวนสามีเลิกเหล้า
๗๕	ชอบเล่นไพ่
๗๖	ตายแล้วไม่สูญ
๗๗	ถูกบังคับให้ขายน้ำเมา
๗๘	น้าเขยคนใหม่
๗๙	บุญก็ทำ กรรมก็สร้าง
๘๐	ประเพณีรวมญาติ
๘๑	ยิงนกตกปลาคลายเครียด
๘๒	อยากให้น้าเลิกเลี้ยงปลา
๘๓	อยากให้สามีเลิกเหล้า

การอธิษฐานจิต
๘๔	การตั้งสัจจอธิษฐาน
๘๕	เกิดเป็นลูกคนเดียว
๘๖	ถอดรหัสเลขเด็ด
๘๗	ทำบุญหวังถูกหวย
๘๘	แผ่เมตตาอย่างไรให้ได้ผล
๘๙	รวยจากมิจฉาอาชีวะ

กรรมลิขิต
๙๐	กระเป๋าเงินหายอีกแล้ว
๙๑	ทอมบอยกับรอยสัก
๙๒	ผมถูกกล่าวหา
๙๓	พี่สาวผมยาว
๙๔	หญิงจีนผู้อาภัพ (ตอน ๑)
๙๕	หญิงจีนผู้อาภัพ (ตอน ๒)
๙๖	อนันตริยกรรม

เกือบไป
๙๗	เกือบไป (ตอน ๑)
๙๘	เกือบไป (ตอน ๒)
๙๙	เกือบไป (ตอน ๓) 
๑๐๐	ลูกสาวของแม่เป็นอะไร (ตอน ๑)
๑๐๑	ลูกสาวของแม่เป็นอะไร (ตอน ๒)

ภาคผนวก
การบ้าน ๑๐ ข้อ
ประวัติย่อพระราชภาวนาวิสุทธิ์
วิธีฝึกสมาธิเบื้องต้น

โรงเรียนของเรา เป็นโรงเรียนอนุบาลฝันในฝันวิทยา ซึ่งก็คล้ายๆ โรงเรียนอนุบาลทั่วๆ ไป แต่จะแตกต่างที่ว่า เป็นโรงเรียนสอนธรรมะที่มีเพียงชั้นเดียว และนักเรียนมีทุกระดับ ทุกเพศ ทุกวัย  เพราะฉะนั้นการถ่ายทอดความรู้ธรรมะจึงเป็นแบบง่ายๆ สไตล์โรงเรียนอนุบาล ที่มีเพลง มีภาพ และมีพูด สนุกสนานบุญบันเทิง โดยมีวัตถุประสงค์
...เพื่อจุดประกายให้นักเรียนอนุบาลฝันในฝันวิทยาทั่วโลก ได้เกิดแรงบันดาลใจอยากจะศึกษาธรรมะของพระสัมมาสัมพุทธเจ้ายิ่งๆ ขึ้นไป 
เพื่อจะชี้ให้เห็นว่า มีสิ่งดีๆ มากมายในคำสอนของพระสัมมาสัมพุทธเจ้า ซึ่งล้วนเป็นเรื่องราวที่เกี่ยวข้องกับตัวของเราโดยตรงทั้งในชาตินี้และในปรโลก แต่เราซึ่งเป็นชาวพุทธต่างมองข้ามไป หรือไม่ให้ความสนใจอย่างแท้จริง...
๑๕ มกราคม พ.ศ. ๒๕๔๘

...แต่เดิมนั้น ที่คิดตั้งโรงเรียนอนุบาลฝันในฝันวิทยา ก็เพราะเห็นว่า ตัวเองอายุเยอะแล้ว เวลาข้างหน้าก็เหลือน้อยเต็มที มีความรู้อะไร ก็จะมาแบ่งปันให้กับลูกๆ ทุกคน ทั้งความรู้ที่ได้ศึกษาเรียนรู้มาจากพระไตรปิฎกบ้าง จากคุณยายอาจารย์ฯ บ้าง โดยเฉพาะที่สำคัญที่สุด คือจากวิชชาธรรมกาย ที่พระเดชพระคุณหลวงปู่ พระมงคลเทพมุนี (สด จนฺทสโร) ผู้ค้นพบวิชชาธรรมกาย ท่านได้ถ่ายทอดผ่านคุณยายอาจารย์ฯ 
อีกประการคือต้องการที่จะตอบแทนลูกๆ ทุกคน ที่ได้ให้ข้าว ให้น้ำ ให้อาหารเป็นกำลังแก่ครูไม่ใหญ่เอง และแก่ลูกพระลูกเณรทั้งหลาย ทำให้มีเรี่ยวมีแรงในการศึกษาธรรมวินัยของพระสัมมาสัมพุทธเจ้า 
อีกเหตุผลหนึ่ง คือ ช่วงนี้คนยังเข้าใจพระพุทธศาสนาคลาดเคลื่อนกันไปเยอะ โดยเฉพาะหลักสำคัญเกี่ยวกับเรื่องกฎแห่งกรรมซึ่งไม่ค่อยนำมาพูดกัน  จนกระทั่งเป็นเหตุทำให้เกิดความรู้สึกคลางแคลงเกี่ยวกับเรื่องกฎแห่งกรรม หรือกฎแห่งการกระทำ ทั้งทางกาย วาจา ใจ ซึ่งเป็นกฎของเหตุและผล คือ ประกอบเหตุอย่างนี้ จะต้องมีผลอย่างนั้น มีผลในปัจจุบันอย่างนี้ ก็เพราะได้ประกอบเหตุในอดีตอย่างนั้น 
ความเชื่อหรือความเข้าใจในสิ่งเหล่านี้ได้ลดลงไปเรื่อยๆ เพราะว่าเหตุผลบางอย่างไม่ปรากฏทันตา หรือเหตุผลบางอย่างที่ปรากฏอยู่ในปรโลก ก็ไม่อาจที่จะไปรู้ไปเห็นกันได้ เพราะว่าไม่ให้โอกาสตัวเองในการศึกษาเรียนรู้ แต่ถ้าให้โอกาสตัวเอง ทุกคนก็สามารถเรียนรู้ได้ ยกเว้นคนบ้า คนตายเท่านั้น ด้วยแรงบันดาลใจหลายๆ อย่างเหล่านี้ จึงทำให้เปิดโรงเรียนนี้ขึ้นมา อีกทั้งก็มีความสุขทุกครั้ง ที่ได้มาทำหน้าที่เป็นครูไม่ใหญ่ ได้มาถ่ายทอดความรู้ตรงนี้ ทั้งๆ ที่แต่เดิมที่เข้าวัดปฏิบัติธรรมกับคุณยายอาจารย์ฯ ท่านมุ่งในการปฏิบัติธรรมเป็นหลัก 
โดยอัธยาศัยส่วนตัวของครูไม่ใหญ่นั้น จะตรงข้ามกับภาพที่เห็นในโรงเรียน คือ จะชอบเงียบๆ ชอบอยู่ตามลำพัง  คุณยายอาจารย์ฯ ท่านก็มีอัธยาศัยเช่นนี้เหมือนกัน คือ มักน้อย สันโดษ ไม่คลุกคลีด้วยหมู่คณะ ยินดีปัจจัยตามมีตามได้ ท่านก็พร่ำสอนอย่างนี้เรื่อยมา และก็ได้ปฏิบัติตามโอวาทของท่านเป็นเวลากว่า ๓๐ ปี คือ จะชอบอยู่ตามลำพัง อย่างมากก็เจอในช่วงวันอาทิตย์ต้นเดือนกับวันอาทิตย์ธรรมดา ที่ออกมาชวนลูกๆ ทั้งหลายปฏิบัติธรรมเป็นหลัก  ส่วนใหญ่ก็จะชวนหมู่คณะส่วนหนึ่ง ไปปฏิบัติธรรมบนดอยสุเทพ เพราะว่าอากาศดีและวิเวก มีป่า มีเขา นั่นคืออัธยาศัยที่ชอบอย่างนั้นมาก ถ้าจะให้เลือก ก็อยากจะกลับไปมีชีวิตเงียบๆ อย่างนั้น
แต่ว่าเมื่อกาลเวลาผ่านมา จนกระทั่งอายุเยอะแล้ว ก็คิดอย่างที่ได้เล่าให้ฟังข้างต้น จึงได้เริ่มฝึกหัดสอน เป็นการฝึกหัดเทศน์สอนจริงๆ แต่จะให้เทศน์แบบพระผู้ที่มีความชำนาญ เป็นบัณฑิตนักปราชญ์ในทางพระพุทธศาสนา ก็ทำไม่ได้ เพราะว่าภูมิรู้ภูมิธรรมก็จบแค่นักธรรมตรี แม้จะอ่านพระไตรปิฎกตั้งแต่ตอนที่ยังเป็นนักเรียน ยังไม่เข้ามหา-วิทยาลัย มันก็ ๔๐ กว่าปีผ่านมาแล้ว แต่เวลาส่วนใหญ่จะใช้อยู่กับการปฏิบัติธรรม  เพราะฉะนั้น จึงไม่กล้าเปิดเป็นโรงเรียนมัธยม เป็นวิทยาลัย หรือมหาวิทยาลัยต่างๆ เหล่านั้น เอาแค่ว่า เป็นโรงเรียนอนุบาลฝันในฝันวิทยา เพื่อจะได้ง่ายต่อการสอน การแนะนำ การพูด การคุย เพราะไปสังเกตโรงเรียนอนุบาลทั่วๆ ไป เขาก็ง่ายๆ เพราะนักเรียนอนุบาลก็คือเด็ก มีเพลง มีภาพ มีพูด ซึ่งคุณครูท่านก็ไปยืนอยู่หน้าชั้น ดุนักเรียนบ้าง ชมกันบ้าง ก็ว่ากันไป ชอบอย่างนี้ จึงได้เปิดเป็นโรงเรียนอนุบาลฝันในฝันวิทยา
ก็เป็นบุญที่ว่า ตั้งแต่เปิดโรงเรียนมา พลาดพลั้งอะไรไป ก็ยังไม่ได้รับการติติงจากนักปราชญ์ในทางพระพุทธศาสนาเลย  ก็ยิ่งทำให้มีกำลังใจฝึกสอนกันต่อไป แม้กระทั่งปัจจุบันนี้ ก็ยังฝึกสอนอยู่ และจะฝึกกันต่อไป 
แม้ยังมีอะไรขลุกๆ ขลักๆ กันอยู่ แต่ก็ได้กำลังใจจากนักเรียนอนุบาลฝันในฝันวิทยาที่คอยส่งยิ้มผ่านทางหน้าจอบ้าง ในโรงเรียนบ้าง คอยเป็นกองเชียร์ ทำให้มีเรี่ยวแรงที่จะพัฒนาปรับปรุงการสอนเพิ่มขึ้น จากเริ่มต้นฟังทางโทรศัพท์ก็พัฒนามาเป็นอินเทอร์เน็ต จนเปลี่ยนมาเป็นจานดาวธรรม จากภาพแห้งๆ ก็เริ่มมีภาพเคลื่อนไหว และนำเรื่องราวที่ฝันเป็นตุเป็นตะมาเล่าให้ฟัง ตั้งใจจะให้ฟังเป็นนิยายปรัมปรา แต่ว่าเป็นนิยายที่มีคติธรรม 
ได้รับความร่วมมือจากเจ้าของ Case Study ที่ได้กรุณาเล่าเรื่องราวชีวิตของตัวเองมาเป็นธรรมทานแก่เพื่อนนักเรียน ก็ได้สอนกันมาอย่างนี้ อยากใช้คำว่า พูดคุยกันมากกว่า เพราะว่านักเรียนมีอยู่ชั้นเดียว แล้วก็มีทุกเพศทุกวัย และมีศาสนิกอื่นๆ ทั้งนอกจากมาเป็นนักเรียน มาฟังธรรม ยังมาปฏิบัติธรรมแล้วก็เข้าถึงธรรม และมาสร้างมหาทาน-บารมีร่วมกัน โดยลืมกันไปชั่วขณะว่า  แต่เดิมนั้น ตนเองเริ่มต้นชีวิตจากคำสอนใด และได้มาศึกษาความรู้สากลกันอย่างนี้เรื่อยมา จาก Case Study ที่ผ่านมา กับเรื่องราวต่างๆ ซึ่งทยอยเล่ากันไป ก็ทำให้เกิดการเปลี่ยนแปลงในชีวิตของนักเรียน บ้างก็เปลี่ยนแปลงอย่างยิ่งใหญ่ บ้างก็ค่อยๆ เปลี่ยนแปลง และเสียงเหล่านี้สะท้อนกลับมาที่ครูไม่ใหญ่ ทำให้มีความปลื้มปีติยินดีกับการเปลี่ยนแปลงไปในทางที่ดีขึ้นของนักเรียนอนุบาลฝันในฝันวิทยาทั่วโลก
จากเดิมที่เคยติดเหล้า ติดบุหรี่ เครื่องดื่มแอลกอฮอล์ก็เลิก เคยติดการพนันก็เลิก เคยประกอบมิจฉาอาชีวะโดยไม่รู้ตัวว่ามันเป็นสิ่งที่จะทำให้ไปอบาย ก็เลิกได้ ที่ขี้เกียจนั่งธรรมะก็ขยันขึ้น จากครอบครัวอบอ้าวก็เป็นครอบครัวอบอุ่น ลูกๆ อยู่ในโอวาท เป็นเด็กเก่งและดี  ที่ไม่เคยรู้จักการทำบุญก็เริ่มทำบุญ ที่ทำบุญตามอารมณ์ก็เปลี่ยนมาเป็นสม่ำเสมอ ที่ทำตามกำลังก็มาเต็มกำลัง
การเปลี่ยนแปลงที่ยิ่งใหญ่เหล่านี้ คือสิ่งที่ทำให้ครูไม่ใหญ่ชื่นใจมากๆ  และทำให้มีเรี่ยวมีแรงสอนกันต่อไป...
๙ พฤษภาคม พ.ศ. ๒๕๔๘

ทำไมถึงชื่อ “ครูไม่ใหญ่”

ทำไมถึงชื่อ “ครูไม่ใหญ่”  ชอบชื่อนี้  ก็สมมติเอาเท่านั้นแหละ “อาจารย์ใหญ่” นี่ เขาอยู่โรงเรียนแพทย์ คือ ผู้ที่ละโลก แล้วก็สละร่างกายอุทิศให้เป็นวิทยาทาน เอาไว้ศึกษาเรื่องสรีระของร่างกาย เรายังไม่ถึงขั้นนั้น ก็เลยชื่อว่า “ครูไม่ใหญ่”
“ครูใหญ่” คือ คุณยายอาจารย์ฯ๑  “ครูที่ใหญ่กว่า” ก็คือพระเดชพระคุณหลวงปู่วัดปากน้ำฯ๒
พระราชภาวนาวิสุทธิ์ (หลวงพ่อธัมมชโย)

๑ คุณยายอาจารย์มหารัตนอุบาสิกาจันทร์ ขนนกยูง  ผู้ให้กำเนิดวัดพระธรรมกาย
๒ พระเดชพระคุณพระมงคลเทพมุนี(สดจนฺทสโร) 	ผู้ค้นพบวิชชาธรรมกาย
----------------------------------------------------------------------------------------
ปัญหาครอบครัว

๑ กลุ้มใจมีลูกติดยา 
ลูกชายคนเล็กมีวิบากกรรมอะไรจึงติดยา และชอบนำเรื่องทุกข์ใจมาให้ครอบครัว จะต้องแก้ไขอย่างไร ชีวิตของเขาจึงจะดีขึ้นคะ 

คุณครูไม่ใหญ่
เมื่อครอบครัวไม่อบอุ่น และลูกชายคบคนพาลอีกด้วย จึงทำให้ถูกชักนำไปในทางที่ผิด จนไปติดยา
จะแก้ไขลูกก็ต้องทำครอบครัวให้อบอุ่นให้เวลาใกล้ชิดกับลูก คอยหมั่นให้กำลังใจลูกชายในการเริ่มต้นชีวิตใหม่ ค่อยๆแนะนำชักจูงเขาให้เข้ามาสู่เส้นทางธรรม แต่อย่าไปจู้จี้หรือบังคับ เพราะลูกยังอยู่ในวัยรุ่น และหาเพื่อนดีๆ ในวัยใกล้เคียงกันที่เข้าวัดคอยเป็นกัลยาณมิตรให้กับเขา และให้อยู่ในสิ่งแวดล้อมที่ดี ที่มีแต่คนดี
๘ เมษายน พ.ศ. ๒๕๔๘

๒ คุณแม่ไอคิวสูง
คุณแม่เป็นลูกคนที่สอง ในจำนวนพี่น้อง ๕ คน ซึ่งเป็นหญิงล้วน มีฐานะดี แถมยังสวย ฉลาด เรียนเก่ง คุณแม่เคยไปเช็กไอคิว ทำเอาคุณหมอตกใจ เพราะไอคิวสูงถึง ๑๗๐ (ขณะที่คนทั่วไปอยู่ที่ ๘๕-๑๑๕) คุณแม่ทำกรรมมาอย่างไร ถึงได้ฉลาด ไอคิวสูง เกิดมาในครอบครัวฐานะดี แต่ชีวิตคู่กลับล้มเหลว  
คุณแม่ช่วยเหลือพี่น้องทุกคน แต่ไม่ค่อยมีใครนึกถึงบุญคุณท่าน คนที่รักและเกื้อกูลท่านกลับเป็นเพื่อนๆ ไม่ใช่พี่น้อง เป็นเพราะเหตุใดคะ

คุณครูไม่ใหญ่
คุณแม่ฉลาด ไอคิวสูง เกิดมาในครอบครัวฐานะดี แต่กลับมีชีวิตคู่ล้มเหลว เพราะในอดีต ท่านใฝ่การศึกษา ได้สั่งสมบุญปัญญาบารมี  เมื่อทำบุญแล้วมักอธิษฐานว่า  ขอให้มีปัญญา อีกทั้งไม่มีกรรมสุรา  และได้ทำทานบารมีอย่างสม่ำเสมอ แต่ชีวิตคู่ล้มเหลว เพราะกรรมกาเมฯ เจ้าชู้สมัยเป็นผู้ชายที่ฉลาด เช่นเดียวกับสามีในปัจจุบันที่ทำกับคุณแม่  เป็นภาพในอดีตของท่าน 
คุณแม่ช่วยเหลือพี่น้องทุกคน แต่ไม่มีใครนึกถึงบุญคุณท่านนั้น ก็เป็นบุญสงเคราะห์ญาติของท่าน ก็ให้ท่านนึกว่า  ท่านเป็นผู้ให้อย่างไร้ข้อแม้ สักวันหนึ่ง ความดีที่ทำไว้ก็จะส่งผล อีกทั้งพี่น้องทุกคนก็รู้และซาบซึ้งในบุญคุณของท่าน  แต่ไม่ได้แสดงออกเท่านั้น 
คนที่รักและเกื้อกูลท่านกลับเป็นเพื่อนๆ ไม่ใช่พี่น้อง เพราะในอดีตท่านมักจะทำดีกับเพื่อนฝูงมากกว่าพี่น้องในครอบครัว  ดังนั้นชาตินี้ก็มาเจออย่างนี้บ้าง ให้ทำดีต่อไปอีก เพราะเป็นบุญของเราในฐานะผู้ให้
๘ กุมภาพันธ์ พ.ศ. ๒๕๕๐

๓ ทาสของโทสจริต
น้องสาวทำกรรมอะไรมา ถึงได้มีครอบครัวไม่สงบสุข ต้องทะเลาะกับสามีเป็นประจำ จะให้น้องสาวแก้ไขอย่างไรคะ

คุณครูไม่ใหญ่
น้องสาวทะเลาะกับสามีเป็นประจำ เพราะทั้งคู่มีพื้นฐานโทสจริต ไม่ค่อยจะยอมกัน ต้องยอมสักคนหนึ่ง ให้ทำเหมือนสิงโต คือถ้าตัวไหนมันเห็นทำท่าจะวัดรอยเท้า มันจะขึ้นมาขู่เลย ส่วนอีกตัวถ้ามันยอม มันก็จะหมอบนิ่งเฉยๆ ไอ้ตัวนั้นมันก็จะไม่ทำอะไร เรื่องก็จะจบกันไป
เพราะฉะนั้น ต้องยอมกันสักข้างหนึ่ง ยอมชนะใจ ไม่ใช่ยอมแพ้นะ แต่ยอมชนะใจของเราที่จะไม่ไปทะเลาะกับเขา เพราะเรายอมแพ้ใจของเรายอมตกเป็นทาสของโทสจริตมานาน ถ้าเรายอมชนะไม่ตกเป็นทาสของโทสจริต เรื่องมันก็จบ
วิธีแก้ไข ต้องเริ่มที่น้องสาวก่อน คือ ต้องอดทน และใจเย็นๆ ค่อยพูดค่อยจากัน และก็ให้ไปติดจานดาวธรรมเพื่อศึกษาเรื่องราวความจริงของชีวิตให้มากๆ จะได้เข้าใจและดำเนินชีวิตได้ถูกต้องขึ้น
๒๘ มกราคม พ.ศ. ๒๕๔๘

๔ ทำไมพนักงานลาออกบ่อย
บุพกรรมใดที่ทำให้พนักงานลาออกบ่อย แล้วหาคนมาแทนได้ยาก ต้องแก้ไขอย่างไรคะ

คุณครูไม่ใหญ่
พนักงานลาออกบ่อยและหาคนมาแทนยาก เพราะระบบการบริหารงานยังไม่ค่อยลงตัว และบุญเรื่องบริวารในอดีตหย่อน คือ บุญชวนคนทำความดีในอดีตหย่อน 
ดังนั้นให้ลูกพยายามทำบุญด้านบริวารในปัจจุบันให้มากขึ้น คือ ชวนคนทำความดีให้มากขึ้นกว่าเดิม อีกทั้งตัวลูกต้องหมั่นยิ้มและใจเย็นๆ ด้วย ให้ถือสุภาษิตว่า น้ำเย็นปลาชอบอาศัย
๒๕ เมษายน พ.ศ. ๒๕๔๘

๕ พ่อแม่ที่แท้จริง
น้องชายคนที่ห้า เมื่อคลอดได้ ๑ เดือน คุณป้าก็ขอไปเป็นลูกบุญธรรม พอน้องชายหย่านม คุณป้าก็พามานอนห้องเดียวกัน และทำงานหาเงินส่งเสียเลี้ยงดูมาตลอด
ต่อมาเมื่อน้องชายอายุ ๖ ขวบ ได้รู้ความจริง เขารู้สึกเสียใจมากแต่เป็นเพียงช่วงสั้นๆ เท่านั้น เพราะเขารู้สึกว่า ทำไมแม่ไม่รักเขา จึงยกเขาให้ป้า แต่จริงๆ แล้วตัวเขาเองก็รู้สึกว่า ผูกพันกับป้าที่เลี้ยงดูมามากกว่า 
ปัจจุบันน้องชายแต่งงานแล้ว แต่ก็มีปากเสียงกับคุณป้าบ่อยมาก เพราะความคิดเห็นไม่ลงรอยกัน จนท่านบ่นน้อยใจว่า ต่อไปเวลาทำบุญจะอธิษฐานให้ไม่เจอลูกบุญธรรมอีกแล้ว 
น้องชายสร้างกรรมมาอย่างไร ทำให้กว่าจะรู้ว่า ใครเป็นพ่อแม่ที่แท้จริง ก็อายุ ๖ ขวบ  การไปเป็นลูกบุญธรรมคนอื่นแล้ว บางคนก็รู้จักพ่อแม่ที่แท้จริงของตนเองได้เร็ว บางคนช้า บางคนก็ไม่รู้จักเลย เป็นเพราะสร้างกรรมมาต่างกันอย่างไร
แม้ว่าน้องชายไปเป็นลูกบุญธรรมของคนอื่นแล้ว ก็ยังได้อาศัยอยู่ร่วมกับพ่อแม่ที่แท้จริง แต่บางคนไปเป็นลูกบุญธรรมแล้ว ก็ไม่ได้อยู่กับพ่อแม่ที่แท้จริงของตน เพราะทำกรรมต่างกันอย่างไร

คุณครูไม่ใหญ่
น้องชายกว่าจะรู้ว่าใครเป็นพ่อแม่ที่แท้จริงก็ตอนอายุ ๖ ขวบ เพราะในอดีตเวลางอนกับพ่อแม่  แต่คนละคู่กับปัจจุบัน มักจะพูดว่า “ชาติต่อไปขอให้ไปเป็นลูกคนอื่น” แต่ตอนหลังได้มาขอขมาท่าน รวมกับบุญกรรมที่ผูกกับป้ามา คือ ป้าและน้องชายในอดีตก็เคยเป็นแม่ลูกกัน เวลาดีกันก็อธิษฐานว่า “ขอให้ได้เกิดเป็นแม่ลูกกันอีก” แต่เวลางอนกัน ก็อธิษฐานว่า “อย่าได้เกิดมาเป็นแม่ลูกกันอีก” สลับกันไปมาเรื่อยๆ
ปัจจุบันป้าและลูกบุญธรรมมีปากเสียงกันบ่อยๆ ก็เป็นผังเดิมดังกล่าว และเป็นกรรมเก่าของป้าที่เคยเถียงพ่อแม่และผู้หลักผู้ใหญ่ไว้ มาส่งผล จะแก้ไขก็ต้องเป็นกัลยาณมิตรให้น้องชาย โดยชี้โทษให้น้องชายเห็น และแนะนำให้ป้ากับน้องชายสร้างบุญร่วมกันด้วย 
การไปเป็นลูกบุญธรรมคนอื่น และต่อมาได้รู้จักพ่อแม่แท้จริงได้เร็ว เพราะภายหลังได้มาขอขมาท่านทั้งสองเร็ว ส่วนที่ได้รู้จักพ่อแม่แท้จริงได้ช้า เพราะมาขอขมาช้า ส่วนที่ไม่รู้จักพ่อแม่แท้จริงเลย เพราะไม่ได้มาขอขมาท่าน
แม้น้องชายไปเป็นลูกบุญธรรมของคนอื่นแล้ว แต่ยังได้อยู่ร่วมกับพ่อแม่ที่แท้จริง เพราะในอดีต เวลางอนก็มักจะบอกว่า “จะไปเกิดเป็นลูกของคนอื่น” แต่พอเวลาดีก็ “ขอมาเกิดอยู่กับพ่อแม่อีก” ส่วนผู้ที่ไม่ได้มาอยู่กับพ่อแม่อีก เพราะกรรมที่ไม่ได้กลับมาขอขมาท่าน มาส่งผล
๑ กุมภาพันธ์ พ.ศ. ๒๕๕๐

๖ แม่ผัวลูกสะใภ้
แม่สามีไม่ค่อยชอบลูก เราเข้ากันไม่ค่อยได้ เพราะมีวิบากกรรมใดร่วมกันมา จะมีวิธีแก้ไขอย่างไรคะ

คุณครูไม่ใหญ่
แม่สามีไม่ค่อยชอบลูก เข้ากันไม่ค่อยได้ เพราะเป็นกรรมเก่าของตัวลูกที่เคยข่มขี่ลูกสะใภ้ของตนเอง จึงทำให้มาเจอแม่สามีที่ทำกับตัวลูกอย่างนี้บ้าง  และเป็นกรรมใหม่ของแม่สามี แต่ไม่ได้จองเวรกันมา 
จะแก้ไข ตัวลูกก็ต้องอดทน ใจเย็นๆ หน้ายิ้มๆ  และก็ยอมๆ ท่านบ้าง อีกทั้งเวลาทำบุญก็ใส่ชื่อท่าน อธิษฐานให้ท่านรักและเอ็นดูตัวลูก  
๑๓ มกราคม พ.ศ. ๒๕๕๐

๗ รักแท้นอกตัว...ไม่มี 
กรรมใดเป็นเหตุให้แฝดผู้น้องต้องเลิกกับสามี เธอจะมีคู่แท้ได้บ้างไหมครับ

คุณครูไม่ใหญ่
แฝดผู้น้องต้องเลิกกับสามี เพราะเขาสร้างบุญร่วมกันมาเพียงแค่นี้ อีกทั้งมี ศรัทธา ศีล และทิฏฐิ ไม่เสมอกัน ให้เธอสั่งสมบุญทุกบุญ ทั้งทาน ศีล ภาวนา ให้มากๆ เพราะเราเกิดมาสร้างบารมี 
ให้หารักแท้ในตัวดีกว่า เพราะรักแท้นอกตัวไม่มี บุญเท่านั้นที่จะเป็นคู่แท้ เพราะติดตามตัวเราไปตลอดเวลา ส่วนคู่รักกันก็มักจะพลัดพรากจากกัน ไม่จากเป็นก็จากตายสักวันหนึ่ง
๘ พฤศจิกายน พ.ศ. ๒๕๔๙

๘ เลี้ยงน้องสาวเหมือนลูก
ลูกมีน้องสาวคนหนึ่ง ซึ่งลูกต้องเลี้ยงดูเขาเหมือนลูก แม้ว่าเขามีครอบครัวแล้ว ก็ยังต้องส่งเสียทุกอย่างให้ทั้งครอบครัว และดูเหมือนน้องสาวจะไม่ขวนขวายทำงานอะไรเลย ลูกกับน้องสาวเคยทำกรรมใดกันไว้ ลูกจะต้องดูแลเขาไปอีกนานไหมคะ 

คุณครูไม่ใหญ่
ลูกต้องดูแลน้องสาวเหมือนดูแลลูก ทั้งๆ ที่เขาก็มีครอบครัวแล้ว เพราะน้องสาวคนนี้ ในอดีตก็คือลูกสาวของลูก ซึ่งชาตินั้นลูกก็รักและตามใจเขามาก คล้ายๆ ตามใจในชาตินี้ จึงทำให้เขาไม่ขวนขวายในการทำงาน เพราะมีพี่สาวคอยเลี้ยงดูอยู่แล้ว สู้ขอพี่สาวดีกว่า ง่ายดี ไม่ต้องไปทำมาหากิน
ลูกต้องฝึกให้เขาเห็นคุณค่าของเงิน ด้วยการให้เขาทำงานก่อน แล้วจึงค่อยให้เงิน อย่าให้ง่ายๆ เหมือนปัจจุบัน ดังภาษิตจีนที่ว่า อย่าเพียงแค่ให้ปลาเขาไปกินเท่านั้น แต่จงสอนให้เขารู้จักจับปลากินเองด้วย 
๗ กุมภาพันธ์ พ.ศ. ๒๕๔๘

๙ การอยู่ร่วมกัน
ขอความเมตตาคุณครูไม่ใหญ่ ให้หลักคุณธรรมในการอยู่ร่วมกันในครอบครัวใหญ่ ที่มีหลากหลายวัย ทำอย่างไรให้มีความสามัคคีปรองดองกัน เป็นครอบครัวธรรมกายที่อบอุ่นคะ

คุณครูไม่ใหญ่
ครอบครัวใหญ่ที่มีหลากหลายวัยจะอยู่ร่วมกันอย่างมีความสุข และสามัคคีปรองดองกัน  เป็นครอบครัวธรรมกายนั้น ก็ขึ้นอยู่กับการให้ เช่น ให้ความรัก ความปรารถนาดีต่อกัน ให้ความช่วยเหลือเกื้อกูลกัน ให้อภัยในข้อผิดพลาดซึ่งกันและกัน ให้รอยยิ้มพิมพ์ใจต่อกัน และก็ชักชวนกันมาสร้างบารมีร่วมกันอย่างต่อเนื่อง เป็นต้น 
๒ ธันวาคม พ.ศ. ๒๕๔๙

๑๐ อิ๊กซี่ (ICSI) 
ลูกมีปัญหาเรื่องมีบุตรยาก แต่งงานมา ๘ ปีแล้ว อายุใกล้เลขสี่เข้าไปทุกที แต่ก็ยังไม่มีบุตร เราสองสามีภรรยาได้ไปปรึกษาแพทย์ คุณหมอแนะนำให้ใช้เทคโนโลยีสมัยใหม่เข้าช่วย โดยวิธีอิ๊กซี่ คือ ผสมเชื้อภายนอก จนเซลล์แบ่งตัวเป็นตัวอ่อน แล้วจึงใส่เข้าไปในมดลูก ในที่สุดลูกก็ได้ลูกสาวสมใจค่ะ 
เซลล์ที่เกิดการผสมกันภายนอก จนแบ่งตัวเป็นตัวอ่อน และพร้อมจะใส่เข้าไปในมดลูก จะถือว่ามีชีวิตหรือไม่ มีปฏิสนธิวิญญาณแล้วหรือยัง ถ้ายัง ปฏิสนธิวิญญาณมาในตอนไหนคะ
ลูกเคยบริจาคตัวอ่อนที่เหลือจากการทำอิ๊กซี่ครั้งแรกไป ขณะนี้ตัวอ่อนที่บริจาคได้ถูกนำไปใช้งานหรือถูกทำลายไปแล้วคะ และจะถือว่าเป็นบาปเหมือนการทิ้งลูกหรือทำแท้งไหมคะ

คุณครูไม่ใหญ่
เซลล์ที่เกิดจากการผสมกันภายนอกจนแบ่งเป็นตัวอ่อน และพร้อมที่จะใส่เข้าไปในมดลูก ถือว่ามีชีวิตแต่ไม่มีจิตใจ เพราะยังไม่มีปฏิสนธิวิญญาณ 
ปฏิสนธิวิญญาณจะมาเมื่อได้ฝังตัวในมดลูกแล้ว พอถูกส่วน ดวงบุญดวงบาปของบิดามารดาที่มีกรรมเสมอกันกับปฏิสนธิวิญญาณ ก็จะดึงดูดให้มาเกิดขึ้น โดยผ่านทางบิดามาสู่มารดาทางปากช่องจมูก หญิงซ้ายชายขวา หรือเข้าทางมารดาเลย
ลูกเคยบริจาคตัวอ่อนที่เหลือจากการทำอิ๊กซี่ครั้งแรก ขณะนี้ตัวอ่อนที่บริจาคได้ถูกนำไปใช้งานแล้ว ส่วนปฏิสนธิวิญญาณที่จะเกิดขึ้นนั้น ก็ขึ้นอยู่กับบุญบาปของมารดาบิดาใหม่ ซึ่งไม่เกี่ยวกับตัวลูกแล้ว 
การเกิดด้วยวิธีการดังนี้ จะต้องอาศัยกายมนุษย์เป็นตัวดึงดูดปฏิสนธิวิญญาณ ถ้าตัวอ่อนถูกทำลายไปแล้ว ไม่ถือเป็นบาป เพราะมีแค่ชีวิตแต่ไม่มีจิตใจหรือดวงวิญญาณ
๑๑ มีนาคม พ.ศ. ๒๕๔๙
อาชีพ

๑๑ กรรมของนางฟ้า
อาชีพพนักงานต้อนรับบนเครื่องบิน บางครั้งต้องเสิร์ฟเครื่องดื่มแอลกอฮอล์เมื่อผู้โดยสารสั่ง ลูกไม่อยากจะมีส่วนในกรรมสุรา ทุกครั้งที่ต้องเสิร์ฟ ลูกจะไม่สบายใจเลย ลูกควรจะทำอย่างไรดีคะ

คุณครูไม่ใหญ่
เมื่อลูกมีหน้าที่จะต้องเสิร์ฟเครื่องดื่มบนเครื่อง ก็ต้องทำตามหน้าที่ แต่ถ้าเลี่ยงได้ ก็ควรจะเลี่ยง และเวลาหยิบยื่นสุราให้ ก็อย่าคิดว่าเป็นของมึนเมา คิดอย่าให้เขามึนเมา ขอให้เขาเลิกดื่มเถอะ เมื่อมีโอกาสก็สั่งสมบุญไปเรื่อยๆ และอย่าไปกังวลมากนะลูกนะ ให้สั่งสมบุญเอาไว้ 
๒๒ กรกฎาคม พ.ศ. ๒๕๔๖

๑๒ ขายโฆษณาเหล้า
ลูกทำงานในฝ่ายขายโฆษณา บางครั้งต้องขายโฆษณากับบริษัทเหล้าเบียร์ และบุหรี่ ลูกจะมีวิบากกรรมหรือไม่คะ 
ลูกจะแก้ไขอย่างไร จึงไม่ต้องมาพัวพันกับสิ่งเหล่านี้ แต่หลังจากได้ศึกษาธรรมะจากจานดาวธรรมแล้ว ลูกหลีกเลี่ยงโดยไม่ยอมรับโฆษณาสินค้าเหล่านี้มาประมาณ ๒ ปีกว่าแล้วค่ะ

คุณครูไม่ใหญ่
ลูกอยู่ฝ่ายขายโฆษณา บางครั้งได้ขายโฆษณากับบริษัทเหล้า เบียร์ บุหรี่ ก็จะมีวิบากกรรม คือ มีเชื้อที่จะทำให้มีสมาชิกครอบครัว หรือหมู่ญาติติดเหล้า เบียร์ บุหรี่ จนบางครั้งต้องมาดูแลรับผิดชอบคนเหล่านี้ หรือไม่ก็ไม่สบายใจจากบุคคลเหล่านี้  ดังนั้นการที่ลูกเลิกได้ก็เป็นสิ่งดี น่าอนุโมทนา 
ลูกจะต้องไม่ไปรับโฆษณาในแวดวงดังกล่าวอีก และให้ลืมอดีตที่ผิดพลาดไปให้หมด เมื่อทำบุญทุกบุญให้อธิษฐานจิตว่า อย่าได้ไปข้องเกี่ยวกับสิ่งเหล่านี้อีก และให้พ้นจากวิบากกรรมนี้ จะเกิดไปในภพชาติใด ขออย่าให้สมาชิกในครอบครัวติดเหล้า เบียร์ บุหรี่ เป็นต้น
๑๘ เมษายน พ.ศ. ๒๕๔๘

๑๓ คนค้าโค
คุณแม่เคยมีอาชีพขายเนื้อโคและเนื้อกระบือใหญ่ที่สุดในตลาดบางซื่อ ซึ่งเคยขายได้สูงสุด ๓,๐๔๐ ตัวต่อวัน โดยคุณแม่จะเป็นผู้สั่งฆ่ามาขายเกือบทุกวันตลอด ๓๐ ปี ช่วงหลังๆ แม่เริ่มขายลดลง จนเหลือวันละ ๗-๘ ตัว 
ปัจจุบันคุณแม่เลิกเป็นผู้พิพากษาชีวิตโคและกระบือแล้ว แต่จะรับเครื่องในสัตว์จากโรงฆ่าสัตว์มาขายที่ตลาดบางซื่อ ลูกมักรบเร้าให้คุณแม่เลิกกิจการนี้บ่อยๆ แต่แม่ก็ยังคงขายอยู่จนทุกวันนี้ โดยพี่สาวและพี่เขยรับกิจการค้าขายเนื้อสัตว์ไปทำแทน
คุณแม่เคยเป็นผู้สั่งฆ่าโคและกระบือ แล้วนำเนื้อมาขาย ท่านจะได้รับวิบากกรรมนี้อย่างไรบ้าง ปัจจุบันท่านไม่ได้สั่งฆ่า แต่รับเครื่องในสัตว์จากโรงฆ่าสัตว์มาขายแทน จะมีวิบากกรรมไหมครับ ทำอย่างไรครอบครัวของลูกจึงจะเลิกอาชีพนี้ได้ครับ

คุณครูไม่ใหญ่
แม่เป็นผู้สั่งฆ่าโคกระบือติดต่อกันเป็นเวลา ๓๐ ปี จะมีวิบากกรรมโดยย่อ คือ จะมีโรคภัยไข้เจ็บมาก จะได้รับทุกขเวทนาจากโรคภัยนั้น และมีอายุสั้น อาจเจออุบัติเหตุ เป็นเหตุให้พิกลพิการไปอีกหลายชาติ  และหากก่อนตายเห็นภาพเหล่านี้ขึ้นมาเป็นกรรมนิมิต จิตจะเศร้าหมอง คตินิมิตดำมืด ก็จะไปอบาย  
จะแก้ไข ก็ต้องหักดิบเลิกอาชีพนี้โดยเด็ดขาด เพื่อลบภาพเก่าในใจ แล้วสร้างภาพใหม่ ด้วยการสั่งสมบุญทุกบุญ ทั้งทาน ศีล ภาวนาให้มากๆ   
ปัจจุบันแม่ไม่ได้สั่งฆ่า แต่รับเครื่องในสัตว์จากโรงฆ่าสัตว์มาขายนั้น ใจก็จะวนเวียนอยู่กับสิ่งเหล่านี้  จะทำให้ไปดึงภาพเก่าๆ ที่เคยสั่งฆ่าโคกระบือกลับมาใหม่ได้ จะทำให้ใจเศร้าหมองเป็นเหตุให้ไปอบายดังกล่าว 
จะเลิกอาชีพนี้ ก็ต้องพิจารณาให้เห็นโทษภัยดังกล่าว แล้วหักดิบเลิกไปเลย แล้วหาอาชีพใหม่ที่เป็นสัมมาอาชีวะ เมื่อได้ทรัพย์มาแล้ว ก็ให้หมั่นสั่งสมบุญทุกบุญ ทั้งทาน ศีล ภาวนาให้มากๆ
๒๓ กุมภาพันธ์ พ.ศ. ๒๕๕๐

๑๔ คนเลี้ยงกุ้ง
โยมแม่ได้เคยร่วมลงทุนทำนากุ้งกับหมู่ญาติ ในช่วงแรกๆ กุ้งที่เลี้ยงเอาไว้ตัวอ้วนพี ขายได้ราคาดี จนสามารถขายกุ้งได้แบบยกบ่อเลยครับ เงินทองก็ไหลมาเทมาเป็นกอบเป็นกำ แต่ช่วงหลังๆ กุ้งที่เลี้ยงไว้กลับสามัคคีกันตายหมู่เพิ่มมากขึ้นเรื่อยๆ จนกระทั่งตายเรียบยกบ่อ ทำให้สุดท้ายต้องเลิกกิจการ และขาดทุนยับเยิน พร้อมกับหนี้สินอีกมากมาย  เหตุใดอาชีพทำนากุ้งของโยมแม่ จึงร่ำรวยในช่วงแรก แต่ช่วงหลังกลับขาดทุน 
ผมสงสัยว่า กุ้งที่ตายเองในบ่อเลี้ยง กับกุ้งที่ตายเพราะส่งขายให้เขาฆ่าเป็นอาหาร ผู้เลี้ยงกุ้งจะมีส่วนในวิบากกรรมนี้ เหมือนหรือแตกต่างกันอย่างไรครับ  
ผู้ที่เลี้ยงกุ้งขาย จะได้รับวิบากกรรมทั้งในภพนี้และภพหน้าอย่างไรบ้าง จะแก้ไขวิบากกรรมนี้จากหนักให้เป็นเบาต้องทำอย่างไรครับ

คุณครูไม่ใหญ่
นากุ้งของโยมแม่ ช่วงแรกร่ำรวย แต่ช่วงหลังขาดทุน เพราะทานบารมีในอดีตที่ทำในช่วงแรก แต่ไม่ได้อธิษฐานจิตล้อมกรอบเอาไว้  จึงส่งผลให้มาร่ำรวย  แต่เนื่องจากทำบุญมาไม่สม่ำเสมอ  จึงทำให้ขาดทุนในภายหลัง อีกทั้งในชาตินั้นต่อมาก็ได้อธิษฐานจิตว่า อย่าได้ทำบาปใดเลย ดังนั้นบุญปนบาปนี้จึงได้ช่องส่งผลให้เลิกจากกิจการมิจฉาอาชีวะ 
กุ้งที่ตายเองในบ่อเลี้ยงกุ้ง ก็จะส่งผลให้ผู้เลี้ยงกุ้งประสบภัยด้วยโรคระบาด เนื่องจากกุ้งตายเอง และผู้เลี้ยงกุ้งมีเจตนาน้อยกว่ากุ้งที่ส่งขายให้เขาฆ่า ซึ่งจะส่งผลให้อายุสั้น และมีโรคภัยไข้เจ็บเหมือนกัน ต่างแต่ว่า กุ้งตายเองนั้นวิบากกรรมส่งผลน้อยกว่ากุ้งที่เลี้ยงแล้วส่งขายให้เขาฆ่าเป็นอาหาร
ผู้ที่เลี้ยงกุ้งขายจะได้รับวิบากกรรม คือ มีโรคภัยไข้เจ็บมาก และอายุขัยไม่ยืนยาวทั้งปัจจุบันและภพชาติต่อไป
จะแก้ไข ก็ให้หักดิบเลิกอาชีพนี้ แล้วสั่งสมบุญทุกบุญ ทั้งทาน ศีล ภาวนา ปล่อยสัตว์ปล่อยปลาบ่อยๆ แล้วอุทิศบุญกุศลไปให้กับสัตว์เหล่านั้น อีกทั้งต้องนั่งธรรมะให้เห็นพระในตัว 
๑๓ กุมภาพันธ์ พ.ศ. ๒๕๕๐ 

๑๕ ค้าน้ำเมา
บุญหรือกรรมใดมาส่งเสริมให้ผมได้สืบทอดกิจการตัวแทนจำหน่ายสุราและบุหรี่แต่เพียงผู้เดียวจากคุณพ่อ และยังมือขึ้นอีกด้วย สามารถขยายกิจการจนมีมูลค่านับพันล้านได้ครับ

คุณครูไม่ใหญ่
ตัวลูกได้มาสืบทอดกิจการเป็นตัวแทนจำหน่ายสุราและบุหรี่แต่เพียงผู้เดียวแทนคุณพ่อ และสามารถขยายกิจการเป็นพันล้านได้นั้น เพราะในอดีตเมื่อทำบุญแล้วมักจะอธิษฐานจิตอย่างเดียวว่า “ขอให้รวย” คำอธิษฐานนั้นจึงไม่ได้ประกอบไปด้วยปัญญาล้อมกรอบเอาไว้ว่า ให้รวยจากสัมมาอาชีวะ
ดังนั้น เมื่อบุญส่งผล จึงทำให้ทรัพย์สมบัติเกิดขึ้นมาจากทางใดทางหนึ่ง ไม่ว่าจะเป็นมิจฉาอาชีวะ หรือสัมมาอาชีวะ ซึ่งก็แล้วแต่การประกอบเหตุในปัจจุบัน 
๑๐ มกราคม พ.ศ. ๒๕๕๐

๑๖ ค้าหวย ค้าอาวุธ
วิบากกรรมใด ทำให้ลูกต้องจำใจขายหวยใต้ดินอยู่ระยะหนึ่ง ผลกรรมนี้จะส่งผลอย่างไร และลูกจะมีวิธีตัดกรรมนี้ได้อย่างไร
ปัจจุบันลูกทำงานผลิตอุปกรณ์อิเล็กทรอนิกส์ ที่นำไปใช้ประกอบอาวุธสงคราม ลูกจะมีส่วนในกรรมนี้ไหม ถ้าหากลูกนำเงินรายได้จากส่วนนี้มาทำบุญ จะได้บุญเต็มที่ไหมคะ

คุณครูไม่ใหญ่
ตัวลูกต้องจำใจขายหวยใต้ดินอยู่ระยะหนึ่งนั้น ก็จะทำให้มีเชื้อผูกพันอยู่ในวงจรนี้บ้าง จะแก้ไขก็ต้องหมั่นสั่งสมบุญทุกบุญ แล้วอธิษฐานจิตให้พ้นวิบากกรรม และไปชักชวนให้คนเลิกเล่นหวยด้วย
ปัจจุบันลูกทำงานผลิตอุปกรณ์อิเล็กทรอนิกส์ ซึ่งเป็นอุปกรณ์ที่นำไปประกอบอาวุธสงครามนั้น ก็จะมีส่วนในการค้าอาวุธ และมีส่วนในการฆ่ามนุษย์ ซึ่งจะมีวิบากทำให้เราไปเกิดในประเทศที่มีสงครามมาก มีโรคภัยไข้เจ็บ และอายุสั้น
หากนำเงินนี้มาทำบุญ ก็จะได้บุญไม่เต็มที่ เพราะวัตถุทานไม่บริสุทธิ์ ด้วยเหตุที่เงินนี้ได้มาจากการมีส่วนในการค้าอาวุธและฆ่าคน ให้มองหาช่องทางทำอาชีพอื่นเลี้ยงชีพและสร้างบารมีจะดีกว่า
๒๕ ตุลาคม พ.ศ. ๒๕๔๙

๑๗ เซียนพระ
สามีชอบสะสมพระเครื่องเป็นชีวิตจิตใจ จะเรียกว่า เป็น “เซียนพระ” ก็ว่าได้ เพราะรู้ไปหมดว่า องค์นั้นองค์นี้เป็นรุ่นไหน โดยเฉพาะช่วงหลัง เมื่อเห็นว่าฐานะมั่นคงแล้ว เขาก็เริ่มวางงาน จึงมีเวลาว่างมากพอที่จะไปเดินเตร็ดเตร่แถวท่าพระจันทร์ และแหล่งเช่าพระที่อื่นๆ หลายแห่ง แล้วก็จะได้พระเครื่องมาเก็บสะสมไว้แทบทุกครั้ง มีทั้งองค์เล็ก องค์ใหญ่ ทั้งใส่กรอบ ไม่ใส่กรอบ ทั้งที่ใส่ตู้ และแขวนไว้ข้างฝา ซ้อนเรียงไว้เป็นชั้นๆ อย่างสวยงาม หากรวมพระที่มีอยู่ทั้งหมดมีประมาณพันกว่าองค์ 
เหตุใดสามีจึงชอบสะสมพระเครื่อง การสะสมพระเครื่องโดยไม่ยุ่งเกี่ยวกับไสยเวทเลยจะได้บุญไหม การส่องพระเครื่องดูทั้งเช้าทั้งเย็นอย่างนี้ จะถือว่าเป็นการเจริญพุทธานุสติหรือไม่ และจะส่งผลให้มีวิบากอย่างไรในภพชาติต่อไป
ลูกขออนุญาตสามี (ในใจ) เพราะสามีไม่อยู่แล้ว โดยนำพระส่วนหนึ่งที่เขาสะสมไว้ มาแจกเป็นของที่ระลึกในงานศพ จนทุกคนที่มาร่วมงานต่างก็พออกพอใจ อยากทราบว่า ที่ลูกทำอย่างนี้ สามีจะได้บุญไหมคะ
ลูกควรจะทำอย่างไรกับมรดกพระเครื่องที่เหลืออยู่ จึงจะเกิดผลบุญมากที่สุดคะ

คุณครูไม่ใหญ่
สามีชอบสะสมพระเครื่อง เพราะมีนิสัยนับถือของขลังกับชอบสะสมของเก่าเป็นงานอดิเรกติดข้ามชาติมา คล้ายๆ เวอร์ชั่นนั้น เวอร์ชั่นนี้ แต่ไม่ได้เกี่ยวกับไสยเวท
ถ้าสะสมเพื่อธุรกิจ ก็ไม่ได้บุญ คือ บางคนสะสมพระเหมือนสินค้าชนิดหนึ่ง องค์นี้ราคาเท่านั้นเท่านี้ อย่างนี้ไม่ได้บุญ  ถ้าสะสมพระ เพราะเห็นว่าเป็นของเก่า ของโบราณ เหมือนแจกันโบราณ หรือพวกถ้วยโถโอชาม อย่างนี้ก็ไม่ได้บุญ  แต่ถ้าสะสมเพื่อเจริญพุทธานุสติ ระลึกนึกถึงพระสัมมาสัมพุทธเจ้า ระลึกนึกถึงคำสอนของพระองค์ แล้วปฏิบัติตามคำสอน อย่างนี้จึงจะได้บุญ 
การส่องพระทั้งเช้า-เย็น เพื่อดูเนื้อวัสดุที่ทำว่า แท้หรือไม่แท้ เก่าหรือใหม่ อย่างนี้ก็ไม่ได้บุญ ได้ปวดลูกนัยน์ตาฟรี แค่ได้ปลื้มๆ ว่า เรามีของเก่าเก็บเอาไว้เผื่อค้าขายต่อ กับเผื่อไว้ปลื้ม ไม่ได้ถือว่าเป็นการเจริญพุทธานุสติ
ถ้าทำดังที่กล่าวมาแล้ว ก็จะมีเชื้อแห่งความหลงด้วย ไม่ได้เจริญทางปัญญา เพราะติดในเนื้อมวลสารว่า ทำมาจากข้าวสุกบ้าง ข้าวสารบ้าง ข้าวเหนียวบ้าง ทำมาจากผงนั่นผงนี่บ้าง เพราะติดในเนื้อมวลสาร ติดในเครื่องรางของขลัง มากกว่าติดในเนื้อหาของธรรมะ
การที่ลูกนำพระเครื่องมาแจกเป็นของที่ระลึกแก่ผู้ที่มาร่วมงานศพของสามี ก็ทำให้สามีได้บุญบ้าง เพราะถือว่าเป็นการให้ทานอย่างหนึ่ง แต่ผู้ที่ได้รับไปก็ไม่ได้นำไปเจริญพุทธานุสติ จึงไม่ค่อยจะได้บุญมากนัก ได้บุญในฐานะเราให้วัตถุซึ่งเป็นสัญลักษณ์ของพระสัมมาสัมพุทธเจ้า เนื่องจากผู้รับไปนั้นก็ยังไม่ได้เห็นคุณค่าอย่างแท้จริง แต่ถ้าหากเขาได้ไปแล้ว นำไปดูเพื่อเจริญพุทธานุสติ ดูแล้วหลับตา และนึกให้เห็นภาพอยู่ในกลางกาย แปรเปลี่ยนไปเป็นดวงและองค์พระภายใน อย่างนี้ได้บุญมาก
ส่วนพระเครื่องที่เหลืออยู่ ลูกก็ควรนำไปถวายพระที่ท่านกำลังสร้างวัด โดยเฉพาะที่ทำวัดร้างให้เป็นวัดรุ่ง หรือรักษาวัดรุ่งไม่ให้เป็นวัดร้าง เพื่อให้ท่านนำไปแจกแก่ผู้มาทำบุญสร้างวัด ลูกและสามีก็จะได้บุญด้วย
๑๒ สิงหาคม พ.ศ. ๒๕๔๘

๑๘ แต่งงบบัญชี
ลูกมีความชำนาญในการทำบัญชี ทั้งที่ไม่ได้เรียนด้านนี้มาเลย อาชีพรับจ้างแต่งงบบัญชีให้กับบริษัทต่างๆ ที่ลูกทำอยู่ จะมีวิบากกรรมหรือไม่คะ 
เงินส่วนใหญ่ที่ได้จากการทำงานนี้ ๙๙% ลูกจะนำไปทำบุญ ลูกจะได้รับอานิสงส์อย่างไร อาชีพบัญชีที่ลูกทำ ซึ่งเป็นงานที่ลูกถนัดมาก แต่สุดท้ายลูกก็ต้องเลิกอาชีพนี้ไป เป็นเพราะกรรมใดคะ

คุณครูไม่ใหญ่
อาชีพรับจ้างแต่งงบบัญชีให้กับบริษัทต่างๆ ที่ลูกทำอยู่นั้น ก็จะทำให้ศีลข้อ ๒ ด่างพร้อยไป ดังนั้นวิบากกรรมนี้ก็จะทำให้มีส่วนเกี่ยวกับโรคเลือด โรคไต เป็นต้น
เงินส่วนใหญ่ที่ได้จากการทำงานนี้ ๙๙% ได้นำมาทำบุญ ลูกจะได้อานิสงส์ คือ บุญนี้ก็จะไปตัดรอนวิบากกรรมดังกล่าวให้หนักเป็นเบา แต่ก็จะเป็นเศรษฐีประเภทสุขภาพไม่ค่อยแข็งแรงเท่าคนปกติ
อาชีพบัญชีเป็นอาชีพที่ลูกถนัดมาก แต่สุดท้ายต้องเลิกอาชีพนี้ เพราะในอดีตมีเศษกรรม ที่เมื่อทำบุญแล้วมาเสียดายในภายหลัง ดังนั้นจึงทำให้ทำอาชีพที่ถนัดซึ่งเป็นทางมาแห่งทรัพย์ได้ไม่ตลอด
๒๘ มีนาคม พ.ศ. ๒๕๔๙

๑๙ ทหารรับใช้ชาติ
การเป็นทหารรับใช้ชาติของผมถือว่าได้บุญไหม ถ้าได้ ได้อย่างไรครับ ถ้าไม่ได้ เป็นเพราะอะไรครับ

คุณครูไม่ใหญ่
อาชีพทหารเป็นอาชีพที่มีทั้งบุญและบาปเจือกัน เพราะเป็นอาชีพที่เสียสละเพื่อชาติ เพื่อส่วนรวม เพื่อให้เกิดความสงบของบ้านเมือง ต้องเสี่ยงชีวิต เสี่ยงภัย ลำบาก และก็ต้องตายแทนคนอื่น ดังนั้น ต้องหมั่นสั่งสมบุญให้มากๆ ในทุกบุญ เพราะการฆ่าเขามันเป็นบาป แต่เราเสียสละชีวิตเพื่อความสงบสุขของบ้านเมือง นี่ถือว่าเป็นบุญ แต่มันก็เจือๆ กันอยู่
การเป็นทหารรับใช้ชาติของลูก ถ้ามีเจตนาอยากให้ชาติ ศาสนา และประชาชนผู้อยู่แนวหลังปลอดภัย ก็มีส่วนแห่งบุญอยู่บ้างแบบโลกๆ คือ จะได้รับการชื่นชมแบบทางโลก ได้รับเกียรติยศเชิดชูยกย่องในสังคมของประเทศที่ไปเกิด ทรัพย์สมบัติจะถูกปกป้องไม่ให้มีภัยต่างๆ เพราะเราสละชีวิตเพื่อปกป้องผองภัย ส่วนวิบากกรรมนั้นขึ้นอยู่กับความตั้งใจที่จะฆ่าข้าศึกนั้นรุนแรงแค่ไหน และจำนวนข้าศึกที่ถูกฆ่า รวมถึงวิธีการฆ่าทรมานมากน้อยแค่ไหน 
๒๗ มกราคม พ.ศ. ๒๕๔๘

๒๐ พิมพ์ธนบัตรปลอม
คุณพ่อมีส่วนร่วมในการพิมพ์ธนบัตรปลอม จะถือว่าผิดศีลข้อ ๔ หรือศีลข้อ ๒ คะ เพราะการปลอมก็เหมือนกับโกหก น่าจะเป็นข้อ ๔ แต่เวลาเอาเงินไปซื้อของ ก็เหมือนกับไปโกงทรัพย์เขา น่าจะข้อ ๒
คนพิมพ์ธนบัตรปลอมกับคนใช้ธนบัตรปลอมจะได้รับวิบากกรรมอย่างไร และคนใช้ธนบัตรปลอมทั้งๆ ที่รู้แล้วใช้ กับคนที่ใช้เพราะไม่รู้ จะได้รับกรรมต่างกันอย่างไรคะ

คุณครูไม่ใหญ่
การพิมพ์ธนบัตรปลอม ก็ถือว่าผิดศีลทั้งข้อ ๔ และข้อ ๒ เพราะเป็นการหลอกลวงประชาชน และโกงทรัพย์ผู้อื่นด้วย
คนพิมพ์ธนบัตรปลอมก็จะไปอบาย โดยเริ่มต้นที่มหานรกขุม ๔ จะโดนนายนิรยบาลล้วงเอาธนบัตรเหล็กร้อนในท้องออกมาจากปาก และจะมีธนบัตรปลอมที่เป็นเหล็กคมเหมือนใบมีดตกใส่ ทุกข์ทรมานมาก เป็นต้น แล้วก็รับโทษตามลำดับ จากอุสสทนรก ยมโลก เป็นเปรต อสุรกาย สัตว์เดรัจฉาน เมื่อมาเกิดเป็นมนุษย์จะยากจน มีหนี้สินล้นพ้นตัว และจะเป็นโรคมะเร็งกระดูกบ้าง มะเร็งในเลือดบ้าง 
ส่วนคนที่รู้แล้วใช้ ก็จะมีวิบากโดนเขาหลอกด้วยของปลอมบ้าง เป็นต้น ส่วนคนที่ไม่รู้แล้วใช้ ก็ไม่มีวิบากกรรม
๑๓ เมษายน พ.ศ. ๒๕๔๙

๒๑ Copy ลิขสิทธิ์
ผมเคยก๊อปปี้ลิขสิทธิ์ตราสินค้าของผู้อื่น แต่ปัจจุบันเลิกแล้ว จะมีวิบากกรรมอย่างไรบ้างครับ
สินค้าที่ขายในปัจจุบัน เป็นชุดว่ายน้ำสตรีบิกีนี่ ไม่ทราบว่าจะมีวิบากกรรมอย่างไร จะแก้ไขได้อย่างไรครับ 

คุณครูไม่ใหญ่
ตัวลูกเคยก๊อปปี้ลิขสิทธิ์ยี่ห้อสินค้าแบรนด์เนม ก็จะมีวิบากกรรม คือ ตัวลูกทำอย่างไร ชาติต่อไปก็จะเจออย่างนั้นบ้าง เช่น ถ้าลูกมีสินค้าแบรนด์เนมดังมาก  ขายดี ก็จะไปเจอคนอื่นทำอย่างนี้บ้าง และมักจะเจอของแทนมากกว่าของแท้
ปัจจุบันสินค้าเป็นชุดว่ายน้ำสตรีบิกีนี่ จะมีวิบากกรรมหรือไม่นั้น ขึ้นอยู่กับผู้ใส่ ถ้าใส่เพื่อปกปิดร่างกาย และให้เหมาะสมต่อการออกกำลังกายและสถานที่ ก็ไม่มีวิบากกรรมอะไร แต่ถ้าใส่เพื่อยั่วยวนให้ผู้พบเห็นเกิดความกำหนัดยินดีในกาม จึงจะทำให้มีวิบากกรรม เช่น มีเหตุทำให้ผิดศีลกาเมฯ จนได้สักวันหนึ่ง ดังนั้นขึ้นอยู่กับวัตถุประสงค์ดังกล่าว
แต่เพื่อความสบายใจของตัวลูก และพี่น้องทุกคน ก็ให้สั่งสมบุญทุกบุญให้มากๆ แล้วอธิษฐานจิตอย่าให้มีวิบากกรรมใดมาตัดรอนเลย
๘ ธันวาคม พ.ศ. ๒๕๔๙

๒๒ นักเขียน
ในฐานะนักเขียน บางครั้งลูกต้องต่อสู้กับสิ่งที่ไม่ถูกต้อง เช่น กับผู้ที่พยายามโจมตีพระพุทธศาสนา  รวมถึงผู้ที่พยายามปลุกปั่นให้สังคมวุ่นวาย ลูกต้องตอบโต้กับคนพาลอย่างดุเดือด การกระทำเช่นนี้ถือเป็นบุญหรือบาปอย่างไร 

คุณครูไม่ใหญ่
การกระทำเช่นนั้น ก็ขึ้นอยู่กับเจตนาและการใช้ถ้อยคำ  ถ้าเจตนาดีและถ้อยคำนั้นไม่ไปทิ่มแทงใคร เป็นวิธีการเดียวกับที่พระสัมมาสัมพุทธเจ้าโต้ตอบพวกมิจฉาทิฏฐิ แบบ “อนูปวาโท” คือ ไม่ว่าร้ายใคร ถ้าเป็นอย่างนี้ก็ไม่มีวิบากกรรมใด
๑๒ มกราคม พ.ศ. ๒๕๕๐

๒๓ นักมายากล
อาชีพนักมายากลถือเป็นสัมมาอาชีวะหรือไม่ ต่างจากการหลอกลวงไหม จะมีผลต่อปรโลกอย่างไร แก้ไขได้อย่างไร  หากเล่นเพื่อความบันเทิงจะบาปไหมคะ

คุณครูไม่ใหญ่
อาชีพนักมายากลยังไม่จัดว่าเป็นสัมมาอาชีวะที่สมบูรณ์ แม้ว่าเล่นให้คนดูเพื่อความบันเทิงก็ตาม เพราะกระแสแห่งความคิดก็จะวนเวียนอยู่ว่า จะหลอกคนให้ทึ่งอย่างแนบเนียนได้อย่างไร  ทำให้ใจไม่ใส แต่ก็ไม่ถึงกับหมอง ซึ่งถ้าตายไป อย่างมากก็ไปอยู่ที่ป่าหิมพานต์ ชั้นจาตุ-มหาราชิกา เพราะเป็นสายหนึ่งของวิทยาธร และถือว่าเป็นวิทยาธรระดับล่างที่ต่างจากวิทยาธรสายเวทมนตร์คาถา
จะแก้ไขก็ต้องหักดิบเลิกเล่นเด็ดขาด แล้วไปหาอาชีพอื่นที่เป็นสัมมาอาชีวะที่สมบูรณ์จะดีกว่า
๒๖ กุมภาพันธ์ พ.ศ. ๒๕๕๐

๒๔ นักร้องกลางคืน
สามีของลูกมีอาชีพรับราชการครู เหล้าไม่ดื่ม บุหรี่ไม่สูบ การพนันไม่เล่น ตอนกลางคืนจะหารายได้เสริมด้วยการร้องเพลงและเล่นดนตรี การร้องเพลงและเล่นดนตรีในเวลากลางคืนจะบาปไหมคะ และจะมีผลอย่างไรคะ

คุณครูไม่ใหญ่
การร้องเพลงและเล่นดนตรีในเวลากลางคืน เป็นเหตุให้คนเที่ยวกลางคืน ซึ่งเป็นหนึ่งในอบายมุข ๖* แม้เป็นอาชีพเสริมเพื่อให้ความบันเทิง และทำให้มีรายได้เพิ่ม แต่ก็เป็นเหตุสนับสนุนทางอ้อมให้คนเที่ยวกลางคืน เที่ยวแล้วก็ต้องดื่มสุรา มีนารี และอีกหลายๆ อย่างตามมา ซึ่งเป็นอกุศล-กรรม สิ่งนี้ก็จะมีวิบากกรรมทางอ้อม คือ จะต้องไปเกิดในครอบครัวที่มีสมาชิกเป็นบ้า ใบ้ ปัญญาอ่อน และจะมีความเดือดเนื้อร้อนใจจากสมาชิกในครอบครัวที่ขี้เมา เจ้าชู้ ปัญญาอ่อน 
๑ ธันวาคม พ.ศ. ๒๕๔๖
*๑. ดื่มน้ำเมา ๒. เที่ยวกลางคืน ๓. ดูการละเล่นเป็นนิจ ๔. เล่นการพนัน ๕. คบคนชั่วเป็นมิตร ๖. เกียจคร้านในการทำงาน

๒๕ บ้านนกนางแอ่น
ปัจจุบันมีอาชีพใหม่เกิดขึ้นที่กำลังฮิตมากๆ คือ การสร้างบ้านตึกให้นกนางแอ่นอยู่ เพื่อเก็บรังไปขาย หมู่ญาติของลูกก็คิดจะทำอาชีพนี้ด้วย อาชีพนี้เป็นบาปไหมคะ

คุณครูไม่ใหญ่
อาชีพสร้างบ้านตึกให้นกนางแอ่นอยู่นั้น ถ้าสร้างให้เขาอยู่เฉยๆ ก็ไม่มีปัญหา ก็จะได้บุญ แต่ถ้าสร้างให้เขาอยู่ แล้วไปเก็บรังที่นกมันทิ้งแล้วก็ไม่มีปัญหาอีกเช่นกัน แต่ถ้าไปเก็บรังที่มันยังใช้อยู่ ก็จะเป็นบาปที่จะทำให้นกต้องทรมานในการสร้างรังของมันบ่อยๆ ผลแห่งการกระทำนี้ เมื่อกรรมส่งผลก็จะทำให้ร่างกายของบุคคลนั้นไม่แข็งแรง และจะไม่มีที่อยู่ เพราะไปเบียดเบียนที่อยู่ผู้อื่น อีกทั้งเวลามีสมบัติก็จะมีวิบัติติดมาด้วย คือ จะเจอภัยต่างๆ เช่น ภัยพาล โจรภัย ภัยธรรมชาติ น้ำท่วม ไฟไหม้ เป็นต้น 
๒๖ กรกฎาคม พ.ศ. ๒๕๔๗

๒๖ ผลิตยาทำแท้ง (ตอน ๑)
ทำไมลูกต้องมาเกี่ยวข้องกับการผลิตยาที่ทำแท้งได้ ลูกจะได้รับวิบากกรรมไหม และผู้ที่เกี่ยวข้อง เช่น ผู้สร้างเอกสารตำรับ ผู้วิเคราะห์ ผู้เตรียมอุปกรณ์ ผู้ขนส่ง จะมีวิบากกรรมมากน้อยต่างจากผู้ที่ลงมือทำอย่างไร
ลูกควรจะลาออกดีไหมคะ และลูกจะป้องกันตัวเองให้ไม่ต้องทำงานที่ผิดศีลอย่างไร 

คุณครูไม่ใหญ่
ตัวลูกต้องมาเกี่ยวข้องกับการผลิตยาที่ทำแท้งได้ ก็จะมีวิบากกรรม คือ กรรมปาณาติบาตที่เด็กต้องตายหลายคน เพราะยานี้ ก็จะทำให้ตัวลูกเองตายในท้องบ้าง อายุสั้นบ้าง มีโรคมากบ้าง เป็นต้น
ผู้ที่เกี่ยวข้อง เช่น ผู้ที่สร้างเอกสารตำรับ ผู้วิเคราะห์ ผู้เตรียมอุปกรณ์ ผู้-ขนส่ง มีวิบากกรรม คือ ถ้ามีส่วนรู้เห็นและร่วมทำมาก ก็มีผลมาก แต่ถ้ารู้เห็นน้อยก็จะมีวิบากกรรมน้อย
ลูกควรจะหาบริษัทยาใหม่ ที่ตัวยาไม่มีผลข้างเคียงที่สามารถใช้ทำแท้งได้ อีกทั้งต้องสั่งสมบุญทุกบุญ ทั้งทาน ศีล ภาวนา ปล่อยสัตว์ ปล่อยปลา ให้มากๆ และอุทิศบุญนี้ไปให้กับผู้ที่ได้ประสบภัยกับยานี้บ่อยๆ 
๒๒ ธันวาคม พ.ศ. ๒๕๔๙

๒๗ ผลิตยาทำแท้ง (ตอน ๒)
ผู้ที่ผลิตยาที่ใช้รักษาโรคได้ และทำแท้งได้ด้วย และผู้ที่ผลิตยาที่ใช้ทำแท้งโดยตรง จะมีวิบากกรรมต่างกันอย่างไร
ยาเกือบทุกชนิดจะมีผลข้างเคียงที่ไม่พึงประสงค์ต่างๆ กันไป เช่น ทำให้ผมร่วง ปากพอง คลื่นไส้ อาเจียน เป็นต้น ผู้ผลิต ผู้จำหน่ายจะได้รับวิบากกรรมกับผลเหล่านั้นหรือไม่คะ 

คุณครูไม่ใหญ่
ผู้ที่ผลิตยารักษาโรคได้และใช้ทำแท้งได้ด้วยนั้น ก็จะมีวิบากกรรมทำแท้งน้อยกว่า เพราะไม่มีเจตนาทำแท้งโดยตรง ผู้ที่ผลิตยาทำแท้งโดยตรงก็มีวิบากกรรมปาณาติบาตโดยตรง
ยาเกือบทุกชนิดจะมีผลข้างเคียงดังกล่าว ทั้งผู้ผลิตและผู้จำหน่ายจะมีวิบากกรรมมากน้อย ขึ้นอยู่กับว่า  ได้บอกแจ้งลงในใบกำกับยาอย่างชัดเจนหรือไม่ อีกทั้งให้อยู่ในวินิจฉัยของแพทย์ผู้รักษา ก็จะไม่มีวิบากกรรม เพราะมุ่งที่จะรักษาโรค
๒๒ ธันวาคม พ.ศ. ๒๕๔๙

๒๘ ผู้จัดการบ้าน
ตั้งแต่เรียนจบ ป.๔ ลูกก็เป็นคนรับใช้  ต่อมาเมื่อมาอยู่ประเทศเยอรมนี ลูกก็ยังเป็นคนรับใช้ มีหน้าที่ทำความสะอาดในบ้านฝรั่ง ต้องทำงานอย่างหนักจนถึงทุกวันนี้ บุพกรรมใดที่ทำให้ลูกต้องมาทำงานเป็นคนรับใช้  และลูกจะแก้ไขวิบากกรรมนี้อย่างไรคะ 

คุณครูไม่ใหญ่
ลูกต้องมาทำงานเป็นคนรับใช้ตั้งแต่จบ ป.๔ เพราะในอดีตชาติชาติหนึ่ง ลูกได้เป็นเจ้าภาพมาวัด ได้ใช้พระหยิบของ  และใช้ให้ท่านทำในหลายเรื่องด้วยความคุ้นเคย เพราะมีมานะทิฏฐิ ถือว่าตนเป็นอุปัฏฐากท่าน ดูแลท่าน คิดว่ามีบุญคุณกับท่าน  ซึ่งท่านจะต้องทำตามในสิ่งที่ฉันบอกเท่านั้น ด้วยมานะทิฏฐิดังกล่าวนี้ จึงทำให้ต้องมาเป็นคนรับใช้
แต่ถ้าพุทธบุตรรู้สึกยินดี เต็มใจจะทำให้ และเจ้าภาพก็ไม่ได้มีทิฏฐิมานะ แต่ขอความกรุณาท่าน  ให้ช่วยทำเรื่องนั้น เรื่องนี้ เพราะเราทำไม่ได้ และต้องพนมมือกราบเรียนท่านด้วย อย่าให้โยมบาปนะ กราบขอความกรุณาท่าน และท่านก็ยินดี อย่างนี้ก็ไม่เป็นไร
วิธีแก้ไข ก็ต้องเป็นคนอ่อนน้อมถ่อมตน ไม่มีทิฏฐิมานะ ทำบุญก็เอาแต่บุญ อย่าไปเอาคุณ และอย่าไปคิดว่า ท่านต้องมารับใช้เรา อีกทั้งต้องสั่งสมบุญให้มากๆ แล้วอธิษฐานจิตให้พ้นวิบากกรรมนี้
๒๙ สิงหาคม พ.ศ. ๒๕๔๙

๒๙ พนักงานขายบัตรสนามม้า
ในช่วงวันเสาร์อาทิตย์เป็นครั้งคราว คุณพ่อจะหารายได้พิเศษให้แก่ครอบครัว โดยการไปเป็นพนักงานขายบัตรผ่านประตูสนามม้าแข่ง การขายบัตรผ่านประตูในสนามม้าแข่งจะมีผลกรรม และส่งผลกับคุณพ่อหรือไม่อย่างไรคะ

คุณครูไม่ใหญ่
การที่คุณพ่อไปขายบัตรผ่านประตูสนามม้าแข่งนั้น ก็มีเศษกรรมบ้าง แต่กรรมนี้ยังไม่ถึงกับส่งผลให้ไปลงอบาย ถ้าส่งผลก็อาจจะเป็นโรคหอบหืด เพราะม้าแข่งมันเหนื่อย หรือไปเกิดในตระกูลที่มีคุณพ่อ คุณแม่ หรือพี่น้องเล่นการพนันแข่งม้า ซึ่งจะทำให้เราไม่สบายใจ เพราะมีเชื้อพวกนี้ติดไป เนื่องจากสนับสนุนการแข่งม้าทางอ้อม 
๔ ตุลาคม พ.ศ. ๒๕๔๖

๓๐ พระเอก
น้องชายของลูกเป็นนักแสดง ได้เป็นพระเอกหนังหลายเรื่อง เป็นดีเจ เป็นพิธีกร น้องชายทำบุญอะไรมา จึงหน้าตาดี มีชื่อเสียง และเป็นที่ชื่นชอบของคนจำนวนมาก อาชีพที่น้องชายทำอยู่จะทำให้มีวิบากกรรมใดหรือไม่ ถ้ามี เขาควรประกอบอาชีพอะไร
ลูกต้องทำหน้าที่กัลยาณมิตรกับน้องชายอย่างไร เขาจึงจะได้เข้าวัดตั้งแต่ยังหนุ่ม และน้องชายเคยสร้างบารมีกับหมู่คณะมาหรือไม่ มีผังบวชมาบ้างไหมคะ

คุณครูไม่ใหญ่
น้องชายหน้าตาดี มีชื่อเสียง  และเป็นที่ชื่นชอบของคนจำนวนมาก เพราะเมื่อทำบุญแล้วมักจะอธิษฐานให้หน้าตาดี มีชื่อเสียง และให้เป็นที่ชื่นชอบของทุกคน
น้องชายมีอาชีพเป็นนักแสดง เป็นดีเจ เป็นพิธีกรในรายการต่างๆ นั้น ก็ไม่ได้มีวิบากกรรมโดยตรง เพราะทำให้คนเพลิดเพลิน แต่อยู่ในวงการนี้จะมีสิ่งแวดล้อมที่ทำให้มีโอกาสผิดศีลข้อต่างๆ ได้ อีกทั้งใจก็จะวนเวียนเกี่ยวกับเรื่องต่างๆ เหล่านี้
ดังนั้นต้องประคับประคองตัวเองให้ดี แม้เมื่อทำบุญแล้ว บุญก็ส่งผลได้ไม่เต็มที่ เพราะใจยังวนเวียนอยู่กับการแสดง ก็มักจะไปได้แค่คนธรรพ์ชั้นจาตุมหาราชิกา ลูกก็จะได้น้องชายที่เป็นคนธรรพ์
น้องชายเคยสร้างบารมีกับหมู่คณะมาแบบกองเสบียง มีผังบวชช่วงสั้น เมื่ออายุของเขามากขึ้น การงานเริ่มเบาบาง ลงตัวขึ้น เขาก็จะเข้ามาสร้างบารมีเอง
๔ กันยายน พ.ศ. ๒๕๔๙

๓๑ เล่นหุ้น
การเก็งกำไรในตลาดค้าเงิน ค้าทอง น้ำมัน หรือตลาดอื่นๆ ที่เป็น Zero-sum games คือ หากมีคนได้กำไร จะมีคนขาดทุนในจำนวนเงินที่เท่ากัน โดยนำเงินจากผู้ที่คาดเหตุการณ์ผิด ไปจ่ายให้ผู้ที่คาดการณ์ถูก การซื้อขายแบบนี้เป็นมิจฉาอาชีวะหรือไม่
ขณะนี้ลูกเล่นหุ้นอยู่ แต่เป็นหุ้น Positive-sum games คือ ถ้าเศรษฐกิจดี หุ้นขึ้น ทุกคนที่ถือหุ้นอยู่จะได้กำไร ลูกสงสัยว่า การเล่นหุ้นเป็นมิจฉาอาชีวะหรือไม่ 

คุณครูไม่ใหญ่
การเก็งกำไรในตลาดค้าเงิน ค้าทอง  น้ำมัน หรืออื่นๆ ที่เป็น Zero-sum games การซื้อขายแบบนี้ยังไม่จัดว่า เป็นมิจฉาอาชีวะโดยตรง ยกเว้นใช้ขบวนการพิเศษ เพื่อสร้างราคา หรือดันราคาอย่างไม่มีเหตุผล หรือผิดปกติ
การที่ลูกเล่นหุ้น ก็ไม่ถือว่าเป็นมิจฉาอาชีวะ เพราะเป็นมูลค่าตามความเป็นจริงของบริษัทนั้นๆ ยกเว้นไปปั่นหุ้น หรือสร้างราคาเกินความจริง
๑๒ มกราคม พ.ศ. ๒๕๕๐

๓๒ สะสมวัตถุมงคล
เป็นเพราะกรรมอะไร สามีของลูกจึงชอบไปหาพระเกจิอาจารย์ดังๆ ชอบเช่าวัตถุมงคลมาเก็บไว้เยอะๆ และวัตถุมงคลเหล่านั้นช่วยให้ชีวิตของลูกดีขึ้นจริงหรือไม่คะ 

คุณครูไม่ใหญ่
สามีมีความชอบส่วนตัว ที่ชอบไปหาพระเกจิอาจารย์เพื่อขอวัตถุมงคล พอได้มาแล้วสบายใจ แล้วก็เก็บสะสมเอาไว้จำนวนมาก ก็เป็นเรื่องของคนใจบุญ และมีอัธยาศัยชอบอย่างนี้ติดข้ามชาติมา
วัตถุมงคลนั้นก็ช่วยให้สบายใจขึ้น ส่วนหลักก็คือบุญที่เรากระทำผ่านมา และการกระทำในปัจจุบันของเรา ถ้าทำความดีด้วย มีบุญเก่าด้วย ชีวิตก็รุ่งเรือง
มงคลจะเกิดขึ้นได้ ก็ขึ้นอยู่กับการกระทำความดีของเราตามมงคลชีวิต ๓๘ ประการ ที่พระสัมมาสัมพุทธเจ้าได้ตรัสสอนเอาไว้เป็นหลัก ส่วนวัตถุมงคลนั้นเป็นแค่เครื่องเสริมเท่านั้น
๗ เมษายน พ.ศ. ๒๕๔๘

๓๓ หน้าที่ของตำรวจ
ในการสอบสวนผู้ต้องหา ผมมักจะใจขุ่น เพราะบางครั้งเราไม่สามารถพูดดีๆ กับผู้ต้องหาได้ บางครั้งถึงขนาดต้องใช้วิธีการแบบตำรวจ การทำเช่นนี้จะได้บาปหรือบุญอย่างไร ได้อะไรมากกว่ากัน และผมควรจะทำอย่างไรดี ถ้าต้องใช้วิธีการแบบตำรวจ สอบสวนผู้ต้องหาอีกครับ

คุณครูไม่ใหญ่
การทำเช่นนี้ก็จะได้บุญปนบาป คือ บุญที่ได้จากการรักษาความสงบเรียบร้อยของบ้านเมือง ปนกับบาปที่ผู้ต้องหาอาจจะจองเวร ก็จะส่งผลให้ไปเป็นกุมภัณฑ์
ลูกต้องทำตามหน้าที่ ก็อย่าขุ่นนาน เอาขุ่นแค่ระดับว่า พอให้เหตุผลแล้วก็เลิกขุ่น อีกทั้งต้องสั่งสมบุญทุกบุญ ทั้งทาน ศีล ภาวนา ให้มากๆ บุญจะได้มากกว่าบาป จนบาปตามไม่ทัน 
๑๙ มิถุนายน พ.ศ. ๒๕๔๙

๓๔ หวยรัฐบาล
เตี่ยเปิดร้านขายของชำอยู่ที่ จ.ลพบุรี มีคติประจำร้านตามที่อากงสอนไว้ว่า “อย่าขายเหล้าและน้ำเมาทุกชนิด” แต่ของอย่างอื่นในร้านที่น่าจะเลิกขายก็ยังมีอยู่ เมื่อเตี่ยได้ศึกษาธรรมะจากจานดาวธรรม ก็ค่อยๆ ตัดใจเลิกขายทีละอย่าง แรกสุดเลิกขายยาฉีดยุง ต่อมาเลิกขายบุหรี่ ทั้งๆ ที่ร้านของเตี่ยเป็นร้านขายส่งบุหรี่รายใหญ่ และทำกำไรได้ดีมาก ต่อมาเตี่ยก็เลิกขายยาเส้น
ส่วนลอตเตอรี่นั้นยังขายส่งอยู่บ้าง เตี่ยอ้างเหตุผลว่า เป็นลอตเตอรี่รัฐบาล ไม่ใช่หวยใต้ดิน การที่เตี่ยยังขายลอตเตอรี่อยู่ จะส่งผลให้มีวิบากกรรมอย่างไรคะ

คุณครูไม่ใหญ่
เตี่ยยังขายลอตเตอรี่อยู่ ก็จะทำให้มีเชื้อแห่งความหลง เพราะทำให้คนติดหลงงมงาย เพ้อๆ ฝันๆ ว่า “จะรวย” เชื้อนี้จะทำให้ขาดปัญญา และมีโอกาสดำเนินชีวิตผิดพลาดได้ เช่น เป็นเหตุให้ถูกดึงไปอยู่ในวงจรของการคบคนพาล ซึ่งจะมีโอกาสดำเนินชีวิตผิดพลาดได้
๘ กรกฎาคม พ.ศ. ๒๕๔๘

๓๕ เอาชีวิตเขา มาเลี้ยงชีวิตเรา
ร้านอาหารของลูกยังขายอาหารที่ทำจากสัตว์เป็นๆ ลูกกำลังพยายามจะเลิก จะมีวิบากกรรมอย่างไรบ้างคะ 
ทำไมบริวารของลูกจึงมีแต่พวกดื่มเหล้า เล่นการพนัน ไม่ชอบทำบุญ ทำอย่างไรลูกจะมีบริวารดีๆ คะ

คุณครูไม่ใหญ่
ร้านอาหารของลูกมีการขายสัตว์เป็นๆ เพื่อทำเป็นกับแกล้มสุรา จึงทำให้ดึงดูดบริวารที่ดื่มเหล้าและเล่นการพนันมาอยู่ ถ้าอยากให้ได้บริวารดีๆ ลูกก็ต้องหันกลับไปพิจารณาว่า ในร้านของลูก มีสิ่งใดบ้างที่ควรปรับปรุงเปลี่ยนแปลง
การที่ลูกยังขายสัตว์เป็นๆ ก็จะทำให้มีวิบากกรรมติดไปในภพชาติต่อไป ทำให้ร่างกายมีโรคภัยไข้เจ็บมาก เป็นๆ หายๆ และจะละสังขารก่อนวัยอันควร
การจะประกอบอาชีพอะไรนั้น อย่าคิดเพียงว่า เราอยากรวย เป็นทางมาแห่งทรัพย์ ไม่ผิดกฎหมาย คิดแค่นี้ยังไม่พอ ต้องดูว่าผิดกฎแห่งกรรมไหม ถ้าเราเอาชีวิตเขามาเลี้ยงชีวิตเรา อย่างนี้ไม่ถูกต้อง และเป็นอันตราย 
๗ กุมภาพันธ์ พ.ศ. ๒๕๔๘
โทษของสุรา

๓๖ ดื่มเบียร์วันละขวด
สามีของลูกดื่มเบียร์วันละขวด ซึ่งก่อนหน้านี้ลูกเป็นคนรินให้ แต่ปัจจุบันลูกเลิกรินให้แล้ว หากสามียังแก้นิสัยไม่ได้ ชาติหน้าเราทั้งสองจะเป็นอย่างไร ลูกควรปฏิบัติตัวอย่างไรกับเรื่องนี้ดีคะ 

คุณครูไม่ใหญ่
สามีดื่มเบียร์ทุกวัน วันละขวด โดยก่อนหน้านี้ลูกคอยรินให้ แต่ปัจจุบันตัวลูกเลิกรินให้แล้ว หากสามียังไม่เลิกดื่มเบียร์ เมื่อวิบากกรรมส่งผล ก็จะทำให้สามีเป็นใบ้ บ้า ปัญญาอ่อน และตัวลูกก็จะต้องคอยดูแลปรนนิบัติ ตัวลูกก็ต้องเป็นกัลยาณมิตรให้สามี โดยค่อยๆ อธิบายให้เขาเข้าใจด้วยเหตุผล และด้วยใจที่ใสเยือกเย็น และอดทน 
๑ มิถุนายน พ.ศ. ๒๕๕๐

๓๗ ทำไมจึงเป็นคนคิดมาก
น้องสาวคนเล็กมีกรรมอะไร จึงเป็นคนคิดมาก ไร้ความสุข ทั้งที่พี่สาวและสามีทั้งรักทั้งตามใจ 

คุณครูไม่ใหญ่
น้องสาวคนเล็กเป็นคนคิดมาก ไร้ความสุข เพราะมโนกรรมทั้งในอดีตและปัจจุบัน ด้วยเศษกรรมสุราในอดีตตามมาส่งผล ทำให้ฟุ้งซ่าน ไปคิดในสิ่งที่ไม่ควรคิด ทำให้จิตเศร้าหมอง ไม่ผ่องใส 
๑๓ กรกฎาคม พ.ศ. ๒๕๔๘

๓๘ ผมแพ้แอลกอฮอล์
ทำไมผมถึงแพ้แอลกอฮอล์ ดื่มแล้วมีผื่นคัน การที่ผมดื่มสุราเข้าไป แล้วไปนั่งสมาธิเห็นฟองสบู่เป็นสีดำ เห็นตัวเองอยู่ในความมืด และเห็นโครงตัวเองมีฝุ่นเกาะ ไม่ใสสว่างอย่างที่เคยเห็น เกิดจากอะไรครับ
การดื่มแอลกอฮอล์มีผลเสียอย่างไรต่อประสบการณ์ภายในครับ และคนที่ดื่มแอลกอฮอล์เป็นประจำ กายข้างในของเขาจะเป็นสีอะไรครับ

คุณครูไม่ใหญ่
ตัวลูกดื่มแอลกอฮอล์แล้วมีผื่นคันนั้น  เพราะในอดีตเคยดื่มเหล้าเมาแล้วด่าคนไปทั่ว ไม่ว่าจะเป็นลูกหลาน เพื่อนฝูง แต่ต่อมาภายหลังได้มาเจอหมู่คณะก็เข้าใจเรื่องโทษของการดื่มสุรา จึงได้อธิษฐานจิตว่า อย่าได้กลับไปสู่วงจรสุราอีกเลย และถ้าดื่มสุราเมื่อใดก็ให้มีเหตุให้เลิกดื่มมาส่งผล
เมื่อดื่มสุราแล้วเห็นฟองสบู่เป็นสีดำตอนนั่งสมาธิ เห็นตัวเองนั่งอยู่ในความมืด และเห็นโครงตัวเองมีฝุ่นเกาะ ไม่ใสสว่างอย่างที่เคยเห็นนั้น  ก็คือกระแสของบาปอกุศลที่ตัวลูกเห็นในสมาธิ
การดื่มแอลกอฮอล์จะทำให้สติหย่อน ซึ่งก็จะทำให้สมาธิหย่อน และทำให้ประสบการณ์ภายในพลอยแย่ตามไปด้วย
คนที่ดื่มแอลกอฮอล์ กายมนุษย์ละเอียดภายในของเขาก็จะเศร้าหมองจนถึงคล้ำดำ และเมื่อตายแล้วก็จะไปอบายภูมิ 
๑ พฤษภาคม พ.ศ. ๒๕๕๐ 

๓๙ แพ้ท้องอยากดื่มเหล้า  
ตอนที่ตั้งท้องลูกสาวคนที่สาม ลูกรู้สึกแพ้ท้อง มีอาการอยากดื่มแต่เหล้าเบียร์ และได้ซื้อมาดื่มเรื่อยๆ จนกระทั่งคลอด
การที่ลูกมีอาการเช่นนี้ เป็นเพราะกรรมส่วนตัวของลูก หรือเป็นกรรมของลูกสาวที่ส่งผลถึงตัวลูก  แล้วลูกในท้องจะมีวิบากกรรมที่แม่ดื่มเหล้าเบียร์ด้วยหรือไม่คะ

คุณครูไม่ใหญ่
ตอนท้องลูกสาวคนที่สาม ลูกอยากดื่มแต่เหล้าเบียร์ เพราะวิบากกรรมของลูกและลูกสาวร่วมกันในอดีต ที่ชอบชวนคนมาเลี้ยงเหล้าสังสรรค์กันบ่อยๆ มาส่งผล
ลูกที่อยู่ในท้องก็ไม่มีวิบากกรรมในการที่แม่ดื่มน้ำเมา เพราะกรรมที่ลูกในท้องชอบเลี้ยงเหล้าคนอื่น ได้บันดาลให้แม่อยากดื่มน้ำเมา กอปรกับแม่ก็มีกรรมร่วมกันดังกล่าวด้วย
ที่แม่ดื่ม แม่ก็จะมีวิบากกรรมสุรา แพ้ท้องอย่างอื่นก็มีตั้งเยอะแยะ อยากจะไปกินอะไร ก็ไปกินเถอะ แต่มาดื่มน้ำเมา ก็ทำให้มีวิบาก เพราะฉะนั้นให้สั่งสมบุญให้มากๆ แล้วอธิษฐานจิตให้พ้นจากวิบากกรรมนี้
๗ พฤศจิกายน พ.ศ. ๒๕๔๘

๔๐ มีพ่อติดสุราและยากจน 
บุพกรรมใดทำให้คุณแม่และลูกๆ มีคุณพ่อที่ติดสุรา และมีฐานะยากจน เราเคยเกี่ยวพันกันมาอย่างไรในอดีตชาติ จึงมาเกิดร่วมกันคะ

คุณครูไม่ใหญ่
กรรมที่ชอบเลี้ยงเหล้าขี้เมาทั้งหลาย เช่น ให้เหล้าเป็นของขวัญ จึงทำให้มีสามีและพ่อขี้เมา ที่มีฐานะยากจน เพราะกรรมตระหนี่ ทำทานมาน้อย
จะแก้ไข ก็ให้สั่งสมบุญทุกบุญ ทั้งทาน ศีล ภาวนา แล้วอธิษฐานจิตให้อยู่ในครอบครัวที่มีสัมมาทิฏฐิ มีศรัทธาตั้งมั่นในพระรัตนตรัย มีศีลอันดีงาม
๒ กรกฎาคม พ.ศ. ๒๕๔๘

๔๑ เลี้ยงเหล้าเพื่อน 
บุพกรรมใดทำให้ลูกต้องมาดูแลเด็กออทิสติก* ๕๒ คน เด็กเหล่านั้นมีบุพ-กรรมใดถึงเป็นโรคออทิสติก และจะมีทางป้องกันแก้ไขหรือไม่
*โรคที่เกิดขึ้นในเด็ก เนื่องจากสมองผิดปกติ เด็กจะ	มีความบกพร่องด้านภาษา พฤติกรรม และสังคม

คุณครูไม่ใหญ่
ในชาติที่ลูกเกิดเป็นลูกสาวเศรษฐี มักชอบเลี้ยงสังสรรค์เพื่อนฝูงด้วยเหล้าอยู่เนืองนิตย์ เมากันทั้งชายหญิง ตั้งแต่ค่ำยันรุ่ง ด้วยวิบากกรรมนี้ จึงทำให้มีจิตยินดีในการเลี้ยงเด็กออทิสติก ๕๒ คน
ให้ลูกคิดว่า เป็นการสงเคราะห์โลก จิตจะได้เป็นบุญที่เกิดจากการช่วยเหลือคนที่มีวิบากกรรมสุรา
เด็กเหล่านี้มีวิบากกรรมสุรา บ้างก็ติดยาเสพติด ตามมาส่งผล ให้ลูกเลี้ยงดูเขาด้วยจิตเมตตา เป็นกรรมส่วนตัวของเขา เราจะไปแก้ไขอะไรไม่ได้
๑๑ กรกฎาคม พ.ศ. ๒๕๔๘

๔๒ วิบากกรรมผู้สนับสนุนน้ำเมา
สำหรับผู้สนับสนุนให้น้ำเมาเข้าตลาดหลักทรัพย์โดยรู้เท่าไม่ถึงการณ์ จะทำให้มีวิบากกรรมในปัจจุบันชาตินี้ ในปรโลก และภพชาติต่อๆ ไปอย่างไร

คุณครูไม่ใหญ่
ผู้ที่สนับสนุนในการให้น้ำเมาเข้าตลาดหลักทรัพย์ แม้โดยรู้เท่าไม่ถึงการณ์ ก็จะมีวิบากกรรมดังนี้ คือ จะมีส่วนในบาปที่ทุกคนได้ดื่มน้ำเมาทั้งทางตรงและทางอ้อม เมาคนหนึ่ง ตนก็มีผลทั้งทางตรงและทางอ้อม คือ ถ้าเมาแล้วไปชกต่อยฆ่าฟันกัน ตัวก็มีส่วนในกรรมตรงนี้ด้วย ที่จะทำให้ตัดทอนอายุลงมา หรือทำให้เป็นคนมีโรคมาก
เมาแล้วไปลักขโมยทรัพย์ หรือไปคดโกงเขา ตนก็จะมีส่วนด้วย คือ ทรัพย์จะวิบัติเหมือนกัน หรือเมาแล้วไปผิดลูกภรรยาสามีเขา ก็จะทำให้ครอบครัวตนเดือดร้อน หรือเขาเมาแล้วไปพูดจาโกหก เพ้อเจ้อ ตนก็มีส่วนในกรรมนั้นทั้งทางตรงทางอ้อม
ถ้าเมาแล้วไปทุบตีบุตรภรรยา ทำให้ครอบครัวร้าวฉาน ก็จะมีส่วนตรงนี้ด้วย เมาแล้วไปประสบอุบัติเหตุ พิกลพิการ ตัวก็เจอด้วย หรือเขาเมาแล้วทำให้เขาเสียทรัพย์ เสียผู้เสียคน ผู้ที่สนับสนุนให้น้ำเมาเข้าตลาดหลักทรัพย์โดยรู้เท่าไม่ถึงการณ์ล้วนมีส่วนทั้งสิ้น
คำว่า “ผู้สนับสนุน” หมายเอาตั้งแต่กองเชียร์ เขียนเชียร์ พูดเชียร์ ออกข่าว สื่อข่าว เขียนข่าว สนับสนุนให้น้ำเมาเข้าตลาดให้ได้ ล้วนได้รับวิบากกรรมทั้งทางตรงและทางอ้อมดังกล่าวทั้งสิ้น และมีส่วนทั้งหมดกับทุกๆ ชีวิต 
๑ กรกฎาคม พ.ศ. ๒๕๔๘

๔๓ เหล้า เบียร์ ไวน์
ในบรรดาเครื่องดื่ม เหล้า เบียร์ ไวน์ ๓ อย่างนี้ มีผลต่อผู้ดื่มหลังจากละโลกแล้วเหมือนกันหรือไม่ อย่างไหนมีวิบากกรรมมากน้อยกว่ากัน ขึ้นอยู่กับปริมาณของแอลกอฮอล์หรือไม่คะ

คุณครูไม่ใหญ่
เครื่องดื่มแอลกอฮอล์ เหล้า เบียร์ ไวน์ ทั้งหมดนั้น ล้วนมีผลต่อผู้ดื่มทั้งสิ้น ถ้าหากดื่มแล้วขาดสติมาก เมามาก ก็มีวิบากกรรมมาก ถ้าดื่มแล้วขาดสติน้อย เมาน้อย ก็มีวิบากกรรมน้อย
ไม่ว่าดีกรีของเครื่องดื่มแอลกอฮอล์จะมากหรือน้อยก็ตาม ล้วนมีผลให้ไปอบายทั้งสิ้น และเมื่อมาเกิดเป็นมนุษย์ใหม่ ก็จะเป็นคนบ้า ใบ้ ปัญญาอ่อน ไอคิวต่ำ ตามกำลังแห่งบาป เป็นต้น 
๑ กรกฎาคม พ.ศ. ๒๕๔๘
โรคเกิดแต่กรรม

๔๔ กลิ่นเต่า
กรรมใดทำให้ลูกมีกลิ่นใต้รักแร้แรงมาก ใช้ยาระงับกลิ่นตลอดมาก็ยังไม่หาย จะมีวิธีแก้อย่างไรคะ

คุณครูไม่ใหญ่ 
ลูกมีกลิ่นใต้รักแร้แรงมาก ไม่มียาใดดับกลิ่นนี้ได้ เพราะในชาติหนึ่งที่เกิดในสังคมเกษตรกรรม ได้เลี้ยงหมู ทำคอกหมูติดกับวัด ทำให้กลิ่นขี้หมูเข้าไปในวัด ทีนี้พระในวัดท่านก็รู้สึกเหม็นรำคาญ จึงไปบอกว่า โยมช่วยย้ายคอกหมูออกไปไกลๆ หน่อยได้ไหม ตัวเองก็เห็นใจ แต่ไม่รู้จะทำอย่างไร ไม่รู้จะย้ายไปไหน ก็บอกพระคุณเจ้าทนๆ เอาหน่อยก็แล้วกัน ด้วยวิบากกรรมนี้ ชาตินี้ก็ทนๆ เอาหน่อยก็แล้วกัน
วิธีแก้ ก็หมั่นถวายดอกไม้หอมๆ บูชาพระรัตนตรัยบ่อยๆ แล้วก็รักษาศีล ๕ ทุกวัน วันพระก็ถือศีล ๘ บ่อยๆ หนักก็จะเป็นเบา เบาก็จะหาย ชาติต่อไปก็จะได้หมดกรรม
๒๖ ตุลาคม พ.ศ. ๒๕๔๘

๔๕ คลอดง่าย คลอดยาก
ทำไมตอนที่ตั้งท้องลูกสาวจึงมีความรู้สึกอยากทำบุญ อีกทั้งตอนคลอดเธอก็คลอดง่าย ไม่เจ็บปวด เป็นเพราะบุญใด
การที่บางคนคลอดลูกยาก เจ็บปวดมาก ส่วนบางคนคลอดง่าย ไม่เจ็บปวด เป็นเพราะตัวแปรบุญบาปของแม่หรือของลูกในท้องเป็นหลักคะ

คุณครูไม่ใหญ่
ตอนที่ตั้งท้องลูกสาวอยากจะทำบุญ อีกทั้งตอนคลอดเธอก็คลอดง่ายไม่เจ็บปวดเลย เพราะลูกสาวที่มาเกิดก็มีบุญ  อีกทั้งตัวลูกเองก็สร้างบุญปัจจุบัน แล้วอธิษฐานให้ได้เด็กดี แข็งแรง คลอดง่าย เป็นต้น ก็เป็นไปตามความปรารถนาของทั้งแม่และลูก
การที่บางคนคลอดลูกยาก เจ็บปวดมาก แต่บางคนคลอดลูกง่าย ไม่เจ็บปวด เป็นเพราะบุญบาปของแม่และลูกเป็นหลัก เช่น การที่บางคนคลอดลูกยากเจ็บปวดมาก เพราะกรรมขังสัตว์ ผูกมัดสัตว์ให้มันได้รับความทรมาน ส่วนคนที่คลอดลูกง่าย ไม่เจ็บปวด เพราะมีบุญปล่อยสัตว์เล็กสัตว์ใหญ่ หรือบุญที่เกิดจากทาน ศีล ภาวนา แล้วอธิษฐานจิตให้คลอดลูกง่าย
๑๐ พฤษภาคม พ.ศ. ๒๕๕๐

๔๖ คลอดโดยการผ่าท้อง 
บุพกรรมใดทำให้ลูกต้องคลอดลูกสาวทั้ง ๒ คน โดยการผ่าออก คนที่คลอดโดยการผ่าตัด เกิดจากกรรมในลักษณะใดบ้าง บางคนก็สมัครใจผ่า บางคนก็จำเป็นต้องผ่า มีกรรมต่างกันอย่างไรคะ

คุณครูไม่ใหญ่ 
ที่ลูกต้องคลอดลูก ๒ คน โดยการถูกผ่าท้องแทนที่จะคลอดตามปกติ เพราะเศษกรรมทรมานสัตว์ หรือฆ่าสัตว์อยู่บ้าง ตามมาส่งผล จึงทำให้ถูกผ่าท้อง ไม่ว่าจะผ่าโดยความสมัครใจหรือจำเป็นก็ตาม ต่างล้วนมีกรรมที่เคยทรมานสัตว์หรือฆ่าสัตว์ ตามมาส่งผลทั้งสิ้น 
๔ กรกฎาคม พ.ศ. ๒๕๔๘

๔๗ คีลอยด์ (Keloid)
สามีเป็นแผลเป็นคีลอยด์* ตั้งแต่อายุ ๑๐ ขวบ อาการเริ่มแรกจะเป็นตุ่ม แล้วก็เป็นแผลลามใหญ่ขึ้นเรื่อยๆ เหมือนกับแผลเป็นที่มีเนื้อปูดออกมา พออายุมากขึ้น แผลก็ใหญ่ขึ้นเรื่อยๆ มีอาการเจ็บและคัน รักษาเท่าไรก็ไม่หาย รักษาแต่ละครั้งต้องฉีดยาเข้าแผล เจ็บปวดทรมานมาก จนไม่อยากจะรักษาอีก รักษาครั้งสุดท้ายเมื่อประมาณ ๒ ปีที่แล้ว  ปัจจุบันสามีอายุ ๔๐ ปี แผลใหญ่เท่าฝ่ามือ และมีอาการเจ็บคันตลอดเวลา 
สามีของลูกทำกรรมใดมา จึงเป็นคีลอยด์ รักษาไม่หาย จะแก้กรรมนี้ได้อย่างไรคะ
*คีลอยด์ หรือแผลเป็นที่มีลักษณะนูน หนา แข็งหยุ่นๆ คล้ายยาง เป็นรูปไข่แผ่ออกคล้ายก้ามปู อาจเกิดจากการผ่าตัด การปลูกฝี การเกิดสิวอักเสบ แผลไฟไหม้ แผลจากแมงกะพรุน หรืออุบัติเหตุต่างๆ

คุณครูไม่ใหญ่ 
สามีของลูกเป็นคีลอยด์  ทั้งเจ็บและคันตั้งแต่ ๑๐ ขวบ แผลโตขึ้นเรื่อยๆ รักษาก็ไม่หาย เพราะวจีกรรมเป็นหลัก และกรรมทรมานสัตว์มาเสริม เรื่องมีอยู่ว่า หลายชาติหลายครั้งที่ผ่านมา มักจะพูดตอกย้ำข้อผิดพลาดของผู้อื่นเสมอ จนทำให้เขาเจ็บช้ำน้ำใจ บวกกับกรรมทรมานสัตว์หลายรูปแบบมาเสริม เช่น ทุบตีบ้าง เอาหนังสติ๊กยิงเล่นบ้าง แกล้งสนุกๆ บ้าง เป็นต้น 
จะแก้ไขก็ต้องสั่งสมบุญทุกบุญ พูดแต่ปิยวาจาทั้งต่อหน้าและลับหลังด้วย แล้วอุทิศบุญกุศลไปให้แก่ผู้ที่เราเคยไปเบียดเบียนเขาไว้ 
๑๒ กรกฎาคม พ.ศ. ๒๕๔๘

๔๘ เป็นตากุ้งยิงทุกปี
ลูกมักมีปัญหาเกี่ยวกับดวงตา คือ มักจะมีเหตุให้ตาอักเสบบ่อยๆ ทั้งที่ไม่น่าจะเป็น เช่น แมลงบินเข้าตา หรือซักผ้าอยู่ดีๆ น้ำซักผ้าก็กระเด็นเข้าตา และเป็นตากุ้งยิงทุกปี เริ่มเป็นมาตั้งแต่เรียนชั้นประถม จนกระทั่งถึงปัจจุบัน เคยถูกผ่าตัดซ้ำถึง ๓ ครั้ง แต่ก็ยังไม่หายขาด
ตอนเด็กๆ ลูกเคยฝันว่า กำลังเย็บผ้าโดยใช้สะดึง  ในฝันนั้นเข็มมันแน่นมาก  ลูกจึงออกแรงดึง เข็มเลยทิ่มเข้าที่นัยน์ตา หลังจากความฝันครั้งนั้น ลูกก็สังเกตเห็นมีไฝดำเกิดขึ้นในดวงตาของลูกตรงบริเวณตาขาว
กรรมใดทำให้ดวงตาของลูกเป็นกุ้งยิงทุกปี และมีเหตุให้ตาอักเสบบ่อย ไฝดำที่ดวงตาของลูกเกิดจากสาเหตุใด เกี่ยวข้องกับความฝันหรือไม่คะ

คุณครูไม่ใหญ่
ลูกเป็นตากุ้งยิงทุกปี และตาอักเสบบ่อย เพราะในอดีตตอนเป็นผู้ชาย ชอบแอบดูสาวๆ อาบน้ำบ่อยๆ และชอบทำตาดุๆ เพื่อข่มลูกน้อง หรือผู้ใต้บังคับบัญชาบ่อยๆ  มารวมส่งผล 
ไฝดำที่ดวงตาเกิดขึ้นได้ เพราะในชาติเดียวกันนั้น มักชอบมองจับผิดผู้อื่นอยู่เสมอ ทั้งตอนที่เป็นคฤหัสถ์และตอนเป็นบรรพชิตด้วย มารวมส่งผล
ความฝันเป็นบุพนิมิตว่า จะเกิดสิ่งนี้ขึ้นด้วยเหตุดังกล่าว แต่สิ่งที่เกิดขึ้นไม่ได้เกิดจากการประกอบเหตุมาตามความฝัน
๒๔ มกราคม พ.ศ. ๒๕๕๐

๔๙ ติดเชื้อในกระแสเลือด 
กรรมใดทำให้พ่อของลูกป่วยหนัก ติดเชื้อในกระแสเลือดจนเกือบเอาชีวิตไม่รอดคะ

คุณครูไม่ใหญ่ 
พ่อป่วยหนักเกือบเสียชีวิต ด้วยโรคติดเชื้อในกระแสเลือด เพราะกรรมในอดีตที่ฆ่าสัตว์ทำอาหาร และฆ่าสัตว์เล็กสัตว์น้อยในบ้าน เช่น ฉีดยาฆ่าแมลง เป็นต้น มารวมกันส่งผล
๔ ตุลาคม พ.ศ. ๒๕๔๘

๕๐ นิ่วในไต (ตอน ๑) 
คนในครอบครัวของลูกมีคุณพ่อ คุณแม่ พี่ชาย และน้องชาย ทั้ง ๔ คนนี้จะมีโรคประจำตัวที่เหมือนกัน คือ ทุกคนเป็นโรคนิ่วในไต และต้องไปสลายนิ่วทุกๆ ๕ ปี พวกเขาทำกรรมใดร่วมกันมาหรือเปล่าคะ จึงต้องเป็นแบบนี้

คุณครูไม่ใหญ่ 
การที่คุณพ่อ คุณแม่ พี่ชาย น้องชาย เป็นโรคนิ่วในไต และต้องไปสลายนิ่วทุกๆ ๕ ปีเหมือนกันนั้น เพราะกรรมในอดีต มีอาชีพค้าขาย ได้ปลอมปนของไม่ดี เช่น เม็ดกรวดเม็ดทรายใส่ลงไปในเมล็ดพันธุ์พืชเพื่อให้มีปริมาณเยอะขึ้น แล้วขายให้ลูกค้า โดยมีกรรมคล้ายกันแต่ต่างกรรมต่างวาระ คือ ต่างคนต่างมีกรรมชนิดเดียวกัน ต่างคนต่างทำ กรรมนี้ดึงดูดให้มาเกิดร่วมกันเป็นพ่อแม่ลูก และต้องมามีโรคแบบเดียวกัน
๑๑ สิงหาคม พ.ศ. ๒๕๔๘

๕๑ นิ่วในไต (ตอน ๒)
เตี่ยเคยผ่าตัดถึง ๔ ครั้ง ครั้งแรกผ่าเอานิ่วพร้อมไตข้างซ้ายออก ๕ ปีต่อมา ผ่าเอานิ่วในไตข้างขวาออก ครั้งที่สามก็เอานิ่วในกระเพาะอาหารออก ครั้งสุดท้าย ต้องมาผ่าตัดไส้เลื่อนอีก
ปัจจุบันเตี่ยอายุ ๗๐ ปี ป่วยเป็นโรคเก๊าต์ ปวดตามข้อ และหัวใจเต้นผิดปกติ เพราะวิบากกรรมใด

คุณครูไม่ใหญ่ 
เตี่ยมีเศษกรรมเกี่ยวกับการค้า โดยในอดีต หลายครั้งได้เอาของเก่ามาปนกับของใหม่ เพื่อทำให้ขายได้ราคา เช่น เอาแป้งเก่ามาปนกับแป้งใหม่ เพื่อให้ของมีปริมาณมากขึ้น และขายได้เยอะขึ้น ด้วยวิบากกรรมนี้จึงทำให้เป็นนิ่วในไต และนิ่วในกระเพาะอาหาร รวมกับกรรมฆ่าสัตว์ทำอาหาร และใช้แรงงานสัตว์มากไป จึงทำให้เป็นไส้เลื่อน โรคเก๊าต์ ปวดตามข้อ และหัวใจเต้นผิดปกติ 
๘ กรกฎาคม พ.ศ. ๒๕๔๘

๕๒ บังอรเอาแต่นอน / ตรวจเจอก้อนเนื้อ
เพราะเหตุใด ลูกจึงปวดหัวบ่อย และเป็นคนนอนหลับยาก ในขณะเดียวกันก็ต้องการนอนหลับพักผ่อนมากกว่าคนทั่วไป จะแก้ไขได้อย่างไร
ปัจจุบันลูกตรวจพบก้อนเนื้อขนาดเล็กบริเวณหน้าอกทั้งสองข้าง เป็นเพราะวิบากกรรมใด จะรักษาหายไหมคะ และจะมีวิธีป้องกันได้อย่างไร จึงจะไม่เป็นโรคที่ร้ายแรง เช่น ก้อนเนื้อมะเร็ง หรือเป็นโรคหัวใจคะ

คุณครูไม่ใหญ่
ลูกปวดหัวบ่อยๆ หลับยาก และต้องการนอนหลับพักผ่อนมากกว่าคนอื่น เพราะกรรมในอดีต วัยคะนองชอบตบหัวเด็กเล่น และชอบแหย่คนกำลังนอนหลับให้เขาตื่นขึ้นมา รวมกับสุขภาพไม่ค่อยแข็งแรง  และเป็นคนขี้เกียจตื่นนอน เพราะว่าตอนนอนนั้นหลับๆ ตื่นๆ ก็เลยอยากนอนยาวสักนิดหนึ่ง คล้ายๆ ว่า อดอาหารดีกว่าอดนอน
จะแก้ไข ก็ต้องฝึกความอดทน ฝืนใจ มีวินัยกับตัวเองสักหน่อยเดียว ตื่นให้เป็นเวลา นอนให้เป็นเวลา เดี๋ยวก็ได้ดีเอง ทำได้จ้ะ
ตัวลูกตรวจพบก้อนเนื้อขนาดเล็กที่หน้าอกทั้งสองข้าง เป็นเพราะเศษกรรมกาเมฯ เจ้าชู้ในอดีตสมัยเป็นผู้ชาย มาส่งผล ลูกก็ต้องตั้งใจรักษา อีกทั้งอย่าไปเครียด ทำใจให้ผ่องใส หมั่นสั่งสมทุกบุญเป็นนิจ นั่งสมาธิเยอะๆ แล้วอธิษฐานจิตให้บุญนี้ไปตัดรอนวิบากกรรมดังกล่าวให้หมดสิ้นไป
จะป้องกันไม่ให้เป็นโรคร้ายแรง เช่น ก้อนเนื้อมะเร็ง หรือโรคหัวใจ ลูกก็ต้องดูแลสุขภาพตัวเองให้ดี ต้องรับประทานอาหารให้ครบหมวดหมู่ อารมณ์ดี อาหารดี อากาศดี ออกกำลังกายดี ขับถ่ายดี เป็นต้น กับหมั่นสั่งสมบุญทุกบุญดังที่ได้กล่าวมาแล้ว 
๔ กันยายน พ.ศ. ๒๕๔๙

๕๓ ปวดประจำเดือน
ทำไมอาการของผู้หญิงเป็นรอบเดือนจึงต่างกัน เช่น บางคนอาเจียน บางคนปวดท้อง บางคนเจ็บหน้าอก บางคนปวดเอว บางคนปวดขา บางคนปวดหัว บางคนก็มีอาการรวมๆ แต่ละคนประกอบเหตุต่างกันในรายละเอียดอย่างไรคะ

คุณครูไม่ใหญ่
ที่อาการปวดประจำเดือนของผู้หญิงต่างกัน เพราะกรรมกาเมฯ โดยเฉพาะชาติที่เป็นผู้ชายเจ้าชู้แล้วชอบทุบตีภรรยา เคยซ้อมเขาไว้ตรงไหนก็เจ็บตรงนั้น เช่น ทุบซ้อมภรรยา เวลามีรอบเดือนก็ปวดเมื่อยตัว ละเมิดทางเพศรุนแรง ตุ๊ยท้องผู้หญิง เวลามีรอบเดือนก็จะปวดท้องมาก สมัยเป็นผู้ชาย มีภรรยาน้อยทำให้ภรรยาหลวงปวดหัว พอมาเป็นผู้หญิงตอนมีรอบเดือนก็ปวดหัว เป็นต้น
๓ สิงหาคม พ.ศ. ๒๕๕๐  

๕๔ ปานดำที่ดวงตา 
ลูกสาวคนที่สองของลูก เป็นคนหน้าตาดี แต่มีปานดำเกิดขึ้นกลบเต็มดวงตาข้างขวา ลามมาถึงลูกนัยน์ตา เป็นมาแต่กำเนิด ตอนเด็กนั้นเป็นนิดเดียว แต่พอโตขึ้นปานดำก็ขยายขึ้นเรื่อยๆ จนดูแล้วไม่สวยและน่ากลัว เวลาที่มีคนกระเซ้าเรื่องนี้ เขาก็จะอารมณ์เสียและอาละวาด
ลูกสาวมีบุพกรรมอย่างไร จึงทำให้เขามีปานดำเกิดขึ้นเต็มดวงตา ถ้ารักษาจะหายไหมคะ

คุณครูไม่ใหญ่ 
ลูกสาวคนที่สองมีปานขึ้นเต็มดวงตา เพราะวจีกรรมในอดีตมาส่งผล เรื่องก็มีอยู่ว่า ในอดีตตอนเป็นวัยรุ่น ได้ไปล้อเลียนเพื่อนที่มีลักษณะอย่างนี้ จนทำให้เขาอับอาย วิบากกรรมนี้ตามมาส่งผล
ในสมัยนี้ยุคไฮเทคแล้ว ก็อาจจะทำให้ดีขึ้น ไปตกไปแต่งได้ แต่คงไม่สมบูรณ์นัก เอาว่าก็จะทำให้ดีขึ้นได้จ้ะ
๑ พฤศจิกายน พ.ศ. ๒๕๔๘

๕๕ เป็นบ้าหน้าหนาว  
คุณป้าของลูกเคารพและศรัทธาหลวงปู่วัดปากน้ำมาก จะไปวัดปากน้ำเป็นประจำ แต่ป้ามีอาการประหลาดอย่างหนึ่ง คือ เมื่อถึงหน้าหนาว พออากาศเริ่มหนาว ท่านจะเป็นบ้า มีอาการคลุ้มคลั่ง น่ากลัวมาก ขนจะลุกชูชัน ออกอาการโวยวาย เคยถือมีดด้ามเล็กๆ ไว้กับตัว เที่ยวเดินไปทั่ว แต่พออากาศเริ่มร้อน ก็จะหายเป็นปลิดทิ้ง 
ก่อนท่านจะมีอาการคลุ้มคลั่ง จะรู้ตัวก่อน และจะบอกคนรอบข้างว่า ให้จับท่านล่ามโซ่ไว้ แต่พอท่านเริ่มหาย ก็จะบอกเขาว่า หายแล้ว ให้เอาโซ่ออกให้ด้วย 
ป้ามีอาการอย่างนี้มานานมาก และเป็นกังวลอยากจะให้ตัวเองหาย จึงเที่ยวไปหาหมอมารักษา กินน้ำมนตร์ก็แล้ว อะไรก็แล้ว ไปมาร้อยเอ็ดเจ็ดย่านน้ำก็ไม่หายสักที จนกระทั่งหลวงปู่ฯ บอกว่า เอ็งไม่ต้องไปรักษาที่ไหนหรอก เดี๋ยวหมดกรรมมันก็หายเองนั่นแหละ เพราะโรคนี้มันโรคกรรม แล้วหลวงปู่ฯ ท่านก็ให้กินยาลมวัดปากน้ำแค่นั้นเอง ต่อมาอีกประมาณ ๔-๕ ปี อยู่ๆ ท่านก็หายเป็นปลิดทิ้งไปเฉยๆ แล้วก็ไม่กลับมาเป็นอีกเลย
ป้ามีวิบากกรรมใด จึงทำให้เป็นบ้าเฉพาะฤดูหนาว แล้วมีบุพกรรมใดถึงบอกให้คนอื่นช่วยล่ามโซ่ตัวเอง แล้วทำไมโรคนี้อยู่ๆ ก็หายไปเองคะ

คุณครูไม่ใหญ่
ป้าเป็นบ้าในหน้าหนาว เพราะกรรมในอดีตชาติ เคยโกนหัวบวชชี และในระหว่างนั้นก็จะดื่มเหล้าเพื่อแก้หนาวในฤดูหนาว โดยเข้าใจว่าไม่ผิด เพราะถือว่าเป็นเภสัช ดื่มได้ แต่ว่าหลายครั้งก็ดื่มเสียจนมึนเมาในช่วงฤดูหนาว คือ อากาศมันหนาว ก็กรึ๊บไป มันชักร้อนๆ กระเพาะขึ้นมา แล้วมันก็เปลี่ยนแปลงระบบของร่างกายใหม่ มันชักทึมๆ พอกรึ่มๆ ทึมๆ รู้สึกมันก็ดีเหมือนกันแฮะ พอนึกว่าดีเหมือนกันแฮะ ก็เอาอีกกรึ๊บหนึ่ง มันก็ทึมๆ เลยมึนเมา แต่ว่าภายหลังมารู้ว่า “ผิดศีล” จึงได้เลิก
กินเหล้าแก้หนาว ไม่ถือว่าเป็นเภสัช มันต้องเอาเหล้าเป็นกระสายยา จึงจะถือเป็นเภสัช แต่กรณีนี้กินเหล้าอย่างเดียว จะกินแก้หนาว ความหนาวไม่ใช่เป็นโรค มันหนาวเพราะอากาศ 
ต่อมาจึงได้เลิก เพราะวิบากกรรมที่ทำไปโดยไม่ได้ศึกษาว่า สิ่งใดควร สิ่งใดไม่ควร จึงมาส่งผล กอปรกับท่านมีกรรมล่ามสัตว์มาเสริมกรรมสุรา จึงทำให้ถูกล่ามโซ่ด้วยความสมัครใจ ต่อมาหายได้ เพราะหมดกรรมดังกล่าว
๗ ตุลาคม พ.ศ. ๒๕๔๘

๕๖ ผ่าท้องคลอดบุตร 
เพราะเหตุใดลูกจึงไม่สามารถคลอดแบบธรรมชาติได้ ต้องถูกผ่าท้องคลอดลูกทั้ง ๓ คน และยังต้องถูกผ่าตัดแก้หมันอีก ๑ ครั้ง เพราะกรรมใดคะ

คุณครูไม่ใหญ่ 
ลูกต้องผ่าท้องคลอดลูกทั้งสาม โดยไม่ได้คลอดแบบธรรมดา เพราะเศษกรรมฆ่าสัตว์ทำอาหารในอดีต มาส่งผล แต่ก็เป็นวิธีการสมัยใหม่ ที่จะทำให้ปลอดภัยทั้งแม่และลูกด้วย ได้ถูกผ่าตัดแก้หมันอีก ๑ ครั้ง ก็เพราะเศษกรรมฆ่าสัตว์ทำอาหารในอดีตดังกล่าว มาส่งผล
๔ ตุลาคม พ.ศ. ๒๕๔๘

๕๗ ผิวแพ้ง่าย
ผิวหน้าของลูกแพ้ลม แพ้แดด มีอาการคันง่าย เพราะกรรมใด ถ้าทำบุญผ้าไตรจีวรเป็นประจำ แล้วอธิษฐานจิตให้ผลัดผิวเสีย คืนความขาวใสให้ผิวสวย ด้วยบุญในชาตินี้ได้หรือไม่  

คุณครูไม่ใหญ่
ผิวหน้าของลูกแพ้ลม แพ้แดด มีอาการคันง่าย เพราะวจีกรรมในอดีตที่ชอบพูดให้คนเสียหน้าบ่อยๆ มาส่งผล 
ถ้าทำบุญด้วยผ้าไตรจีวรเป็นประจำ แล้วอธิษฐานจิตให้ผลัดผิวเสียคืนความขาวใสให้ผิวสวย ด้วยบุญนี้ก็มีส่วนที่จะแก้ไขวิบากกรรมนี้ได้ แต่ต้องพูดปิยวาจาและระวังไม่พูดให้ใครเสียหน้าด้วย 
๑๐ พฤษภาคม พ.ศ. ๒๕๕๐

๕๘ ผิวแพ้ง่ายและหยาบกร้าน 
ลูกสาวคนที่สามเกิดมามีผิวพรรณสากและหยาบกร้านมากๆ พอโตเป็นวัยรุ่นก็มีสิวเต็มหน้า  ผิวกายก็มีอาการแพ้ง่าย มีผื่นคันขึ้นเป็นประจำ 
วิบากกรรมใดทำให้ลูกสาวมีผิวแพ้ง่าย และมีผิวพรรณขาวแต่สากและหยาบกร้านมากๆ คะ

คุณครูไม่ใหญ่ 
ลูกสาวมีผิวขาวแพ้ง่ายสากและหยาบกร้านมาก เพราะในอดีตชาติชาติหนึ่ง เป็นผู้หญิงชอบพูดคำหยาบ ชนิดคำต่อคำเลย ไอ้นั่นหล่น ไอ้นี่หล่น รวมกับกรรมที่เคยถวายทาสทาน คือ มักให้ของที่ด้อยกว่าของที่ตนบริโภคใช้สอยเอง  ครั้งหนึ่งมีคนมาชวนถวายผ้าแด่พระ ตัวเกิดรำคาญ ก็เลยคัดเลือกผ้าเนื้อหยาบที่สุด และให้แบบเสียไม่ได้ กรรมนี้รวมกับกรรมคำหยาบดังกล่าว มารวมส่งผล
จะแก้ไข ก็ให้แก้ตัวใหม่ โดยรีบนำผ้าอันประณีตไปถวายพระด้วยใจที่ปลื้มปีติ แล้วก็ไปทำความสะอาดวัด ลานเจดีย์ หอฉัน ให้ทำอย่างนี้บ่อยๆ แล้วก็พูดจาไพเราะ พูดแต่ปิยวาจา และต้องทำหน้าที่ผู้นำบุญด้วย เพราะว่าจะต้องพูดปิยวาจา และถ้อยคำที่ประกอบไปด้วยปัญญา
๗ พฤศจิกายน พ.ศ. ๒๕๔๘

๕๙ ฝีในท้อง 
คุณแม่ตกร่องไม้กระดานที่หัก จนหน้าท้องถูกกระแทกกลายเป็นฝีมีหนองไหลออกมาจากทวาร และทำให้เส้นขายึด ไม่สามารถเหยียดขาและเดินไม่ได้อยู่ ๓ ปี
กระทั่งวันหนึ่ง ท่านได้รับน้ำมันปลุกเสกจากพระ หลังจากทาน้ำมันแล้ว แม่ก็ลองสะบัดขาดู ตอนแรกก็ยังไม่มีอะไรเกิดขึ้น แต่ทำอย่างนี้ทุกครั้ง ไม่กี่วันผ่านไป ขาที่ยึดงอมานานถึง ๓ ปี ก็สามารถยืดออกได้ แม่จึงเดินได้ตั้งแต่บัดนั้นเป็นต้นมา
กรรมใดทำให้แม่ตกร่องไม้กระดาน จนหน้าท้องถูกกระแทก กลายเป็นฝีในท้อง และเดินไม่ได้ถึง ๓ ปี บุญใดทำให้คุณแม่สามารถกลับมาเดินได้อีกครั้งคะ

คุณครูไม่ใหญ่ 
คุณแม่ตกร่องไม้กระดานที่หัก เป็นเหตุให้เป็นฝีในท้อง และทำให้เส้นขายึด ไม่สามารถเหยียดขาและเดินไม่ได้ถึง ๓ ปี เพราะกรรมในอดีต แม่ได้กระทืบเท้าใส่พระที่เดินบิณฑบาตด้วยความโกรธ ที่ท่านสอนให้ถอดรองเท้าก่อนใส่บาตร เพราะวันนั้นอารมณ์เสียเนื่องจากเพิ่งจะทะเลาะกับสามีมา จึงถอดรองเท้าออกด้วยอาการประชด อีกทั้งพระท่านก็ไม่ยอมเปิดฝาบาตรให้ เพราะเห็นอาการประชดนั้น กลัวเขาจะบาป ตัวเองจึงได้เดินถอดรองเท้าหนีพระไปทั้งเท้าเปล่า วิบากกรรมนี้มาส่งผล
คุณแม่สามารถกลับมาเดินได้ใหม่ เพราะหมดวิบากกรรมดังกล่าว
๒๑ ตุลาคม พ.ศ. ๒๕๔๘

๖๐ ไฟธาตุแตก 
คุณแม่ล้มป่วยด้วยโรคชรา เป็นโรคหัวใจโต หอบหืด และหลงๆ ลืมๆ ในช่วงท้ายของชีวิต ท่านบอกว่า ร้อน จนถอดเสื้อผ้าออกหมด และต้องคอยเอาน้ำเย็นเช็ดตัวให้เรื่อยๆ จนวาระสุดท้าย ทั้งหมดนี้เป็นเพราะบุพกรรมใดคะ

คุณครูไม่ใหญ่ 
คุณแม่เป็นโรคหัวใจโต หอบหืด หลงๆ ลืมๆ  ใส่เสื้อผ้าไม่ได้ ต้องเอาน้ำเย็นเช็ดตัวตลอดเวลา เพราะคนใกล้ตายไฟธาตุจะแตก ก็เป็นธรรมดาที่จะร้อนกาย บางทีลูกหลานไม่รู้ เป็นห่วง เลยเอาน้ำอุ่นๆ ไปเช็ดตัว เลยไปขัดใจกับท่านผู้เฒ่า ซึ่งต้องการของเย็นๆ ธาตุไฟมันจะแตกก็จะร้อน กับมีเศษกรรมมุสาจึงทำให้หลงๆ ลืมๆ กับกรรมใช้แรงงานคนและสัตว์มากเกินไป จึงเป็นโรคหัวใจโตและหอบหืด
๓ ตุลาคม พ.ศ. ๒๕๔๘

๖๑ มะเร็งกับหลักปฏิบัติผู้ป่วยเตรียมผ่าตัด
เมื่อปี พ.ศ.๒๕๔๓ ลูกพบว่า มีก้อนเนื้อแข็งมากที่หน้าอกด้านซ้าย  ก้อนเนื้อมีอาการเจ็บและใหญ่ขึ้น ลูกจึงตัดสินใจไปตรวจที่โรงพยาบาล คุณหมอบอกว่า เป็นมะเร็งระยะที่สาม
ลูกทำกรรมอะไรมา จึงเป็นมะเร็ง และลูกควรปฏิบัติตัวอย่างไรสำหรับเวลาที่เหลืออยู่คะ

คุณครูไม่ใหญ่ 
ลูกมีกรรมกาเมฯ และปาณาติบาตจึงทำให้เป็นมะเร็งที่ทรวงอกในชาตินี้ ข้อควรปฏิบัติสำหรับเวลาของลูกที่เหลืออยู่นี้ สำหรับผู้ป่วยเป็นมะเร็งหรือป่วยเป็นโรคอะไรก็ตามที่จำเป็นจะต้องเข้ารับการผ่าตัด ก็มีข้อแนะนำที่เป็นกลางๆ ดังนี้คือ 
๑. ให้พิจารณาว่าทุกคนล้วนมีความเจ็บเป็นธรรมดา ไม่สามารถล่วงพ้นความเจ็บไปได้ 
๒. ก่อนทำการผ่าตัด ให้ทำบุญ ๗ วัน โดยถวายสังฆทานแด่พระภิกษุสามเณรผู้ประพฤติธรรม 
๓. ปล่อยสัตว์ปล่อยปลา ให้ชีวิตสัตว์เป็นทาน ทั้งสัตว์เล็กสัตว์ใหญ่ที่เขากำลังจะนำไปฆ่าให้พ้นจากความตาย และที่อยู่ในที่คุมขังให้พ้นจากที่คุมขัง 
๔. รักษาศีล ๕ จะสมาทานศีลเอง หรือจะให้พระเป็นพยาน ก็ไปขอจากพระก็ได้ และตั้งใจรักษาให้บริสุทธิ์บริบูรณ์ 
๕. ทำสมาธิโดยตรึกระลึกนึกถึงพระรัตนตรัย ฝึกให้ใจหยุดนิ่งสนิทเหมือนติดกาวที่ศูนย์กลางกาย ฐานที่ ๗ 
๖. ทำจิตให้ผ่องใสไร้กังวลกับทุกสิ่ง ทั้งธุรกิจการงาน ครอบครัว รวมทั้งโรคภัยไข้เจ็บ หรือเรื่องอะไรที่นอกเหนือจากนี้
๗. อธิษฐานจิต นึกถึงบุญ ขอให้เจอหมอดี ยาดี วินิจฉัยโรคได้ถูก มีความสามารถในการรักษาพยาบาล แล้วก็ให้ใจอยู่ในบุญ ร่างกายก็ให้หมอรักษาไป
๘. ทางบ้านต้องช่วยกันสร้างบรรยากาศ และสิ่งแวดล้อมที่เป็นกำลังใจแก่ผู้ป่วย อย่านำเรื่องร้อนใจมาเล่าให้ฟัง ให้พูดแต่เรื่องที่ดีๆ เรื่องบุญกุศลให้ผู้ป่วยมีจิตผ่องใส 
๒๑ กุมภาพันธ์ พ.ศ. ๒๕๔๗

๖๒ มะเร็งขั้นที่สาม
คุณแม่มีอาชีพค้าขาย เป็นคนใจบุญ ท่านจะไปช่วยงานที่วัดทุกวัน ตอนท่านอายุ ๔๐ กว่าปี ได้ป่วยเป็นมะเร็งที่มดลูก มีเลือดไหลออกมาเป็นถัง หมอบอกว่า แม่เป็นมะเร็งขั้นที่สาม จะมีชีวิตอยู่ได้อีกแค่ ๕ ปี  ท่านรักษาตัวจนแข็งแรงดีแล้ว ก็ได้ไปเป็นแม่ครัวทำอาหารเลี้ยงพระที่วัดใกล้บ้านทุกวันเป็นเวลา ๓๐ กว่าปี จนอายุได้ ๘๐ กว่าปี โรคมะเร็งที่เป็นอยู่จึงได้กำเริบ ทำให้ท่านไม่มีแรงที่จะไปทำอาหารเลี้ยงพระได้อีก ได้แต่ไปรักษาศีลที่วัดเพียงอย่างเดียว จนวันสุดท้ายของชีวิตท่านรักษาศีลได้ครึ่งวัน
กรรมใดทำให้แม่ป่วยเป็นมะเร็งที่มดลูก และทำไมทั้งๆ ที่คุณหมอบอกว่า คุณแม่จะอยู่ได้เพียง ๕ ปี แต่เพราะบุญใด จึงทำให้สามารถอยู่ต่อมาได้อีกถึง ๔๒ ปีคะ

คุณครูไม่ใหญ่
แม่ป่วยเป็นมะเร็งที่มดลูก เลือดไหลออกมาจำนวนมาก เพราะกรรมกาเมฯ เจ้าชู้ในอดีตสมัยที่เป็นผู้ชาย บวกกับกรรมทำแท้งสมัยที่เป็นผู้หญิง มารวมกันส่งผล คือ เป็นผู้ชายแล้วมีกรรมกาเมฯ จึงทำให้มาเป็นผู้หญิง พอมาเป็นผู้หญิงก็ไปทำแท้ง กรรมดังกล่าวทั้งหมดมารวมกันส่งผล 
หมอบอกว่า แม่จะมีอายุอยู่ได้เพียง ๕ ปี แต่อยู่มาได้อีก ๔๒ ปี เพราะบุญในอดีตที่เคยสร้างบุญถวายภัตตาหาร และยารักษาโรคแด่พระภิกษุสามเณรและผู้ประพฤติธรรม บวกกับบุญปัจจุบันที่ท่านทำทุกบุญดังกล่าวด้วย ได้มาตัดรอนวิบากกรรมหนักให้เป็นเบา จนยืดอายุต่อมาได้อีกนาน เพราะฉะนั้นใครอยากอายุยืน ก็มาเลี้ยงพระ แล้วก็ถวายยารักษาโรค
๒๖ ตุลาคม พ.ศ. ๒๕๔๘

๖๓ มะเร็งเฮงนั้ง
ผู้ที่กำลังป่วยเป็นโรคมะเร็ง หากปล่อยสัตว์ปล่อยปลาบ่อยๆ จะมีส่วนช่วยทำให้อาการทุเลาเบาบาง หรือหายเป็นปกติได้เร็วขึ้นหรือไม่ครับ  หรือว่าควรจะต้องสั่งสมบุญในรูปแบบใดเป็นพิเศษครับ

คุณครูไม่ใหญ่
ผู้ป่วยโรคมะเร็ง หากปล่อยสัตว์ปล่อยปลาบ่อยๆ นั้น ก็จะมีส่วนช่วยให้ผ่อนหนักเป็นเบา เบาเป็นหาย แต่ก็ขึ้นอยู่กับว่า บุญในปัจจุบันกับวิบากกรรมในอดีตที่ทำมาอย่างไหนจะมีปริมาณมากกว่ากัน ก็ต้องสั่งสมบุญทุกบุญ ทั้งทาน ศีล ภาวนา ปล่อยสัตว์ปล่อยปลา นั่งธรรมะให้เข้าถึงพระภายใน หนักก็จะเป็นเบา เบาก็หาย ตายก็ไปดี 
๑๓ กุมภาพันธ์ พ.ศ. ๒๕๕๐ 

๖๔ มะเร็งในทัศนะของโรงเรียนฯ
โรคมะเร็งในทัศนะของโรงเรียนอนุบาลฝันในฝันวิทยา ต่างจากทัศนะทางการแพทย์อย่างไร  มะเร็งเกิดจากกรรมอะไร สามารถถ่ายทอดผ่านทางพันธุกรรมได้หรือไม่ และสามารถป้องกันหรือแก้ไขให้หายได้หรือไม่อย่างไร

คุณครูไม่ใหญ่
โรคมะเร็งในทัศนะของโรงเรียนอนุบาลฝันในฝันวิทยาต่างจากโรคมะเร็งในทัศนะของแพทย์ คือ ในทัศนะของโรงเรียนอนุบาลฝันในฝันวิทยา โรคนี้เกิดจากวิบากกรรม เป็นกรรมเฉพาะตัว ใครจะมารับกรรมแทนเราไม่ได้ แต่ถ้าพ่อแม่มีกรรมเสมอกับลูก ก็จะดึงดูดให้ลูกมีวิบากกรรมชนิดนี้มาเกิดร่วมด้วย แต่ไม่ใช่ถ่ายทอดทางพันธุกรรม
มะเร็งเกิดจากวิบากกรรมหลายๆ อย่าง แต่จะเกิดจากกรรมปาณาติบาตเป็นหลัก แล้วมีกรรมอื่นมาเสริม เช่น
มะเร็งมดลูกเกิดจากการผิดศีลปาณาติบาตกับกาเมฯ
มะเร็งเม็ดเลือด มะเร็งกระดูก เกิดจากการผิดศีลปาณาติบาตกับอทินนาทาน
มะเร็งในช่องปาก เกิดจากการผิดศีลปาณาติบาตกับผิดศีลข้อ ๔ เช่น มุสาบ้าง ผรุสวาจา ด่าว่าคำหยาบบ้าง
มะเร็งที่ตับ เกิดจากปาณาติบาตกับสุรา เป็นต้น
จะแก้ไขได้หรือไม่ได้ก็ขึ้นอยู่กับกรรมหนักหรือเบา มีบุญทั้งอดีตและปัจจุบันมากหรือน้อย ซึ่งเรื่องมันซับซ้อน ดังนั้นดีที่สุด คือ ป้องกันด้วยการรักษาศีล ๕  ให้บริสุทธิ์
๒๙ ธันวาคม พ.ศ. ๒๕๔๘

๖๕ มีลูกปัญญาอ่อน
บุพกรรมใดทำให้ลูกสาวคนโตของผมปัญญาอ่อน ชอบทำร้ายตัวเองและผู้อื่น และบุพกรรมใดเขาต้องมาเป็นลูกของเราทั้งสอง จะมีวิธีการช่วยเหลือลูกสาวและแก้ไขผังชีวิตของเราทั้งสองได้อย่างไร

คุณครูไม่ใหญ่
ลูกสาวคนโตปัญญาอ่อน ชอบทำร้ายตัวเองและผู้อื่น เพราะกรรมในอดีตชาติที่เกิดเป็นผู้ชาย ชอบดื่มเหล้า เจ้าชู้ เมื่อเมาแล้วชอบอาละวาดทุบตีชกต่อยผู้อื่น อีกทั้งชอบมอบสุราให้เป็นของกำนัลแก่คนที่ค้าขายด้วยกัน ได้ตามมาส่งผล
ลูกและภรรยามีวิบากกรรม คือ ชอบมอบของกำนัลด้วยสุราแก่ผู้ที่ค้าขายด้วยเป็นประจำมาส่งผล กรรมนี้ก็เลยไปดึงดูดให้ได้ลูกสาวที่มีกรรมดังกล่าวมาเกิด จะแก้ไขก็ให้หมั่นสั่งสมบุญทุกบุญ ทั้งทาน ศีล ภาวนา เป็นต้น ให้มากๆ แล้วอธิษฐานจิตบ่อยๆ ให้พ้นจากวิบากกรรมนี้ อีกทั้งอย่าได้ไปเลี้ยงเหล้าใครเด็ดขาด ให้เททิ้งและทำลายขวดเสียจะดีที่สุด
๒๙ ตุลาคม พ.ศ. ๒๕๔๘

๖๖ ริดสีดวงทวาร  
คุณพ่อของสามีเสียชีวิตด้วยโรคริดสีดวง-ทวาร ตอนอายุ ๖๘ ปี ก่อนที่จะเสียชีวิต อยู่ดีๆ ท่านก็พูดกับคนที่มาเยี่ยมว่า “จะต้องไปแล้ว อีก ๑๖ ปี จะกลับมาใหม่” พอคนที่มาเยี่ยมลากลับและเดินลงบันได ท่านก็เสียชีวิตทันที
คุณพ่อสามีตายแล้วไปไหน ที่พูดว่า “อีก ๑๖ ปี จะกลับมาใหม่” นั้น หมายความว่าอย่างไรคะ

คุณครูไม่ใหญ่ 
พ่อของสามีเสียชีวิตด้วยโรคริดสีดวงทวาร เพราะกรรมในอดีตที่เอาประทัดไปเสียบก้นสุนัขแล้วจุดไฟเพื่อแกล้งเล่นด้วยความคึกคะนอง บวกกับกรรมฆ่าสัตว์ทำอาหารทั้งอดีตและปัจจุบันมาส่งผล ถ้าไม่มีกรรมปาณาติบาตอย่างมากก็ยังไม่ตาย
เพราะฉะนั้น อย่านะลูกนะ อย่าไปคะนองอย่างนั้น ไม่ได้เลย มันเป็นวิบากทั้งนั้น เรื่องวิบากกรรมนี่สำคัญ มันจะปรับคดี พญามารเป็นผู้คิดวิบากกรรม บังคับให้สร้างกรรม แล้วก็มีวิบากเซ็ตโปรแกรมไว้ พระกับมารยังสู้กันอยู่ เรายังไม่ชนะเขา เพราะฉะนั้นต้องละชั่ว ทำดี ทำใจให้ใสไว้เถอะ จึงจะถูกหลักวิชชา
ก่อนเสียชีวิต อยู่ดีๆ พ่อก็พูดกับคนที่มาเยี่ยมว่า “จะต้องไปแล้ว อีก ๑๖ ปีจะกลับมาใหม่” พอคนที่มาเยี่ยมลากลับไป พ่อก็เสียชีวิตทันที ตายแล้วก็ไปเป็นภุมมเทวาระดับกลาง ในหมู่บ้านภุมมเทวาแห่งหนึ่งด้วยบุญที่ทำตามประเพณี
ที่พูดว่า “อีก ๑๖ ปี จะกลับมาใหม่” เพราะเห็นเจ้าหน้าที่ที่เป็นภุมมเทวามารับ และเจ้าหน้าที่ภุมมเทวาบอกพ่ออย่างนี้ก่อนเสียชีวิต แต่ก็ยังไม่ได้แปลความหมายอะไร เห็นเจ้าหน้าที่เขาบอกมาอย่างนี้ ก็บอกต่อ แต่ก็ยังไม่รู้เหตุผลอะไร
๒๑ ตุลาคม พ.ศ. ๒๕๔๘

๖๗ สิวที่หลัง
ที่หลังของผมจะมีสิวเม็ดใหญ่ ๒ เม็ด เป็นๆ หายๆ ทุกเดือน ตั้งแต่หนุ่มจนถึงทุกวันนี้ และมักจะมีฝีขึ้นตามทวารบ้าง ที่หลังบ้าง ที่หลังจะเป็นบ่อย เป็นเพราะบุพกรรมใดครับ 

คุณครูไม่ใหญ่ 
ที่หลังของลูกมีสิว ๒ เม็ด เป็นๆ หายๆ ตั้งแต่หนุ่มจนบัดนี้ เพราะวจีกรรมในอดีตและปัจจุบัน ที่ชอบพูดนินทาวิจารณ์ลับหลังว่า คนโน้นไม่ดีอย่างนั้นอย่างนี้ แม้กระทั่งพ่อแม่ ญาติผู้ใหญ่ เป็นต้น มาส่งผล 
จะแก้ไขก็ต้องมีปิยวาจา หมั่นสวดมนต์ภาวนา ทำทาน รักษาศีล และมาทำความสะอาดหอฉัน ลานธรรม เป็นต้น หนักก็จะเป็นเบา เบาก็จะหาย
๒๕ พฤษภาคม พ.ศ. ๒๕๔๙

๖๘ หลับตื้น ตื่นง่าย
บุพกรรมใดทำให้ลูกเป็นคนนอนหลับตื้น ตื่นง่าย เมื่อตื่นแล้วก็หลับต่อยาก ทำอย่างไรจึงจะดีขึ้นคะ

คุณครูไม่ใหญ่
เหตุที่ลูกเป็นคนนอนหลับตื้น ตื่นง่าย เมื่อตื่นแล้วก็หลับต่อยาก เพราะในอดีตชาติชาติหนึ่ง ลูกชอบจัดงานมหรสพอึกทึกดึกดื่นรบกวนชาวบ้านบ่อยๆ ทำให้เขานอนไม่ค่อยหลับ จึงทำให้มีอาการเช่นนี้ ให้ทำบุญถวายเครื่องนอนแด่พระภิกษุสามเณรและผู้ยากไร้ แล้วอธิษฐานจิต อาการก็จะดีขึ้น
๒๓ สิงหาคม พ.ศ. ๒๕๕๐

๖๙ เอดส์ 
เหตุใดบางคนไม่ได้ไปเที่ยวผู้หญิงหรือมีเพศสัมพันธ์แต่ติดเอดส์ เช่น ทางการให้เลือด และโรคเอดส์ต้องเป็นเฉพาะกับคนมีกรรมกาเมฯ เท่านั้นหรือไม่

คุณครูไม่ใหญ่ 
ผู้ป่วยโรคเอดส์ บางคนไม่ได้ไปเที่ยวผู้หญิงหรือมีเพศสัมพันธ์ แต่ติดเอดส์ได้ก็มี เช่น ทางการให้เลือด เพราะกรรมกาเมฯ หรืออาจไม่ใช่กรรมกาเมฯ โดยตรง แต่ก็ต้องมีกรรมกาเมฯ เป็นเชื้ออยู่บ้าง แล้วมารวมกับกรรมปาณาติบาต จึงจะทำให้มีเหตุการณ์ดังกล่าว ที่จะทำให้ต้องเสียชีวิต ด้วยโรคภัยไข้เจ็บที่เนื่องจากกรรมกาเมฯ
๙ กรกฎาคม พ.ศ. ๒๕๔๘

๗๐ โอเว่อร์แอ๊กทีฟ / เป็นสิว
เมื่อวัยเด็ก ลูกชายของลูกเป็นเด็กสมาธิสั้น อยู่ไม่นิ่ง เวลาโกรธหรือหงุดหงิด มักเอาศีรษะโขกพื้นหรือข้างฝาเสียงดังโป๊กๆ เมื่อเรียนอยู่เกรด ๑ (ป.๑)  คุณครูต้องจัดให้นั่งคนเดียว เพราะเป็นเด็กโอเว่อร์แอ๊กทีฟ คอยกวนทำให้เพื่อนๆ เสียสมาธิ ตอนนี้ลูกชายอายุ ๒๐ ปีแล้ว เวลาหงุดหงิดก็จะฟึดฟัด มึนศีรษะบ่อย และความคิดไม่แล่น อีกทั้งยังเป็นสิวทั่วตัวอีกด้วย  
ทำไมลูกชายจึงมักเอาศีรษะโขกพื้นและข้างฝา เป็นคนโอเว่อร์แอ๊กทีฟ สมาธิสั้น คิดช้า มึนศีรษะบ่อยๆ และกรรมอะไรทำให้มีสิวทั่วตัว รักษามานานก็ยังไม่ดีขึ้น จะแก้ไขได้อย่างไรคะ

คุณครูไม่ใหญ่
เพราะกรรมในอดีต ชอบดื่มสุรา กินเที่ยวเฮฮา ร้องรำทำเพลงทั้งคืน บางครั้งเมาก็ทะเลาะกับคนอื่น แล้วเอาไหสุราทุ่มศีรษะคนอื่น มารวมส่งผล 
เป็นสิวทั้งตัว เพราะเมื่อเมาแล้วในชาตินั้น ก็ชอบด่าว่าคนอื่นเสมอ มาส่งผล จะแก้ไข ก็ให้สั่งสมบุญทุกบุญ แล้วอุทิศส่วนกุศลไปให้ผู้ที่เคยไปเบียดเบียนเขาไว้ แล้วอธิษฐานจิตให้พ้นจากวิบากกรรม
๒๗ มกราคม พ.ศ. ๒๕๕๐
หัวใจกัลยาณมิตร หัวใจไร้ขีดจำกัด

๗๑ ครอบครัวมิจฉาทิฏฐิ
ทำไมลูกต้องมาแต่งงานในครอบครัวที่ไม่เข้าใจเรื่องบุญ ไม่ศรัทธาพระสงฆ์ จะทำเฉพาะบุญสงเคราะห์โลกนิดๆ หน่อยๆ
ลูกจะสามารถชวนให้สามี และครอบครัวของเขา หันมาสร้างบุญในพระพุทธศาสนาได้หรือไม่คะ

คุณครูไม่ใหญ่
ที่ลูกต้องมาแต่งงานอยู่ในครอบครัวที่ไม่เข้าใจเรื่องบุญ ไม่ศรัทธาพระสงฆ์ แต่ทำบุญสงเคราะห์โลกนิดหน่อยนั้น ก็เพราะลูกจะต้องมาทำหน้าที่กัลยาณมิตรให้กับตระกูลนี้ ลูกจึงมาสู่ตระกูลนี้
ความจริงสามีของลูกเป็นคนดี เพียงแต่ไม่ได้ศึกษาธรรมะของพระสัมมาสัมพุทธเจ้าอย่างจริงจัง คือ เป็นชาวพุทธแต่เพียงในนามแบบทั่วๆ ไป ยังไม่ค่อยเข้าใจเท่าไร เข้าใจในระดับหนึ่ง 
อีกทั้งได้เห็นข่าวว่า ภิกษุบางรูปประพฤติตนไม่ดี ก็เลยไม่มีศรัทธา และก็เหมารวมว่า พระสงฆ์ทั่วสังฆมณฑลคงจะเป็นอย่างนี้เหมือนกัน ซึ่งความจริงมันก็ไม่ได้เป็นอย่างนั้น
ดังนั้น ลูกก็จะต้องทำหน้าที่เป็นกัลยาณมิตรให้สามี เพราะสามีก็มีเชื้อแห่งความดีอยู่แล้ว มีมากด้วย ลูกต้องใจเย็นๆ และให้เวลาแก่สามีในการทำความเข้าใจเรื่องบุญ เรื่องพระ อีกไม่นานก็จะดีขึ้น
รวมทั้งตัวลูกก็จะต้องมีการเปลี่ยนแปลงไปในทางที่ดีขึ้นในทุกๆ ด้าน จนทำให้ครอบครัวเกิดอัศจรรย์ใจ และเกิดแรงบันดาลใจว่า เข้าวัดพระธรรมกายแล้ว ทำให้ลูกดีขึ้นอย่างนี้ มีสิ่งดีๆ เกิดขึ้น ก็จะทำให้ทุกคนในครอบครัวมีความพร้อมที่จะเป็นครอบครัวธรรมกายได้
ต้องเริ่มต้นที่ตัวเราก่อน เริ่มต้นที่ศูนย์กลางกาย และการทำความดีด้วยกายวาจาใจของตัวเรา
๑๐ มกราคม พ.ศ. ๒๕๔๘

๗๒ ค้าสุรา แต่กลับรวย
น้องชายของลูกมีอาชีพขายส่งสุราและเบียร์รายใหญ่ประจำจังหวัด  เป็นถึงระดับหัวหน้าฝ่ายขายของบริษัทเบียร์ชื่อดัง ลูกบอกให้เขาเลิกอาชีพนี้หลายครั้ง เพราะเป็นห่วงเขาว่า จะต้องไปรับกรรมในมหานรก แต่น้องชายบอกว่า เขาอายุมากแล้ว ถ้าไม่ทำอาชีพนี้จะให้ไปทำอะไร 
ปัจจุบันชีวิตของน้องชายยังคงอยู่ในช่วงขาขึ้น ธุรกิจค้าน้ำเมาที่ทำอยู่ก็ขายดีเป็นเทน้ำเทท่า สร้างกำไรให้เป็นกอบเป็นกำ น้องชายของลูกทั้งๆ ที่ประกอบมิจฉาอาชีวะ แต่กลับมีชีวิตที่ดีวันดีคืน เป็นเพราะบุพกรรมใด ลูกจะช่วยให้เขาเลิกขายน้ำเมาได้อย่างไร คนที่ขายน้ำเมาแต่ก็มีฐานะร่ำรวยเช่นนี้ ควรจะเป็นกัลยาณมิตรให้เขาอย่างไรดีคะ

คุณครูไม่ใหญ่
น้องชายของลูกขายน้ำเมาแต่รวยวันรวยคืน ก็เพราะทานในอดีตที่ทำไว้มาส่งผล เพราะเมื่อทำบุญแล้วไม่ได้อธิษฐานจิตล้อมกรอบเอาไว้ จึงทำให้พลัดมาประกอบมิจฉาวณิชชา* ก็จะมีวิบากกรรมไปมหานรก 
การจะเป็นกัลยาณมิตรให้ผู้ค้าน้ำเมาแล้วร่ำรวยนั้น ก็ไม่ใช่ง่าย เพราะเขายังไม่เห็นโทษภัยทั้งในปัจจุบันและในอบาย ตลอดจนภัยในสังสารวัฏ เขาเห็นแต่เม็ดเงิน และกำลังเพลินกับการลงทุนต่างๆ แต่เพลินในโลกมนุษย์ไม่กี่ปี พอหมดเวลา ก็จะถูกริบหมดเลย และไปอบาย ตอนเป็นมนุษย์เขาเรียก “ท่าน” แต่ถ้าเป็นอดีตมนุษย์ เขาเรียกอีกอย่างหนึ่ง
ถ้าเป็นน้องชายเราหรือใครก็ตาม เราก็ควรจะแนะนำเขาไปตามที่ได้ศึกษามา ด้วยใจที่เยือกเย็นและอดทน พูดไปบ่อยๆ เถอะ ถึงแม้ว่าเขาไม่อยากฟังก็ตาม พูดไปเรื่อยๆ สักวันหนึ่ง เมื่อบุญเก่าของเขาตามมาทันก็จะโปรดได้ จะทำให้เขาได้คิดและก็คิดได้
๑๔ กรกฎาคม พ.ศ. ๒๕๔๘

๗๓ ชวนน้องทำบุญ
ลูกพยายามทำหน้าที่กัลยาณมิตรทุกวิถีทางให้กับน้องๆ ทั้งสามคนมาเข้าวัด ฟังธรรม ปฏิบัติธรรม เพื่อให้เขามีชีวิตที่เจริญรุ่งเรืองทั้งทางโลกและทางธรรม ลูกจะทำอย่างไรจึงจะสำเร็จคะ

คุณครูไม่ใหญ่
ลูกต้องพยายามเป็นกัลยาณมิตรให้น้องๆ ทุกวิถีทางอย่างต่อเนื่อง ทั้งหยาบและละเอียด หยาบ คือ ค่อยๆ แนะนำชักชวนอธิบายให้เขาเข้าใจเกี่ยวกับเรื่องราวความเป็นจริงของชีวิต ค่อยๆ แนะนำ อย่างใจเย็นและอดทน ส่วนละเอียดก็คือ เวลาลูกจะทำบุญก็ให้ใส่ชื่อน้องทั้งสามบ้าง หรือทำบุญทุกบุญแล้วก็อธิษฐานให้น้องๆ ได้มาสร้างบารมีร่วมกันกับหมู่คณะ
ทำอย่างนี้ควบคู่กันไปทั้งหยาบและละเอียด แต่ที่สำคัญการเปลี่ยนแปลงไปในทางที่ดีของลูก จะเป็นแรงบันดาลใจให้น้องๆ อยากจะเอาอย่างบ้าง
๒ ธันวาคม พ.ศ. ๒๕๔๙

๗๔ ชวนสามีเลิกเหล้า
ลูกจะทำอย่างไรสามีจึงจะเลิกดื่มเหล้า สูบบุหรี่ แล้วมาวัดเพื่อสั่งสมบุญกุศลกับลูกคะ

คุณครูไม่ใหญ่
ในตอนนี้ ถ้าลูกยังไม่อาจทำหน้าที่กัลยาณมิตรให้กับสามีได้ ก็ให้ทำบุญละเอียดไปก่อน โดยเมื่อทำบุญทุกครั้งก็อธิษฐาน ขอให้บุญนี้ได้ไปดลบันดาลให้มีเหตุให้สามีคิดได้ที่จะเลิกดื่มเหล้าสูบบุหรี่ และมาวัดกับลูก ให้ทำบ่อยๆ สักวันหนึ่งก็จะสมหวัง
๑๙ ธันวาคม พ.ศ. ๒๕๔๙

๗๕ ชอบเล่นไพ่ 
ทำไมคุณยาย เพื่อนๆ ของคุณยาย และคุณน้าของผมจึงชอบเล่นไพ่ เขาจะได้รับผลกรรมอย่างไร และจะต้องทำอย่างไรจึงจะให้เขาเลิกเล่นไพ่ได้ครับ 

คุณครูไม่ใหญ่
คุณยาย เพื่อนของคุณยาย และคุณน้าชอบเล่นไพ่ ก็จะทำให้จิตใจตกต่ำ เศร้าหมอง แม้จะไม่ได้เล่นขนาดเป็นผีพนัน หรือเล่นกันจนหมดเนื้อหมดตัวก็ตาม ก็จะมีผลให้ห่างไกลจากบัณฑิตนักปราชญ์ และผังนี้อาจจะทำให้ไปอยู่ในสิ่งแวดล้อมที่เป็นอบายมุข ไปเกิดอยู่ตรงนั้น หรือไปอยู่ตรงนั้น ก็มีสิทธิ์ที่จะเข้าสู่วงจรแห่งอบายมุข ซึ่งจะทำให้ชีวิตตกต่ำ 
จะแก้ไข ก็ต้องชี้โทษให้ท่านเหล่านั้นได้เข้าใจ อีกทั้งเวลาทำบุญก็อธิษฐานจิตให้ท่านเลิกเล่น 
๓๐ มิถุนายน พ.ศ. ๒๕๔๙

๗๖ ตายแล้วไม่สูญ
เตี่ยของลูก ไม่ค่อยศรัทธาในพระพุทธศาสนา เตี่ยมองว่าพระไม่ทำมาหากิน ไม่เกิดประโยชน์อะไรเลย ท่านจึงไม่ทำบุญกับพระ เวลาที่ลูกอยากให้เตี่ยทำบุญ ลูกจะแบ่งเงินให้ท่าน ๒ ส่วน ส่วนหนึ่งให้ท่านไว้ใช้ส่วนตัว อีกส่วนหนึ่งให้ท่านจบอธิษฐานจิต เพื่อให้ท่านได้มีส่วนร่วมในบุญต่างๆ ที่ลูกจะนำไปทำบุญให้ท่าน 
ทำอย่างไรเตี่ยจึงจะเลิกเชื่อว่า “ตายแล้วสูญ” ลูกพยายามอธิบายให้เตี่ยฟัง แต่เตี่ยก็ไม่เข้าใจครับ

คุณครูไม่ใหญ่
พระก็ทำมาหากินแบบพระ คือ เดินบิณฑบาต เพราะว่าไม่ได้ครองเรือน และเป้าหมายของพระก็ต่างจากโยม เป้าหมายของโยมต้องการโลกียทรัพย์ คือ ทรัพย์สินเงินทอง ส่วนเป้าหมายของพระต้องการอริยทรัพย์ คือ มรรคผลนิพพาน เพราะฉะนั้นวิธีการจึงแตกต่างกัน
เตี่ยยึดถือความเชื่อนี้มานานจนอายุ ๘๐ กว่าปีแล้ว ก็ไม่ใช่ง่ายที่จะไปทำความเข้าใจกับท่านได้ว่า ตายแล้วไม่สูญ เอาไว้ให้ท่านศึกษาด้วยตัวท่านเองเถิด  
ตอนนี้ลูกคงทำได้แค่เพียงนึกถึงบุญทุกๆ บุญที่ลูกทำไว้ แล้วอธิษฐานจิตให้ท่านมีส่วนแห่งบุญนี้ แล้วก็ชวนท่านทำบุญอย่างที่ได้แนะนำท่าน หรือชวนท่านทำ ก็จะเป็นบุญติดตัวท่านไป เมื่อท่านละโลกแล้ว ท่านก็จะเข้าใจเอง
๓๑ มีนาคม พ.ศ. ๒๕๔๘

๗๗ ถูกบังคับให้ขายน้ำเมา 
คุณพ่อสามีไม่เชื่อว่า บุญบาปมีจริง ชอบขัดขวางการทำบุญและการมาวัดของครอบครัวลูกเสมอ ปัจจุบันท่านเปิดซูเปอร์มาร์เก็ตค้าส่งเหล้าบุหรี่ และยังบังคับให้ลูกช่วยขายด้วย ท่านจะเจอวิบากกรรมอย่างไร หากพบเจอกันอีกในชาติต่อไป จะเป็นอย่างไร 
ตัวลูกต้องจำใจขายเหล้าบุหรี่ ทุกครั้งที่ลูกหยิบใส่ถุงให้ลูกค้า ลูกจะรู้สึกใจหายทุกครั้ง ลูกจะต้องรับวิบากกรรมนี้ด้วยหรือไม่ ลูกควรจะแก้ไขอย่างไรคะ

คุณครูไม่ใหญ่
ที่พ่อสามีไม่เชื่อเรื่องบาปบุญนรกสวรรค์ เพราะมองไม่เห็น แล้วมักจะพูดติดปากว่า “พิสูจน์ไม่ได้” หรือ “ตายแล้วสูญ” บ้าง คือ พูดเอาเท่าที่ตัวเข้าใจ แต่จริงๆ เรื่องของชีวิตมันไม่ตื้นอย่างนั้น มันเป็นเรื่องที่สลับซับซ้อน มีผู้ที่เห็นได้ไกลกว่านั้น คือ ผู้ที่หมดกิเลสแล้ว ไปเห็นภพภูมิต่างๆ แล้วด้วยมหากรุณา ด้วยความรัก ความปรารถนาดี จึงได้นำมาบอกกล่าว 
แต่ถ้าหากเราไม่ให้โอกาสกับตัวเองไปเรียนรู้ ก็ไม่รู้ แม้ว่าจะเกิดอยู่ในยุคสมัยที่ยังมีพระพุทธศาสนา มีคำสอนของพระสัมมาสัมพุทธเจ้ายังคงอยู่ก็ตาม ถ้าไม่ให้โอกาสตัวเองมาศึกษา ก็จะไม่เชื่อเรื่องบาปบุญนรกสวรรค์ เพราะอ้างว่า พิสูจน์ไม่ได้ แต่จริงๆ ยังไม่ได้พิสูจน์ ถ้าได้พิสูจน์ ก็จะพิสูจน์ได้ 
วิธีพิสูจน์ก็มีอยู่ ซึ่งง่ายที่สุดเลย คือ แค่นั่งนิ่งๆ เฉยๆ ไม่ต้องคิด ไม่ต้องพูด ไม่ต้องทำ ถ้าทำตรงนี้เป็น แล้วเข้าถึงความสุขที่แท้จริงภายใน เข้าถึงพระรัตนตรัยในตัวได้ ก็จะพิสูจน์ได้ แล้วเขาพิสูจน์กันได้แล้วมากมายก่ายกองทีเดียว
เพราะฉะนั้น เราอย่าเพียงแต่พูดว่า ไม่มีจริง เพราะพิสูจน์ไม่ได้ เราจงมาพิสูจน์เถิด วิธีพิสูจน์ก็มีอยู่ เพียงเราให้โอกาสกับตัวเองทุกวัน ทำสมาธิวันละชั่วโมง แต่ให้สม่ำเสมอทุกวัน ทำเฉยๆ สบายๆ นิ่งๆ เดี๋ยวเราก็จะเห็นเอง
เพราะไม่ได้ศึกษา จึงไม่รู้ทุกข์โทษจากการขายสุราเมรัย บุหรี่ แล้วยังบังคับให้ลูกสะใภ้ขายด้วย เพราะฉะนั้น ที่ถามว่า ท่านจะมีวิบากอย่างไร ก็ต้องบอกว่า ถ้าทำอย่างนี้ไม่เลิก ชาติต่อไปอย่างน้อยก็จะต้องมีญาติ หรือลูกหลานที่ตัวเองจะต้องรับผิดชอบดูแล เป็นปัญญาอ่อนบ้าง โง่บ้าง เพราะเราขายเหล้า ขายบุหรี่ ไปมอมเมาเขา แล้วจะเป็นเหตุให้ใจเศร้าหมองก่อนตาย ทำให้ไปอบาย มหานรกขุม ๕ แล้วถ้าไปเกิดเป็นมนุษย์ก็จะมีฐานะความเป็นอยู่ลำบากมาก เป็นต้น
ที่ลูกจำใจต้องขายเหล้าบุหรี่ ทุกครั้งที่หยิบใส่ถุงให้ลูกค้า ต้องใจหายทุกครั้ง ลูกก็จะมีวิบากกรรมบ้างแต่น้อย เพราะใจไม่ยินดีในการขายเหล้าบุหรี่ เหมือนเรื่องในพระไตรปิฎกที่ภรรยาบรรลุธรรมเป็นพระโสดาบัน ทุกวันต้องหยิบหอกดาบให้สามีเพื่อไปล่าสัตว์ แต่ถ้าหากว่าไม่ส่งให้ สามีก็จะโกรธ โกรธพระโสดาบันนะ ไม่ใช่โกรธภรรยาอย่างเดียว กรรมนี้จะทำให้สามีไปมหานรก เพราะฉะนั้น ก็เอาว่าให้ทุกข์โทษน้อยลงหน่อย ยอมตามใจเขาหน่อย เพราะตอนนี้เขายังไม่รู้ แต่สักวันเราก็ต้องทำให้เขารู้ให้ได้ 
เพราะฉะนั้น กรณีของลูกก็จะมีวิบากกรรมบ้าง แต่ไม่มาก เพราะใจไม่ยินดี แต่อย่างไรก็ตาม ลูกก็จะต้องแก้ไขด้วยวิธีการสั่งสมบุญทุกบุญ ทั้งทาน ศีล ภาวนา เป็นต้น แล้วอธิษฐานจิตให้พ้นวิบากกรรมดังกล่าว  
อีกทั้งให้ลูกไปทำหน้าที่ยอดกัลยาณมิตรให้คุณพ่อสามี ด้วยความอดทน เยือกเย็น และด้วยใจใสๆ ให้ท่านได้เข้าใจเรื่องราวความเป็นจริงของชีวิตให้ได้
อีกไม่นานท่านก็จะเข้าใจ เพราะลูกเข้ามาสู่ตระกูลนี้ ก็เพื่อไปเป็นกัลยาณมิตร เป็นแสงสว่างให้ท่าน ตระกูลของท่านจำเป็นต้องมีลูกเป็นสะใภ้ ลูกมาเพื่อการนี้ ไปทำหน้าที่ตรงนี้ให้ดี แล้วเดี๋ยวลูกก็จะโปรดท่านได้
๑ พฤศจิกายน พ.ศ. ๒๕๔๘

๗๘ น้าเขยคนใหม่ 
น้าเขยเคยทำงานอยู่โรงสุรา มีหน้าที่ต้มและผสมสุรา รวม ๓๖ ปี สมัยหนุ่มๆ ทำงานอยู่โรงงานยาฝิ่น นอกจากนี้น้าเขยยังเล่นการพนันทุกชนิด ไม่ว่าจะเป็นไพ่ ถั่วโป ไฮโล ลูกเต๋า ตีไก่ กัดปลา หวยใต้ดิน-บนดิน 
ลูกเคยบอกบุญน้าเขยให้สร้างองค์พระธรรมกายประจำตัว น้าเขยได้มาวัดและได้ถวายปัจจัย หลังจากกลับไป ก็ชื่นชมหลวงพ่อ ชื่นชมวัด ไปที่ไหนก็จะพูดแต่สิ่งดีงามของหลวงพ่อของวัดพระธรรมกายให้พรรคพวกญาติมิตรฟัง 
ตอนนี้น้าเขยเปลี่ยนเป็นคนละคน อบายมุขทุกชนิดเลิกหมดแล้วครับ ทำบุญทุกบุญ ตักบาตรพระ สวดมนต์ นั่งสมาธิทุกวัน 
น้าเขยทำกรรมอะไรมา จึงมีชีวิตที่พัวพันกับสิ่งเสพติดและอบายมุขทุกชนิดตั้งแต่วัยหนุ่ม และต้องทำบุญอะไรเพิ่ม จึงจะลบล้างกรรมที่ท่านทำมาให้เบาบางลงได้ครับ 

คุณครูไม่ใหญ่
น้าเขยมีกรรมคบคนพาลทั้งในอดีตและปัจจุบัน คบคนเช่นไรก็เป็นเช่นนั้น และติดนิสัยเดิมข้ามชาติมาด้วย เป็นแชมป์ทั้งอดีตและปัจจุบันในเรื่องการพนัน ชาติในอดีตก็เป็นแชมป์ ปัจจุบันก็เป็นแชมป์ และเคยไปอยู่ขุมพนันมาแล้วด้วย แต่บุญเก่าตามมาทัน จึงมาเจอกัลยาณมิตร แล้วทำให้ท่านพ้นจากสิ่งไม่ดีมาได้ ให้ทำบุญทุกบุญ ทั้งทาน ศีล ภาวนาให้มากๆ ก็จะพ้นวิบากกรรมนี้ 
๒๗ ตุลาคม พ.ศ. ๒๕๔๖

๗๙ บุญก็ทำ กรรมก็สร้าง
คุณพ่อไม่ค่อยเชื่อเรื่องนรกสวรรค์ แต่ก็ทำบุญทอดกฐินผ้าป่าตามวัดต่างๆ  เคยสร้างองค์พระให้ลูกชาย ๑ องค์ ปัจจุบันท่านยังดื่มเหล้าสูบบุหรี่อยู่ 
ด้วยบุญที่ท่านได้ทำบ้างในปัจจุบัน จะสามารถปิดอบายให้ท่านได้ไหมคะ ท่านเคยมีสายบุญกับหมู่คณะมาบ้างหรือไม่ และลูกควรจะเป็นกัลยาณมิตรให้ท่านอย่างไรคะ

คุณครูไม่ใหญ่
คุณพ่อไม่ค่อยเชื่อเรื่องนรกสวรรค์  แต่ก็ทำบุญตามวัดต่างๆ และปัจจุบันยังดื่มเหล้าสูบบุหรี่อยู่ ด้วยบุญที่ทำบ้างในปัจจุบันนั้น ก็ต้องดูตอนใกล้จะละโลกอีกทีหนึ่ง ถ้าตอนนั้นบุญส่งผลก่อน ก็จะไปเป็นกุมภัณฑ์ชั้นจาตุมหาราชิกา หรืออย่างปานกลางก็เป็นภุมมเทวา หรือไปสู่ยมโลกถูกกรอกน้ำทองแดง เป็นต้น 
ท่านก็เคยทำบุญกับหมู่คณะมาบ้าง  ประเภทร่วมบุญตามที่ใครๆ ชวนพอเป็นพิธี เหมือนที่ตัวลูกชวนท่านในปัจจุบัน  ตัวลูกก็ต้องหากัลยาณมิตรที่ท่านถูกใจเพื่อคุยแนะนำท่าน และตัวลูกเวลาทำบุญก็ให้ใส่ชื่อท่าน แล้วอธิษฐานจิตให้ท่านหันกลับมาสร้างบารมีอย่างเต็มที่ โดยทิ้งสิ่งที่เป็นบาปอกุศลทั้งปวง 
๒๔ มกราคม พ.ศ. ๒๕๕๐

๘๐ ประเพณีรวมญาติ 
ในช่วงสงกรานต์ ทุกๆ วันที่ ๑๔ เมษายน ของทุกปี ตระกูลของผมมีประเพณีรวมญาติเพื่ออุทิศบุญกุศลให้กับญาติพี่น้องที่ล่วงลับไปแล้ว และมีพิธีรดน้ำดำหัวขอพรจากญาติผู้สูงวัยที่มีอายุ ๖๐ ปีขึ้นไป ประเพณีนี้ได้ทำสืบทอดกันมาเป็นเวลา ๒๐ กว่าปี มีเครือญาติที่มาร่วมงานกว่า ๓๐๐ คน มีการจัดตั้งกองทุนหมุนเวียนเพื่อช่วยเหลือหมู่ญาติที่เดือดร้อน เจ็บป่วย และเสียชีวิต 
แต่หลวงพ่อครับ ผมลำบากใจมากที่ประเพณีรวมญาติมีการลงขัน ฝ่ายชายมีการถือขวดเหล้ามาเป็นเจ้าภาพคนละ ๑ ขวด ฝ่ายหญิงจะเอาน้ำส้มมาคนละ ๑ ขวด มาเลี้ยงกัน กระผมไม่สามารถจะไปแก้ไขกติกานี้ได้ เพราะผมเหมือนแกะขาวในหมู่แกะดำที่มีความเข้าใจผิดๆ ตอนนี้ผมได้แต่วางอุเบกขาไว้ก่อน
ทำอย่างไร จึงจะทำให้เครือญาติมาสร้างบารมีกับหมู่คณะ และสืบทอดประเพณีรวมญาติให้ยั่งยืนตลอดไป หมู่ญาติที่เสียชีวิตได้รับส่วนบุญที่อุทิศไปให้มากน้อยเพียงใด และจะทำอย่างไรที่จะให้เลิกนำเหล้าเบียร์มาเลี้ยงกันในวันรวมญาติ คนที่นำสุรามาเลี้ยงในวันงานจะได้รับผลกรรมอย่างไรครับ

คุณครูไม่ใหญ่
จะทำให้เครือญาติมาสร้างบารมี ลูกก็ต้องชักชวนให้ทุกคนมาปฏิบัติธรรม ด้วยความอดทนและเยือกเย็น สักวันหนึ่งเมื่อเขาเข้าใจแล้ว เขาก็จะมาปฏิบัติธรรม จนมีประสบการณ์ภายใน แล้วจะเกิดการสืบทอดประเพณีการรวมญาติให้ยั่งยืนต่อไป
หมู่ญาติที่เสียชีวิตไปแล้ว จะได้รับบุญไปตามภพภูมิที่รับได้ ส่วนภูมิที่รับไม่ได้ก็ไม่ได้รับ ภูมิที่รับไม่ได้ เช่น เป็นมนุษย์ สัตว์เดรัจฉาน มหานรก เป็นต้น
จะต้องชี้ให้เห็นโทษของการนำน้ำเมามาเลี้ยงกันในวันรวมญาติว่า จะทำให้เป็นบ้า ใบ้ ปัญญาอ่อน และถ้าเลี้ยงน้ำเมา ในภพชาติต่อไปจะได้เลี้ยงดูคนบ้า ใบ้ ปัญญาอ่อนเป็นวิบาก อีกทั้งถ้าใจเศร้าหมองเห็นภาพเหล่านี้ตอนก่อนตาย ก็จะไปอบาย
ต้องชี้โทษภัยด้วยใจที่ใส เยือกเย็น บ่อยๆ ค่อยๆ ซึมซับไปทีละนิด เพราะเขาไม่เห็นนรกสวรรค์ เขาก็ไม่ค่อยจะเชื่อ เขาบอกเขาไม่เห็น แปลว่าไม่มี แต่ความจริงมันไม่ใช่อย่างนั้น จะไปสรุปในสิ่งที่ตัวไม่เห็น เพราะว่าดวงตาเรามันสั้น มันแคบ หลับตายังมืดอยู่ แล้วไปสรุปว่า นรกสวรรค์ไม่มี หรือสรุปเพียงแค่ตื้นๆ ว่า สวรรค์อยู่ในอก นรกอยู่ในใจ ไปสรุปอย่างนั้นมันตื้นเกินไป จนกระทั่งปฏิเสธเกี่ยวกับเรื่องการเวียนว่ายตายเกิดหรือผลแห่งการกระทำ ซึ่งมันอันตรายมาก
พี่น้องของลูกบางคนเคยสร้างบารมีกับหมู่คณะมามาก บางคนก็เคยสร้างมาน้อย บางคนยังห่วงเรื่องทำมาหากิน และก็ยังไม่ค่อยจะเข้าใจเรื่องราวความเป็นจริงของชีวิต ดังนั้นก็เป็นหน้าที่ของลูก ที่จะต้องทำหน้าที่กัลยาณมิตรให้กับทุกคน ด้วยจิตใจที่ใส เยือกเย็น และอดทน สักวันหนึ่งก็จะสมปรารถนา
๔ พฤศจิกายน พ.ศ. ๒๕๔๘

๘๑ ยิงนกตกปลาคลายเครียด
สามีของลูกเป็นบุตรคนที่เจ็ด ซึ่งเป็นลูกคนสุดท้องของครอบครัว จึงมีนิสัยค่อนข้างเอาแต่ใจตัวเอง และชอบยิงนกตกปลาตั้งแต่เด็กๆ ปัจจุบันก็ยังตกปลาอยู่ แต่น้อยลงแล้ว ขณะเดียวกันก็เข้าวัดทำบุญด้วย ลูกพยายามห้ามหลายครั้ง แต่เขาก็ให้เหตุผลที่สวยงามว่า เป็นการคลายเครียด 
การที่สามีของลูกชอบยิงนกตกปลา เขาจะได้รับผลกรรมนี้อย่างไรคะ

คุณครูไม่ใหญ่
สามีของลูกชอบยิงนกตกปลาเป็นอาจิณ ไม่ว่าจะให้เหตุผลว่าคลายเครียดก็ตาม ล้วนมีวิบากกรรมทั้งสิ้น เพราะไปเบียดเบียนสัตว์ กรรมนี้จะทำให้อายุสั้นทั้งในปัจจุบันและในอนาคต เพราะว่าทำร้ายเขาและทำให้เขาเสียชีวิต  บ่อยๆ เข้าบาปก็จะพอกพูน และจะไปดึงดูดบาปเก่าในอดีตมาตัดรอนอายุขัยปัจจุบันให้ตายก่อนอายุขัยจริง และก่อนตายภาพการตกปลาจะมาฉายให้เห็นเป็นกรรมนิมิต จะทำให้ใจเศร้าหมอง ถ้าใจหมองก็ต้องไปอบาย จะไปถูกเขาเกี่ยวปากอย่างนั้นบ้าง แล้วถ้าหากพ้นจากอบาย ก็ต้องมาเกิดเป็นปลาให้เขาฆ่าอีกนับครั้งไม่ถ้วน ไม่ใช่ ๕๐๐ ชาติ หรือ ๕๐๐ ซาก มันมากจนกว่าซากจะกองโตเป็นภูเขา จึงจะหมดกรรมจากปลา 
พอหมดกรรมจากปลา ก็ไปเกิดเป็นนก ตามจำนวนขน แต่ถ้าหากว่า ตกปลาขึ้นมาแล้ว ปลดปลาออกจากเบ็ดแล้วปล่อยมันลงไปในน้ำ คือ ตกเอาพอสนุกๆ ถึงอย่างนั้นก็ยังมีเศษกรรม ทำให้มีโรคภัยไข้เจ็บมาเบียดเบียนมาก เกิดมาก็จะปากแหว่งเพดานโหว่อีกหลายชาติ จนกว่าบุญจะตามมาช่วยทัน เพราะเอาเบ็ดไปเกี่ยวปากเขา ลองเอาเบ็ดมาเกี่ยวปากตัวเองก่อนว่า เรารู้สึกอย่างไร ปลาก็คล้ายๆ อย่างนั้น
สิ่งที่เรากระทำไว้ล้วนมีผลทั้งสิ้น ตัดชีวิตเขาก็คือตัดชีวิตของเรา ต่ออายุเขาก็เป็นการต่ออายุของเรา
วิธีแก้ ให้เลิกคลายเครียดด้วยวิธีการเบียดเบียนสัตว์ ให้เปลี่ยนวิธีคลายเครียดด้วยการมาสั่งสมบุญดีกว่า ด้วยการทำทาน รักษาศีล เจริญภาวนา เป็นวิธีการคลายเครียดที่แท้จริง ทำแล้วจะมีความสุข ได้บุญ ได้พ้นเวรพ้นกรรม และเมื่อตายแล้วก็จะไปดี
๑๐ มีนาคม พ.ศ. ๒๕๔๗

๘๒ อยากให้น้าเลิกเลี้ยงปลา
ทำอย่างไรน้าชายจึงจะเลิกอาชีพเลี้ยงปลา

คุณครูไม่ใหญ่
จะให้น้าชายเลิกอาชีพเลี้ยงปลา ก็ต้องอาศัยความรักและความปรารถนาดีของลูกที่มีต่อท่านอย่างแท้จริง ค่อยๆ แนะนำท่านไปเรื่อยๆ และเวลานั่งสมาธิก็อธิษฐานเอาบุญช่วย ดลบันดาลให้ท่านเลิกทำบ่อปลา ต้องทำบ่อยๆ พูดบ่อยๆ คุยบ่อยๆ พอกระแสบุญมาก ถ้าหมดกรรม ท่านก็เลิกได้ 
๒๒ กรกฎาคม พ.ศ. ๒๕๔๖

๘๓ อยากให้สามีเลิกเหล้า
สามีของลูกเป็นคนดีมาก รักครอบครัว ไม่เจ้าชู้ ตั้งใจหาเลี้ยงครอบครัว แต่เขายังดื่มเหล้าและสูบบุหรี่อยู่ จะทำอย่างไรให้เขาเข้าใจเรื่องบุญมากกว่านี้ ลูกอยากให้เขานั่งสมาธิ เขาพอจะมีสายบุญกับหมู่คณะบ้างไหมคะ

คุณครูไม่ใหญ่
สามีของลูกเป็นคนดีมาก แต่ยังดื่มเหล้าและสูบบุหรี่อยู่ เพราะยังไม่เห็นโทษภัยของเหล้าบุหรี่อย่างแท้จริง ที่จะเกิดกับตนเองทั้งในปัจจุบัน ในปรโลก และในสังสารวัฏ ต้องหากัลยาณมิตรให้เขาคบ และลูกก็ต้องเป็นกัลยาณมิตรให้กับเขา ด้วยใจที่เยือกเย็นและอดทน สักวันก็คงจะได้ผล เพราะสามีของลูกก็มีสายบุญที่สร้างกับหมู่คณะมา
๓๑ ธันวาคม พ.ศ. ๒๕๔๘
การอธิษฐานจิต

๘๔ การตั้งสัจจอธิษฐาน
การที่ผมสอนคนทำใจให้สงบ แล้วนึกจินตนาการถึงความสำเร็จที่ต้องการ เป็นเหมือนกับการอธิษฐานจิตให้ประสบความสำเร็จหรือไม่
การอธิษฐานจิตให้บังเกิดผลอย่างรวดเร็วนั้นจะต้องอธิษฐานอย่างไร ดังเรื่องสุวรรณสามที่ตั้งสัจจอธิษฐาน แล้วสามารถถอนธนูและพิษออกจากร่างกายได้ทันที การตั้งสัจจะเช่นนี้ มีส่วนช่วยให้คำอธิษฐานสัมฤทธิผลรวดเร็วยิ่งขึ้นหรือไม่ ถ้าใช่ จะตั้งสัจจอธิษฐานอย่างไรที่จะช่วยให้สำเร็จเร็วแรงมากที่สุดครับ

คุณครูไม่ใหญ่
การสอนคนให้ทำจิตให้สงบ แล้วนึกจินตนาการถึงความสำเร็จที่ต้องการ กับการอธิษฐานจิตให้สำเร็จนั้น มันก็คล้ายๆ กัน แต่ว่าไม่ได้เป็นอธิษฐานบารมี เพราะอธิษฐานบารมีนั้นจะต้องสั่งสมบุญเสียก่อน แล้วจึงตั้งจิตอธิษฐาน คือ เอาบุญเป็นที่ตั้งของใจ
การอธิษฐานจิตให้ประสบความสำเร็จอย่างรวดเร็วนั้น จะต้องระลึกนึกถึงความดีที่เป็นจริงอย่างต่อเนื่องไม่เคยขาดเลย เช่น เข้าวัดมา ๓๐ ปีแล้ว ได้รักษาศีล ๕ ในวันธรรมดา และรักษาศีล ๘ ในวันพระ ไม่เคยขาดเลยแม้แต่เพียงวันเดียว เป็นต้น จึงจะเป็นสัจจบารมีแบบสุวรรณสามได้
๒๕ กรกฎาคม พ.ศ. ๒๕๔๙

๘๕ เกิดเป็นลูกคนเดียว 
เหตุใดลูกจึงเกิดเป็นลูกคนเดียว ไม่มีพี่น้อง และถ้าลูกอยากมีพี่น้องในภพเบื้องหน้า จะต้องประกอบเหตุอย่างไร
คนที่เกิดมาเป็นลูกคนเดียวของพ่อแม่ เป็นเพราะประกอบเหตุมาอย่างไรบ้างคะ

คุณครูไม่ใหญ่ 
ลูกเกิดมาเป็นลูกคนเดียว ไม่มีพี่น้องเลย เพราะในอดีตชาติหนึ่ง ตัวลูกเป็นผู้ชายมีพี่น้องมาก และมักมีปัญหาจุกจิก แม้ตอนลูกบวชแล้ว พี่น้องยังตามเอาปัญหาเข้ามาในวัดอีก เลยเบื่อ ได้ตั้งจิตอธิษฐานว่า “สาธุ ชาติต่อไปอย่าได้มีพี่น้องอีกเลย ขอเกิดเป็นลูกคนเดียวดีกว่า”
คนที่เกิดมาเป็นลูกคนเดียว มักจะมีเหตุโดยย่อ คือ 
๑. ตั้งความปรารถนามา 
๒. ชอบทำบุญคนเดียว ไม่ชอบทำบุญร่วมกับใคร เป็นต้น
๑๔ กุมภาพันธ์ พ.ศ. ๒๕๔๙

๘๖ ถอดรหัสเลขเด็ด
คุณพ่อของลูก แม้เรียนจบชั้น ป.๔ แต่เปี่ยมทักษะด้านการคำนวณ ถอดรหัสเลขเด็ดได้อย่างคล่องแคล่ว ตัวอย่างสูตรเด็ดเคล็ดลับก็เช่น ดูว่าเลขข้ามเศียรพระหรือไม่ เลขซ้ำเลขงวดเก่าตามหลักสถิติศาสตร์หรือไม่ เป็นต้น ทำให้คุณพ่อและคนรอบข้าง ถูกหวยบ่อยๆ มาจนถึงทุกวันนี้
คุณพ่ออยากได้ลูกชายแต่กลับได้ลูกสาวสามใบเถา ท่านจึงดื่มเบียร์เหล้า เคล้าความช้ำ ดื่มมาถึง ๓๐ ปี ปัจจุบันก็ยังดื่มอยู่ 
ทำไมคุณพ่อจึงถูกหวยบ่อยๆ บุญที่ลูกสร้างองค์พระให้ท่าน จะช่วยปิดอบายให้ท่านพ้นจากวิบากกรรมติดหวยและสุราได้หรือไม่ กรรมใดท่านจึงไม่ได้ลูกชายสมปรารถนา

คุณครูไม่ใหญ่
คุณพ่อถูกหวยบ่อย เพราะในอดีต เวลาทำบุญ มักจะอธิษฐานให้ได้ลาภลอยเสมอๆ แต่ทำบุญไม่มากนัก บุญนี้จึงส่งผลให้ได้ทรัพย์แบบลาภลอย  แต่ก็ไม่ทำให้ร่ำรวย 
บุญที่ลูกสร้างพระให้ท่าน ก็ช่วยท่านได้บ้าง ถ้าท่านไม่เล่นหวย หรือดื่มสุราเป็นอาจิณ คือ ทำให้ท่านไม่ไปมหานรก แต่ไปแค่ยมโลก เพราะเราทำให้ท่าน  แต่ถ้าท่านทำกรรมเป็นอาจิณ และตัวลูกทำให้ท่านเพียงแค่นี้ ก็ยากที่จะปิดมหานรกให้ท่านได้ จะปิดได้ก็ต่อเมื่อท่านเลิกทำบาปกรรมดังกล่าว และสั่งสมบุญด้วยตัวเอง
ที่ท่านไม่ได้ลูกชายสมปรารถนา เพราะในอดีต ท่านเคยมีลูกชายที่นำแต่ความเดือดร้อนมาให้ จึงอธิษฐานว่า ชาติต่อไปอย่าได้มีลูกชายเลย  ท่านก็เบื่อๆ อยากๆ อย่างนี้แหละ
๑๙ กุมภาพันธ์ พ.ศ. ๒๕๕๐

๘๗ ทำบุญหวังถูกหวย
สามีของลูกเกษียณแล้ว เขาทำบุญหยอดกระปุกถวายหลวงปู่วัดปากน้ำทุกวัน พอสิ้นเดือนก็จะนำเงินนั้นมาถวายหลวงพ่อ เขาอธิษฐานว่า ให้ถูกลอตเตอรี่ เพื่อจะได้มีเงินสร้างบ้านใหม่ที่ต่างจังหวัด และเปิดเป็นศูนย์กัลยาณมิตรให้ได้ในชาตินี้ แต่เขาบอกว่า หากอธิษฐานแล้วไม่ได้ผล ก็จะหยุดทำบุญไปเลย และจะไม่เชื่อเรื่องบุญอีกต่อไป
การที่เขาอธิษฐานจิตอย่างนี้จะมีวิบากกรรมอย่างไร และเขามีกำลังทานบารมีพอที่จะเป็นไปได้ไหมคะ

คุณครูไม่ใหญ่ 
อย่างนี้เขาเรียกว่า “ทำบุญหวังถูกหวย” ก็มีคำแนะนำของหลวงปู่ฯ ที่ท่านเคยให้ไว้ เรื่องมีอยู่ว่า มีคนไปขอหวยท่าน โดยบอกว่า “ถ้าถูกหวยแล้วจะนำเงินมาทำบุญ” ท่านก็เขียนใส่กระดาษพับแล้วส่งให้ อีกทั้งสั่งกำชับว่า “เลขเด็ด” แต่อย่าเพิ่งเปิดนะ ให้เอาไปเปิดที่บ้าน ก่อนเปิดต้องทำให้ถูกหลักวิชชา คือ อาบน้ำให้เนื้อตัวสะอาดเสียก่อน กินข้าวให้อิ่มกาย สวดมนต์ไหว้พระให้อิ่มใจ แล้วค่อยเปิดดู เขาก็ไปทำตามหลักวิชชาแล้วเปิดดู ก็เจอข้อความว่า “การเล่นหวย ยิ่งเล่นยิ่ง ฉิบหาย” หมายความว่า มีเท่าไรมันก็หายไปหมดเลย 
ลูกก็เอาไปคิดเองก็แล้วกันว่า ควรจะเปลี่ยนคำอธิษฐานใหม่หรือเปล่า คนจะถูกหวยเพราะมีทานบารมีในอดีต แล้วอธิษฐานมา 
อย่าไปอธิษฐานต่อเลยว่า จะหยุดทำบุญ เราปฏิเสธบุญ แล้วไม่เชื่อเรื่องบุญ บาปก็จะได้ช่อง เราก็จะมีโอกาสทำบาปได้ แล้วมีสิทธิ์พลัดไปอบาย เพราะฉะนั้น อย่าเสี่ยงเลยนะ
๓ ตุลาคม พ.ศ. ๒๕๔๘

๘๘ แผ่เมตตาอย่างไรให้ได้ผล
ลูกเป็นครูสอนอยู่ที่ จ.เพชรบูรณ์ วันหนึ่งขณะที่ลูกสอนเด็กนักเรียนชั้น ม.๑ อยู่ๆ ก็มีผึ้งแตกรังฝูงใหญ่ บินจากทางหน้าต่าง กำลังเข้ามาในห้องเรียน เด็กนักเรียนตกใจร้องเรียกลูก ลูกจึงบอกว่า “อย่าไปทำร้ายเขานะ ให้ทุกคนรวมใจเป็นหนึ่ง แล้วแผ่เมตตาให้กับผึ้ง ที่กำลังแห่กันมานี้” เด็กๆ ทุกคนก็ทำตาม 
ปรากฏว่า ผึ้งที่กำลังบินเข้ามาทางหน้าต่างแล้วนั้น อยู่ๆ ก็หยุดกึกกลางอากาศเหมือนติดเบรก หยุดนิ่งสักพักก็บินถอยกลับไปเอง ซึ่งลูกเองก็อัศจรรย์ใจมากค่ะ
เหตุใดกระแสเมตตาของลูกและนักเรียนจึงสามารถหยุดฝูงผึ้งได้ เหตุใดบางกรณีการแผ่เมตตาก็ไม่ประสบผลสำเร็จ มีหลักการแผ่เมตตาอย่างไรจึงจะสัมฤทธิผลทุกครั้งคะ

คุณครูไม่ใหญ่
กระแสเมตตาจิตของลูกและนักเรียนทุกคนสามารถหยุดฝูงผึ้งได้ เพราะวันนั้นใจของลูกและนักเรียนเป็นสมาธิแน่วแน่ ได้ทำร่วมกันเป็นกลุ่ม  จึงทำให้มีพลังหมู่ในการแผ่เมตตาหยุดฝูงผึ้งนั้นได้ ผึ้งได้รับกระแสนั้นแล้วก็บินกลับไป
การแผ่เมตตาจิตจะได้ผลหรือไม่  ขึ้นอยู่กับปัจจัย ๒ ประการ คือ 
๑. ผู้แผ่เมตตาจะต้องมีสมาธิจิตตั้งมั่น ถ้ามีสมาธิมากก็จะมีพลังมาก ถ้าสมาธิน้อยก็จะมีพลังน้อย 
๒. ผู้ถูกแผ่ หากมีจิตมากไปด้วยโลภะ โทสะ โมหะ (โลภ โกรธ หลง) ก็จะทำให้พลังที่แผ่เมตตาที่มีกระแสน้อยกว่าไม่ได้ผลเต็มที่ แต่ถ้าผู้แผ่เมตตาจิตมีพลังมากกว่า ผู้ถูกแผ่มีโลภะ โทสะ โมหะ น้อยกว่า อย่างนี้ก็จะได้ผลมากกว่า
๕ ตุลาคม พ.ศ. ๒๕๔๙

๘๙ รวยจากมิจฉาอาชีวะ
กรรมใดทำให้ครอบครัวของลูกได้มาเป็นพ่อแม่พี่น้องกันในครอบครัวเดียวกัน ประกอบอาชีพประมง มีฐานะดี และผลบุญใดจึงทำให้ประกอบอาชีพประมงได้ร่ำรวยคะ 

คุณครูไม่ใหญ่
ครอบครัวของลูกได้มาเป็นพ่อแม่พี่น้องกัน มีฐานะดี ทั้งๆ ที่ทำการประมง เพราะในอดีตแต่ละคนทำทานมาแล้วไม่ได้อธิษฐานอะไรเลย เมื่อบุญส่งผลจึงเหมือนเรือที่ไร้หางเสือ คือ ทานส่งผลให้มีฐานะดีจากมิจฉาอาชีวะ
เพราะฉะนั้น ทำบุญทุกครั้งต้องอธิษฐาน ก็จะเป็นอธิษฐานบารมีของเราและอธิษฐานให้รวยอย่างเดียวก็ไม่ได้  ต้องอธิษฐานล้อมกรอบเอาไว้ว่า ให้รวยจากสัมมาอาชีวะ อย่างนี้เป็นต้น
๘ มกราคม พ.ศ. ๒๕๕๐
กรรมลิขิต

๙๐ กระเป๋าเงินหายอีกแล้ว
วิบากกรรมใดทำให้กระเป๋าเงินของลูกหายมาแล้วนับสิบครั้ง รวมทั้งขโมยยังขึ้นบ้านถึง ๒ ครั้ง

คุณครูไม่ใหญ่
ที่ลูกทำกระเป๋าเงินหายมานับสิบครั้ง รวมทั้งขโมยขึ้นบ้าน ๒ ครั้ง เพราะกรรมในอดีตชาติหนึ่ง ลูกเกิดเป็นกุลธิดาในตระกูลหนึ่ง ตอนวัยรุ่นมักชอบแอบหยิบเงินของพ่อแม่ บางทีก็หยิบของพี่น้องไป โดยไม่ได้ขออนุญาต เพื่อนำเงินไปกินขนมและเที่ยวเล่น วิบากนี้จึงทำให้กระเป๋าเงินหายบ่อยๆ และขโมยขึ้นบ้านถึง ๒ ครั้ง
๒๓ สิงหาคม พ.ศ. ๒๕๕๐

๙๑ ทอมบอยกับรอยสัก
วิบากกรรมอะไรทำให้ลูกสาวคนโตมีลักษณะเหมือนทอม ชอบสักตามตัว มักประสบอุบัติเหตุทำให้กระดูกมือและกระดูกเท้าแตกหักคะ

คุณครูไม่ใหญ่
ลูกสาวคนโตมีลักษณะเหมือนทอม เพราะกรรมกาเมฯ ทั้งชาติที่เกิดเป็นทั้งผู้หญิงและผู้ชาย มารวมส่งผลให้เป็นทอม
ที่ชอบสักตามตัว เพราะกรรมในชาติที่เป็นเด็กผู้ชายวัยรุ่น มีความคะนอง ชอบเขียนภาพ เขียนตัวอักษรต่างๆ บนฝากำแพงผนังในที่สาธารณะต่างๆ มาส่งผล กับชอบชกต่อยทะเลาะวิวาทกับผู้อื่น จนทำให้เขาบาดเจ็บเป็นประจำ มาส่งผล ให้กระดูกมือและกระดูกเท้าแตกหัก 
๑๗ มกราคม พ.ศ. ๒๕๕๐

๙๒ ผมถูกกล่าวหา
สามีของลูกโดนเพื่อนที่รู้จักกันมากว่า ๑๐ ปี กล่าวหาว่า ขโมยพระเครื่องที่มีค่าไป เขายืนยันว่า สามีเป็นคนเอาไปแน่ เพราะสามีของลูกเข้าออกบ้านเพื่อนได้ตลอดเวลา และอยู่ในช่วงที่พบว่าพระหายด้วย จึงทำให้เกิดการทะเลาะมีปากมีเสียงกันอย่างรุนแรง
สามีของลูกโกรธจัด ถึงกับสาบานดังๆ ว่า หากเขาเอาไปขอให้คนทั้งโคตรของเขาตายโหงตายห่า ภายใน ๓ วัน ๗ วัน ซึ่งสามีไม่ได้เอาไปจริงๆ ค่ะ เขาบอกว่า เขายังไม่เคยเห็นพระที่ว่านั้นเลย
บุพกรรมใด ทำให้สามีโดนเข้าใจผิด และการที่สามีสาบานอย่างนั้น จะเป็นบาปไหม และต้องแก้ไขอย่างไรคะ

คุณครูไม่ใหญ่ 
สามีของลูกถูกเข้าใจผิดว่า ได้ขโมยพระเครื่องของเพื่อนไป เพราะเป็นกรรมในอดีตที่เคยเข้าใจผิดว่า คนขโมยของของเราไปเหมือนกัน เป็นภาพในอดีตที่เคยทำมา มันก็เป็นผังติดตัวมา 
การที่สามีของลูกสาบานเช่นนั้น ก็ไม่ได้เป็นวจีกรรมหรือบาปกรรมใด เพราะต้องการยืนยันว่า เราไม่ได้เอาไป และเพื่อให้เขาเชื่อมั่นในคำพูดของเรา เราจึงยืนยันอย่างนั้น แต่อย่างไรก็ตาม อย่าไปผูกโกรธ ให้อภัยเขา จะได้ไม่มีเวรภัยต่อกัน 
๓ ตุลาคม พ.ศ. ๒๕๔๘

๙๓ พี่สาวผมยาว 
พี่สาวคนที่สองของผม สมัยเมื่อเธออายุ ๑๒ ปี  เช้าวันหนึ่ง เธอเกิดความขยัน ได้ไปช่วยสีข้าว โดยปล่อยผมยาวสยาย ขณะกำลังใช้แขนหมุนล้อเครื่อง ได้ถูกเครื่องสีข้าวกระชากเอาผมหลุดไปจากศีรษะ มีเลือดไหลออกมามากจนสลบไป ทุกคนคิดว่า ต้องตายแน่ คุณหมอส่งไปเป็นคนไข้พิเศษ เพราะเป็นเคสแรกของโรงพยาบาลศิริราชที่เกิดอุบัติเหตุเช่นนี้ ต้องเข้าห้องผ่าตัดเกือบทุกวัน ปัจจุบันพี่สาวอายุ ๕๒ ปี อาการหายเป็นปกติ ระบบประสาทสมบูรณ์ทุกอย่าง 
พี่สาวทำกรรมอะไรมา จึงเกิดอุบัติเหตุเส้นผมติดเข้าไปในเครื่องจักรจนหนังศีรษะถูกดึงออกมา ต้องโดนผ่าตัดเอาเนื้อแขนและขามาปะหนังศีรษะครับ

คุณครูไม่ใหญ่ 
พี่สาวประสบอุบัติเหตุ เพราะกรรมในอดีต ได้เกิดเป็นภรรยาเศรษฐี แต่ขี้หึง เพราะสามีไปเอาหญิงรับใช้ในเรือนมาเป็นภรรยาน้อย ตัวก็เลยสั่งลงโทษหญิงรับใช้คนนั้น ซึ่งเธอมีผมยาว โดยให้ยืนบนเก้าอี้ แล้วเอาเส้นผมเธอผูกไว้กับขื่อ และเอาเก้าอี้ออกจากร่างกาย เพราะฉะนั้นร่างกายก็ดึงถ่วงกับเส้นผมและหนังศีรษะหลุดออกมาทุกข์ทรมานมาก วิบากกรรมนี้ มาส่งผล
๔ พฤศจิกายน พ.ศ. ๒๕๔๘

๙๔ หญิงจีนผู้อาภัพ (ตอน๑)
คุณแม่ของลูกเกิดที่เมืองไทย แต่ต้องกลับไปอยู่เมืองจีนตั้งแต่อายุ ๕ ขวบ เพราะคุณตาถูกเรียกเก็บภาษีธุรกิจย้อนหลัง คุณตาจึงได้พาคุณยายและคุณแม่หนีกลับไปอาศัยอยู่กับคุณยายทวดที่เมืองจีน
ตระกูลของคุณยายทวดเป็นขุนนางเก่า คุณยายทวดเป็นใหญ่อยู่ในตระกูลนั้น  ท่านร่ำรวยมาก มีเงินเป็นหาบๆ โต๊ะกินข้าวยาวเหมือนในหนังจีน คุณยายทวดต้องการแต่ลูกหลานผู้ชายไว้สืบสกุลตามความเชื่อของคนจีน ดังนั้นเมื่อคุณยายคลอดลูกคนต่อๆ มาเป็นผู้หญิง เด็กก็จะถูกเอาขี้เถ้ายัดปาก แล้วนำไปทิ้งให้เสียชีวิต โชคดีที่แม่ของลูกรอดมาได้ เพราะเกิดที่เมืองไทย
น้องๆ ของแม่ที่คลอดมาเป็นผู้หญิง แล้วถูกขี้เถ้ายัดปากจนเสียชีวิตตั้งแต่แรกเกิด เป็นเพราะกรรมใด ตอนนี้อยู่ไหน บุพกรรมใดทำให้หญิงชาวจีนในอดีตต้องถูกฆ่าตายตั้งแต่แรกเกิด เพราะพ่อแม่ไม่ต้องการ แต่ลูกชายกลับได้รับการเลี้ยงดูเป็นอย่างดี ผู้ที่ฆ่าหรือสั่งฆ่าจะได้รับวิบากกรรมอย่างไรคะ และบุญใดคุณแม่จึงรอดชีวิต ไม่ถูกฆ่าตั้งแต่เด็กคะ

คุณครูไม่ใหญ่
น้องๆ ของแม่ที่เป็นผู้หญิงถูกเอาขี้เถ้ายัดปากจนตาย เพราะกรรมปาณา-ติบาตในอดีตชาติที่ผ่านมา  แต่หลากหลายกรรม เช่น กรรมที่ฆ่าลูกสัตว์แรกเกิดเพื่อปรุงอาหาร กรรมที่บางคนได้เคยสั่งฆ่าเด็กในทำนองนี้ หรือในกรณีอื่นๆ เพื่อให้เด็กแรกเกิดต้องตายด้วยเหตุต่างๆ มาส่งผล ส่วนใหญ่ก็ไปตายเกิด ตายเกิด คล้ายทำนองนี้อีกหลายครั้ง และบางคนก็ได้ไปเกิดเป็นมนุษย์แล้ว
ผู้หญิงจีนแรกเกิดได้ถูกฆ่าตายในทำนองเดียวกันนี้ เพราะความเชื่อผิดๆ ว่า เลี้ยงเอาไปให้คนอื่น บ้างก็ด้วยเหตุผลทางเศรษฐกิจ และด้วยวิบากกรรมดังที่ได้กล่าวมาแล้ว เป็นต้น 
ส่วนลูกผู้ชายได้รับการเลี้ยงดูอย่างดี เพราะความเชื่อว่า ลูกผู้ชายจะเป็นผู้สืบสกุล กับลูกชายไม่มีกรรมดังกล่าว แต่มีบุญสงเคราะห์ญาติ หรือบุญเก่าที่เลี้ยงดูบิดามารดา ทำทานมามากน้อยเพียงไหน ก็จะถูกเลี้ยงดูไปตามกำลังบุญดังกล่าว 
ผู้ที่ฆ่าหรือสั่งฆ่าก็จะได้รับกรรมในทำนองเดียวกัน และจะอายุสั้น
คุณแม่ไม่ถูกฆ่าตายตั้งแต่เด็กด้วยวิธีการดังกล่าว เพราะคุณแม่ไม่มีกรรมปาณาติบาตในลักษณะดังที่ได้กล่าวมาแล้ว  
๒๒ มกราคม พ.ศ. ๒๕๕๐

๙๕ หญิงจีนผู้อาภัพ (ตอน๒)
เมื่อคุณแม่อายุได้ ๑๘ ปี  ก็ถูกคุณตาจับให้แต่งงานกับคุณพ่อซึ่งอยู่ที่เมืองไทย แต่คุณแม่ไม่ยอม คุณตาจึงเอาเชือกมัดมือมัดเท้าคุณแม่แล้วลากลงเรือมาแต่งงานกับคุณพ่อที่เมืองไทย 
กรรมใดทำให้คุณแม่ต้องถูกมัดมือมัดเท้ามาแต่งงานกับคุณพ่อแบบคลุมถุงชน  คุณพ่อกับคุณแม่ทะเลาะกันตลอด แต่ท่านก็มีลูกด้วยกันถึง ๘ คน เป็นเพราะท่านทั้งสองสร้างบุญร่วมกันมาอย่างไรคะ 

คุณครูไม่ใหญ่
คุณแม่ถูกมัดมือมัดเท้าเพื่อมาแต่งงานกับคุณพ่อแบบคลุมถุงชน เพราะในอดีตท่านได้เกิดในสังคมเกษตรกรรม  ชอบจับสัตว์มัดมาผสมพันธุ์กัน กับเคยจับลูกหลานคลุมถุงชนแบบนี้ด้วย มารวมส่งผล
คุณแม่ทะเลาะกับคุณพ่อตลอดมา แต่มีลูกด้วยกัน ๘ คน  เพราะมีบุญกรรมใกล้เคียงกัน แล้วก็เคยเป็นสามีภรรยากันมาบ้าง ซึ่งก็จะเป็นดังนี้ คือ ตอนทะเลาะกันก็บอกว่า อย่ามาเป็นภรรยาสามีกันอีกเลย แต่พอดีกันก็ขอให้มาเป็นภรรยาสามีกันอีก สลับไปสลับมาอย่างนี้ ตามประสาคนที่ยังมีกิเลส 
๒๒ มกราคม พ.ศ. ๒๕๕๐

๙๖ อนันตริยกรรม 
เมื่อไม่นานนี้ มีเหตุการณ์สะเทือนใจเกิดขึ้นกับลูก เรื่องมีอยู่ว่าวันหนึ่ง ขณะที่คุณยายซึ่งลูกรักท่านเหมือนคุณแม่ ท่านกำลังกวาดเศษใบไม้อยู่ คุณลุงซึ่งเป็นลูกชายคนที่สาม ของคุณยาย ได้ขับรถกลับมาที่บ้านเพื่อมาเอาของ ขณะถอยหลังรถปิกอัพด้วยความเร็วกว่าปกติเพราะรีบมาก และประกอบกับคุณยายเป็นคนร่างเล็ก จึงทำให้คุณลุงมองไม่เห็น ได้ถอยรถมาชนคุณยาย ลูกๆ หลานๆ ที่อยู่ในเหตุการณ์รีบพาคุณยายไปส่งโรงพยาบาล แต่เนื่องจากคุณยายอายุมากแล้ว และเป็นการชนที่ค่อนข้างแรง จึงทำให้คุณยายเสียชีวิตในเวลาต่อมา รวมอายุได้ ๘๗ ปี 
คุณลุงกับคุณยายมีวิบากกรรมร่วมกันมาอย่างไร เหตุการณ์นี้ถือว่าเป็นอนันตริยกรรมหรือไม่ คุณลุงจะได้รับผลกรรมที่เป็นเหตุให้แม่แท้ๆ ของตัวเองเสียชีวิตนี้หรือไม่ จะแก้ไขวิบากกรรมนี้ได้อย่างไร และอนันตริยกรรมที่มีเจตนากับไม่มีเจตนาให้ผลแตกต่างกันอย่างไรคะ

คุณครูไม่ใหญ่
คุณยายถูกคุณลุงซึ่งเป็นลูกแท้ๆ ถอยรถมาชนตาย เพราะกรรมในอดีต คุณยายเกิดในสังคมเกษตรกรรม ได้ฆ่าวัวแก่ที่ใช้ไถนามานาน ใช้งานมาตั้งแต่หนุ่ม พอมันแก่ ใช้งานไม่ได้แล้วก็เอามาฆ่ากินเป็นอาหาร กรรมนี้มาส่งผล วัวแก่ตัวนั้นกลับชาติมาเกิดเป็นลูกของยาย วิบากกรรมดังกล่าว บันดาลให้ถอยรถมาชนคุณยายตาย
เหตุการณ์นี้ ไม่ถือว่าเป็นอนันตริยกรรม เพราะไม่มีเจตนาที่จะฆ่าแม่ แต่เป็นเพราะกรรมเก่าบันดาลให้เกิดอุบัติเหตุขึ้น แต่ลุงก็จะมีวิบากกรรม คือ จะเจออย่างนี้บ้างในชาติใดชาติหนึ่ง วิธีแก้ ก็ให้ลุงสั่งสมบุญทุกบุญให้มากๆ ทั้งทาน ศีล ภาวนา แล้วอุทิศบุญกุศลไปให้ท่านบ่อยๆ
ถ้ามีเจตนาที่จะฆ่าพ่อแม่ หรือมีเจตนาฆ่าแต่ไม่รู้ว่าเป็นพ่อแม่ก็ตาม  อย่างนี้ถือว่าเป็นอนันตริยกรรม ซึ่งจะส่งผลให้ไปมหานรก 
สมมติว่า พ่อแม่คลอดลูกออกมา แล้วแยกกันไปคนละทิศละทาง ลูกถูกคนอื่นเลี้ยง แล้วเกิดไปคบคนพาล เป็นโจรไปปล้น แล้วไปฆ่าคนตาย บังเอิญคนๆ นั้น เป็นบิดาหรือมารดาของตน อย่างนี้ก็ถือเป็นอนันตริยกรรม
๒๓ มิถุนายน พ.ศ. ๒๕๔๙
เกือบไป

๙๗ เกือบไป (ตอน๑)
เมื่อวันที่ ๑๑ มีนาคม พ.ศ.๒๕๔๘  น้องชายของลูกป่วยมาก มีอาการท้องอืดแน่น ถ่ายอุจจาระปัสสาวะไม่ได้ แพทย์สงสัยว่า ลำไส้อุดตัน จึงรีบทำการผ่าตัดเปิดหน้าท้องด่วน แต่ก็ไม่พบบริเวณที่ลำไส้อุดตัน แต่พบว่าตับอ่อนและลำไส้บริเวณใกล้ตับอ่อนบวมและอักเสบมาก  หมอก็ต้องรีบปิดหน้าท้อง ไม่กล้าไปแตะอวัยวะภายในมากเพราะกำลังอักเสบอยู่
หลังผ่าตัดก็มีโรคแทรกซ้อน น้ำท่วมปอด ลูกมีความหวังแค่ ๕๐ เปอร์เซ็นต์ ลูกอาราธนาหลวงปู่วัดปากน้ำ คุณยายอาจารย์ฯ และระดมบุญทุกบุญที่ลูกทำมา โดยเฉพาะบุญที่ลูกดูแลพระภิกษุอาพาธ และผู้ป่วยทั่วไป ให้คุ้มครองน้องชายลูกด้วย
สภาพน้องชายขณะนั้น ต้องใส่ท่อเครื่องช่วยหายใจ มีสายต่อเข้าไปถึงกระเพาะเพื่อระบายของเสียออก แต่มีของเสียออกมาได้น้อยมาก ใส่สายสวนปัสสาวะ ต้องงดอาหาร ให้แต่น้ำเกลือกับยาปฏิชีวนะเต็มที่ 
คืนหนึ่งน้องชายแสดงกิริยาว่า จะบอกอะไรบางอย่าง ลูกจึงส่งปากกาและกระดาษให้ น้องชายเขียนว่า นอนไม่หลับเลย ทรมาน แล้วก็อยากตาย ลูกใจหายแต่ก็มีสติ เตือนน้องชายให้นึกถึงบุญที่เคยบวชเรียนเพื่อทดแทนพระคุณพ่อแม่ นึกถึงบุญทอดกฐิน บุญสร้างถาวรวัตถุ บุญสร้างพระธรรมกายประจำตัวภายนอกและภายใน แต่น้องชายของลูกส่ายหน้า น้ำตาไหล
ลูกรีบโทรมาบอกพระน้องชายที่อยู่เชียงใหม่ พระน้องชายแนะนำลูกว่า ให้ทำบุญสร้างองค์พระทันที อย่างเร่งด่วน ๑๐ องค์ ในวันนี้ โดยสร้างถวายหลวงปู่ฯ หลวงพ่อธัมมชโย หลวงพ่อทัตตชีโว คุณยายทองสุข สำแดงปั้น คุณยายอาจารย์ฯ และจารึกชื่อน้องชายที่ป่วยอีก ๕ องค์ รวมเป็น ๑๐ องค์ แล้วตลอด ๗ วัน ให้ถวายภัตตาหารพระ ปล่อยปลา และจุดชวาลบุญบูชามหาธรรมกายเจดีย์ ลูกจึงบอกบุญนี้กับน้องชายที่กำลังป่วยและน้องสะใภ้ ซึ่งเขาทั้งสองก็เต็มใจ
เมื่อพระน้องชายเดินทางมาเยี่ยม เขาก็ได้ถวายปัจจัยกับพระน้องชายด้วยมือของเขาเอง พระน้องชายจับมือน้องชายที่ป่วย พูดให้นึกถึงบุญทุกบุญ และสอนให้ทำสมาธิ
พระน้องชายพูดอยู่ประมาณ ๑ ชั่วโมงเศษ ปรากฏว่าของเสียที่คั่งอยู่ในกระเพาะอาหารและลำไส้เริ่มเคลื่อนไหว ไหลออกมาตามสายยาง เป็นสีดำข้นเหนียว ไหลออกมาอย่างง่ายดาย ซึ่งก่อนหน้านี้ แทบไม่มีให้เห็นเลย อุจจาระสีดำเหลวไหลออกมาประมาณ ๓๐ ครั้ง จากนั้นอาการก็ค่อยๆ ดีขึ้น หน้าที่บวมเขียวคล้ำก็ค่อยๆ มีสีแดงขึ้น รวมอยู่โรงพยาบาล ๒๐ วัน จึงออกจากโรงพยาบาลได้ 
บุพกรรมใด ทำให้น้องชายป่วยหนัก ตับอ่อนและสำไส้อักเสบบวมจนอุจจาระปัสสาวะไม่ได้ ขณะที่พระน้องชายมานำน้องชายให้นึกถึงบุญและทำสมาธิ ทำไมถึงมีของเสียสีดำๆ ไหลออกมาได้ แล้วอาการของน้องชายก็ดีขึ้นคะ
หากไม่ได้สร้างองค์พระให้น้องชาย น้องชายจะเป็นอย่างไรบ้าง และหากน้องชายสร้างพระเพียงแค่องค์เดียวจะรอดไหมคะ

คุณครูไม่ใหญ่
น้องชายป่วยหนัก ตับอ่อนและลำไส้อักเสบบวมจนอุจจาระปัสสาวะไม่ได้ เพราะกรรมในอดีต ชาติหนึ่งเป็นชายหนุ่มที่มีนิสัยห้าว นักเลง เคยมีเรื่องทะเลาะกับคู่อริ แล้วก็แทงคู่อริด้วยเหล็กแหลมๆ ไปที่ตรงที่น้องชายอักเสบบวมในปัจจุบันนี้แหละ จนทำให้คู่อริเลือดตกในตาย
อันที่จริงวิบากกรรมนี้น้องชายจะต้องตาย แต่ว่าด้วยบุญที่สร้างองค์พระ และทุกบุญที่พี่สาวและพระน้องชายแนะนำ ทำให้เกิดบุญปัจจุบันทันด่วน ไปตัดรอนวิบากกรรมที่กำลังทำงานให้หยุดทำงาน เหมือนกับไปปิดสวิตซ์ ดึงปลั๊กออก ตัดกระแสวิบากกรรม จึงทำให้ของเสียสีดำไหลออกมา แล้วก็ทำให้อาการของน้องชายดีขึ้น หากไม่ได้สร้างองค์พระ น้องชายก็ต้องตาย เพราะกรรมในชาติอดีตนั้นทำให้เขาถึงตายดังกล่าว 
หากน้องชายสร้างองค์พระเพียงองค์เดียว ก็ไม่แน่ว่าจะรอดหรือเปล่า เพราะบาปนั้นมีกำลังมากกว่าบุญ 

๙๘ เกือบไป (ตอน๒)
การป่วยครั้งนี้ ได้เปลี่ยนแปลงชีวิตของน้องชายเป็นอย่างมาก ตอนนี้เขาเชื่อแล้วว่า “บุญมีจริง ช่วยได้จริง” ชีวิตต่อจากนี้ไปจะตั้งใจปฏิบัติธรรมอย่างเต็มที่ จะสร้างบุญสร้างบารมีตามอย่างพี่สาว และกราบขอขมาพระน้องชาย ที่เคยล่วงเกินด้วยกายวาจาใจ ซึ่งก็ทำให้ลูกมีความสุขมาก
บุพกรรมใดที่ทำให้น้องชายกว่าจะเข้าใจเรื่องบุญมากๆ ก็ต้องมาเจอเรื่องราวที่ตัวเองเกือบตายก่อน ทำไมเขาไม่เข้าใจเรื่องบุญตั้งแต่แรก และต้องประกอบเหตุอย่างไร ถึงจะทำให้ทุกภพชาติ เกิดมาก็เข้าใจเรื่องบุญได้ในทันทีอย่างลึกซึ้ง จะได้ไม่เสียเวลาในการสร้างบารมีคะ

คุณครูไม่ใหญ่
น้องชายกว่าจะมาเข้าใจเรื่องบุญได้นั้นก็เกือบตาย เพราะชาติในอดีตไม่ค่อยเข้าหาสมณะเพื่อฟังธรรม จึงไม่ค่อยเข้าใจเรื่องราวความเป็นจริงของชีวิต ต้องหมั่นเข้าหาบัณฑิต นักปราชญ์ ผู้ฉลาดในธรรม หรือเข้าหาสมณะผู้ทรงธรรม แล้วตั้งใจฟังธรรมด้วยความเคารพ หมั่นพิจารณาธรรม และก็ปฏิบัติธรรมจนเข้าถึงธรรม จึงจะทำให้ภพชาติต่อไปเข้าใจเรื่องบุญบาปง่าย จะได้ไม่ต้องมาเสียเวลาในการสร้างบารมี
๒๘ เมษายน พ.ศ. ๒๕๔๘

๙๙ เกือบไป (ตอน๓)
การสร้างองค์พระ ๑๐ องค์ บุญจะแตกต่างกับการสร้างองค์เดียว ๑๐ เท่าไหมคะ และบุญที่ได้สร้างพระถวายบูชาธรรมมหาปูชนียาจารย์ กับสร้างให้ตนเองจะได้อานิสงส์ที่แตกต่างกันหรือไม่คะ

คุณครูไม่ใหญ่
การสร้างองค์พระ ๑๐ องค์นั้น ก็ไม่ได้แปลว่าได้บุญ ๑๐ เท่า ของการสร้างองค์พระ ๑ องค์ เพราะมีปัจจัยหลายอย่างมาเกี่ยวข้อง เช่น เจตนาของผู้ทำตั้งใจเต็มที่ไหม วัตถุทานที่ได้มาบริสุทธิ์ไหม ปริมาณปัจจัยไทยธรรมที่ทุ่มทำไปนั้นมากหรือน้อย และมีความปลื้มมากหรือน้อย เป็นต้น 
บางคนอาจจะได้บุญน้อยกว่าทำ ๑๐ องค์ บางทีน้อยกว่า ๑ องค์ เพราะว่าวัตถุทานไม่บริสุทธิ์ ใจไม่ผ่องใส หรือบางคนอาจจะได้บุญมากกว่าเป็นร้อยเป็นพันเท่าก็ได้ ถ้าใจเขาใสสว่าง ทำด้วยจิตที่เลื่อมใส และวัตถุทานที่ได้มาบริสุทธิ์ ปริมาณแม้จะน้อย แต่ก็ได้บุญมาก 
การทำบุญให้กับตนเองก็ได้บุญชั้นเดียว แต่ถ้าทำถวายมหาปูชนียาจารย์ก็จะได้บุญสองชั้น คือ ถวายท่านในนามชื่อท่าน แต่ว่าปัจจัยของเรา อย่างนี้ได้บุญสองชั้น คือ เหมือนกับทำให้เราด้วย

๑๐๐ ลูกสาวของแม่เป็นอะไร (ตอน ๑)
ลูกและครอบครัวอยู่ประเทศญี่ปุ่นค่ะเมื่อลูกสาวอายุได้ ๑๓ ปี จากเด็กที่เคยแข็งแรงกลับมีอาการเซื่องซึม ตาเหม่อลอย มือไม้สั่น ไม่ยอมทานข้าว ไม่พูดไม่จา ถามอะไรก็ไม่ตอบ บางครั้งก็พยักหน้าอย่างช้าๆ มีอาการตอบสนองน้อยมาก
จนกระทั่งวันหนึ่ง ลูกสาวมีน้ำลายฟูมปาก มีอาการครึ่งหลับครึ่งตื่น แทบจะไม่รู้สึกตัว ลูกจึงรีบเรียกรถพยาบาลทันที ลูกสงสารลูกอย่างจับใจ อธิษฐานขอบุญบารมีของพระเดชพระคุณหลวงปู่ฯ มหาปูชนียาจารย์ ให้ช่วยลูกสาวให้หายป่วย แล้วลูกก็ทำใจนิ่งๆ สักพักหนึ่ง ลูกก็นึกถึง DMC แล้วลูกก็ได้คำตอบค่ะ
ลูกจำได้ว่า เคยฟัง Case Study จากคุณครูไม่ใหญ่ ที่ผู้ป่วยมีอาการหนักมาก ถ่ายของเสียไม่ออก แล้วก็อยู่ในห้อง ICU ซึ่งใน Case นั้น ได้รับคำแนะนำจากพระอาจารย์ว่า ให้ทำบุญสร้างองค์พระ ๑๐ องค์ ลูกจึงตัดสินใจบอกสามีให้สร้างองค์พระ ๑๐ องค์ทันที และรีบนิมนต์พระอาจารย์มารับปัจจัยที่โรงพยาบาล
เมื่อพระอาจารย์มาถึง ลูกก็ได้จับมือลูกสาวถวายปัจจัยสร้างองค์พระ ๑๐ องค์กับพระอาจารย์ ลูกได้กระซิบที่ข้างหูบอกให้เขารู้ตัว แล้วพระอาจารย์ก็ให้พร  พร้อมกับมอบของที่ระลึกเป็นพระผงหลวงปู่วัดปากน้ำ และรูปของพระเดชพระคุณหลวงปู่ฯ แล้วก็บอกลูกสาวให้นึกถึงบุญนี้ตลอดเวลา
รุ่งเช้าวันใหม่ หลังจากที่ไม่รู้สึกตัวเลย เขาก็ค่อยๆ ลืมตา สามารถพยุงตัวให้นั่งได้ และพูดได้บ้างเล็กน้อย จากนั้นลูกก็ได้นำภาพหลวงปู่ฯ มาให้ลูกสาวดู พร้อมกับบอกให้สูดลมหายใจเข้าลึกๆ และก็ท่อง “สัมมาอะระหัง” และหายใจออกแรงๆ ทำอย่างนี้ ๒-๓ ครั้ง เขาก็มีอาการคล้ายกับสำลัก จากนั้นก็มีสติกลับคืนมา จนพยาบาลที่อยู่ข้างๆ พอเห็นอาการของคนไข้ฟื้นขึ้นมาก็งงๆ แล้วก็ถามว่า เป็นไปได้อย่างไร หลังจากนั้นลูกสาวก็มีอาการดีขึ้นเรื่อยๆ 
แต่แล้วเย็นวันหนึ่ง  อยู่ดีๆ ลูกสาวก็หนีออกจากโรงพยาบาล ลูกและเพื่อนๆ ตกใจมาก เราได้รีบออกตามหา แล้วก็แจ้งตำรวจ ในที่สุดพบตัวอยู่ที่โตเกียว ลูกสาวข้ามไปอีกจังหวัดหนึ่งได้โดยไม่มีเงินติดตัวเลย 
ปัจจุบันลูกสาวมีอาการเป็นปกติทุกอย่าง ได้มาช่วยรับบุญที่ศูนย์ปฏิบัติธรรม ทุกเสาร์อาทิตย์ด้วย  
ลูกสาวของลูกทำกรรมอะไรมา ถึงป่วยหนักต้องเข้าโรงพยาบาลนานเป็นเดือน เหตุใดคุณหมอจึงหาสาเหตุไม่พบ และที่หายป่วยในครั้งนั้นได้เพราะบุญจากการสร้างองค์พระใช่หรือไม่ เหตุใดต้องเป็น ๑๐ องค์ เธอจะกลับมาเป็นแบบเดิมอีกไหมคะ แล้วจะต้องสั่งสมบุญอะไรเพื่อไปตัดรอนวิบากกรรมให้หมดคะ
ตอนที่ลูกสาวป่วย ได้หนีออกจากโรงพยาบาลเพราะเหตุใด และเป็นเพราะบุญอะไรทำให้ตามตัวเธอจนพบคะ

คุณครูไม่ใหญ่
ลูกสาวป่วยหนักต้องเข้าโรงพยาบาล แต่หมอหาสาเหตุไม่เจอ เพราะเป็นอาการป่วยทางจิต เนื่องจากกรรมในอดีต ดื่มสุราที่เป็นยาดองรากไม้ชนิดหนึ่ง เหมือนยากล่อมประสาท พอดื่มแล้วมันจะเคลิ้มๆ ครึ้มๆ กรึ่มๆ ไม่รู้สึกตัว มาส่งผล  และหายป่วยได้เพราะบุญสร้างองค์พระในปัจจุบัน ๑๐ องค์ มาส่งผล
ถ้าวิบากกรรมเบาบาง สร้างบุญองค์พระแค่ไม่กี่องค์ก็ได้ แต่ถ้าวิบากกรรมหนักๆ ก็ต้องสร้างองค์พระหลายองค์ เพื่อให้ได้บุญมากๆ เพื่อไปตัดรอนวิบากกรรม  ก็ให้เธอสั่งสมบุญทุกบุญ ทั้งทาน ศีล  ภาวนา ให้ต่อเนื่อง เพื่อไม่ให้บาปได้ช่องส่งผล  แล้วอธิษฐานจิตให้หมดวิบากกรรมนี้ ซึ่งมันยังไม่หมดนะจ๊ะ 
เพราะฉะนั้น อย่าประมาทในการสั่งสมบุญ ตอนนี้บุญคุ้มครองอยู่ ทำให้บาปยังไม่ได้ช่อง แต่ถ้าประมาทเมื่อไร ก็มีสิทธิ์ มีโอกาสกลับมาเป็นใหม่ได้ ดังนั้น อย่าประมาทในการสั่งสมบุญนะลูกนะ
ตอนที่ลูกสาวป่วย เธอได้หนีออกจากโรงพยาบาลไป เพราะกลัว ไม่อยากอยู่โรงพยาบาล เลยขึ้นรถไปโดยไม่มีเงินติดตัวเลย เพราะเป็นอาการทางจิตดังที่ได้กล่าวมาแล้ว เพราะกรรมสุราบันดาลไป โดยเธอไปแบบยังเพ้อๆ อยู่ และที่ตามตัวเธอพบ เพราะบุญสร้างองค์พระในปัจจุบัน และบุญที่เคยทำมากับหมู่คณะในอดีต มารวมส่งผลด้วย 

๑๐๑ ลูกสาวของแม่เป็นอะไร (ตอน ๒)
จาก Case Study ที่สร้างองค์พระ ๑๐ องค์ เป็นตัวอย่างให้ลูกนำมาใช้ตามได้จริงนั้น เจ้าของ Case จะได้รับอานิสงส์อย่างไรบ้าง และการที่ลูกเขียน Case เพื่อเป็นตัวอย่างให้กับคนรุ่นหลังๆ ได้ศึกษาเรื่องกฎแห่งกรรมนั้น จะได้อานิสงส์อย่างไรบ้างคะ

คุณครูไม่ใหญ่
การที่ลูกทำตามผู้ที่เคยส่ง Case Study มาเล่าให้ฟัง เรื่องสร้างองค์พระ ๑๐ องค์ แล้วลูกก็ทำตาม และก็ได้ผล ก็จะทำให้เจ้าของ Case ได้อานิสงส์โดยย่อ คือ เมื่อถึงคราวเจ้าของ Case ประสบปัญหาก็จะทำให้มีคนมาช่วยเหลือแก้ไขให้ผ่านปัญหาไปได้ อีกทั้งจะมีดวงปัญญา มีพวกพ้องบริวาร เป็นต้น เพราะเรื่องราวของเขาทำให้คนเกิดดวงปัญญา และมีผู้ฟังมากมายเกิดดวงปัญญาตามไปด้วย
เหมือนเราไปชักชวนคนทำความดีด้วยตัวอย่างของเรา ก็จะได้พวกพ้อง บริวาร ให้ปัญญา คือ ทำให้เขาคิดออกว่า ให้สร้างองค์พระ ก็จะทำให้มีดวงปัญญาเฉลียวฉลาด และก็ถึงขีดถึงคราว ถ้าหากมีวิบากกรรมบางชาติส่งผลให้เกิดปัญหา ก็จะมีคนมาช่วยเหลือแนะนำแก้ไข
การที่ลูกส่ง Case มาให้เป็นกรณีศึกษานั้น ก็จะทำให้มีดวงปัญญาด้วย มีศรัทธาในพระพุทธศาสนา จะฉลาดในธรรมะ เป็นที่รักของมนุษย์และเทวา เป็นที่ต้อนรับในทุกที่ เพราะเทวดาเขาฟังรู้เรื่องด้วย และจะมีชื่อเสียงขจรขจายไปทั่ว

